དེ་ཡང་རྒྱལ་རོང་བཤད་སྒྲུབ་སློབ་གླིང་གི་འཛིན་གྲྭ་གོང་མས་བཏོན་པའི་སྒྲ་ཡི་ཀུན་བཟང་འཁོར་ལོ་ལྷ་གཤེན་མཆོད་པའི་དབྱངས་ཞེས་པ་འདི་ནི། ཞང་བོད་ཀྱི་གྲུབ་སྒྱུར་ཆེན་པོ་གཙང་གཤེན་པི་ཝང་ཅན་པ་ཞེས་སྨྲ་དབང་ཚོགས་པའི་སྤྱི་བོའི་གཙུག་རྒྱན་གྱི་ཅོད་པན་མཐོན་པོར་ཞབས་ཀྱི་པདྨོ་ངལ་གསོ་ཐོབ་པའི་བདག་ཉིད་ཅན་གང་ལ་མཚོ་བྱུང་ཚངས་པའི་བུ་མོས་སྤྱིར་གཡུང་དྲུང་གི་བོན་རིན་པོ་ཆེ་འཕེལ་རྒྱས་བྱ་བའི་དོན་དུ་འམ་སྒོས་སུ་ཀོས་ཐག་པའི་འགྲོ་བ་རྣམས་མངོན་མཐོ་དང་ངེས་ལེགས་ཀྱི་སར་བཀྲི་བ་ལ་ཡུན་རིང་བོར་གནས་ཕྱིར་དུ་དངོས་སུ་སྩལ་གནང་བྱུང་བའི་སྙན་གཞུང་ཧྲག་བསྡུས་རྒྱན་གསུམ་གསལ་བ་ཤེལ་གྱི་མེ་ལོང་གི་གཞུང་ལས། ཐུན་མིན་སྒྲ་རྒྱན་རིག་པའི་ལེ་ཚན་མཐར་ཕྱིན་པའི་དཔེ་བརྗོད་དམ་ཁྱད་པར་དུ་རྒྱན་གསུམ་གྱི་གཞུང་ལ་བློ་སྦྱོང་ཐོབ་པའི་རྩོམ་རྒྱུགས་སུ་ཕུལ་བའི་ཐོག་མའི་ཞབས་རྗེས་ཤིག་གམ་རང་མཉམ་གྲྭ་བཙུན་སློབ་གཉེར་བ་རྣམས་ལ་བཏེགས་ཤིང་སྙན་གཞུང་དུ་འཇུག་པའི་བཞུད་ལམ་ཁྲོད་ཀྱི་ལེགས་སྐྱེས་ཆུང་ཆུང་ཞིག་ཀྱང་ལགས་ཞེས་རྒྱལ་རོང་བཤད་སྒྲུབ་སློབ་གླིང་གི«རྒྱལ་མོ་རྔུལ་ཆུ»རྩོམ་སྒྲིག་ཚན་ཆུང་གིས་སྤྱི་ཟླ་བཞི་བའི་ཚེས་མགོར་མཚམས་སྦྱོར་དུ་སྤེལ་བའོ།། ཞིབ་ཏུ་ཀློག ཀུན་འཁོར་ལྷ་གཤེན་མཆོད་པའི་དབྱངས།
རྩོམ་པ་པོ། བོན་ནག་ཚང་ཡེ་ཤེས་བློ་གྲོས།
སྟོད་ཕྱོགས་ཀྱི་ཞང་ཞུང་ན།།
གངས་རྒན་གྱི་ཏི་སེ་མཆིས།།
སྤོས་རི་ནི་ལྷོད་ཀྱིས་འགྱིང་།།
མ་ཕམ་ནི་ངང་གིས་འཁྱིལ།།
དམུ་གཤེན་གྱི་རུས་རྒྱུད་འདི།།
བྱ་ཁྱུང་གི་གདུང་ལས་གྲོལ།།
གྱེར་གཞུང་གི་ཤེས་རབ་དེ།།
གཏོ་སེལ་གྱི་རྨང་ལས་བྱུང་།།
སྟོན་པ་ནི་གཤེན་རབ་སྟེ།།
བོན་སྒོ་ནི་བརྒྱད་ཁྲི་གསུངས།།
ཤེས་རིག་གི་མངའ་ཐང་འདི།།
ཞང་ཞུང་གི་ཡུལ་ནས་དར།།
ཞིབ་ཏུ་ཀློག གདོད་མའི་སྙན་ངག་ཅིག་གི་རོལ་དབྱངས།
རིན་ཆེན་རྡོ་ལ་ཕོག་པའི་ཆག་སྒྲ།
རྗེས་དྲན།
སྐྱིད་སྲས་དགེ་ལེགས་ཉི་མ། (སྨན་རིའི་གླིང་།)
སྐྱེས་ནས་འཆི་བའི་རང་བཞིན་ཡིན་ཞེས་དུད་དྲེག་གླེགས་བམ་གསེང་ན་གཟིམ།།
མི་རྟག་སྟོན་པའི་སློབ་དཔོན་དེ་ཡང་ཉེ་དུ་བྲལ་བའི་གཤིས་ན་གྲུབ།།
རྩྭ་མགོ་བསིལ་བའི་སྲོག་གི་དཔེ་མཚོན་རིང་ནས་ཡིད་ཆེས་མེད་མོད་ཀྱང་།།
མྱོང་ནས་འཆི་བའི་སྐད་ཅིག་དེ་ཡིས་སེམས་ཀྱི་དྲི་རྟགས་རྡོ་ཡིས་བཅོམས།།
རིགས་རྒྱུད་སྨུག་པོའི་སྲོག་གི་ས་བོན་དཔའ་ལུང་སྟོང་ཁྱུང་འདབས་ནས་བཞད།།
རིགས་རུས་དཀར་པོའི་གཟི་བྱིན་འོད་མདངས་འཕཊ་ཡུལ་སྨན་རིའི་གླིང་ནས་འཕྲོས།།
བགྲང་བྱ་བཅུ་བདུན་བོན་གྱི་སྒོ་མོ་གུས་རྟག་བརྩོན་འགྲུས་ཡུ་བས་བརྡུངས།།
སྨན་རིའི་བཤེས་གཉེན་གསེར་གྱི་ཆོ་ལོ་ཁྲི་གཤོག་རྒྱལ་མོར་ཐོག་མར་བབ།། ཞིབ་ཏུ་ཀློག རིན་ཆེན་རྡོ་ལ་ཕོག་པའི་ཆག་སྒྲ།
ངེས་དོན་གྱི་བཤེས་གཉེན་དམ་པ་སྡེ་སྣོད་སྨྲ་བའི་ཁྱུ་མཆོག་ཆེན་མོ་༧རྗེ་བོན་བརྒྱ་
ཐམས་ཅད་མཁྱེན་ཅིང་གཟིགས་པ་ཆེན་མོའི་རྟོགས་བརྗོད་ཨུན་ཆེན་
དར་མའི་སྒྲ་དབྱངས་ཞེས་བྱ་བ།
དྲི་བྲལ་ཟག་མེད་ཤེལ་དཀར་མདོག་འཆང་མཚན་དཔེའི་མེ་ཏོག་རྣམ་པར་བཀྲ། །
བཅུ་གསུམ་རྒྱན་གྱིས་རབ་ཏུ་བརྒྱན་པའི་ཟོལ་གྱིས་འགྱིང་པའི་སྒེག་ལྡན་མ། །
བློ་གྲོས་རིག་པའི་གཏེར་གྱི་མཛོད་འཛིན་ངག་གི་དབང་ཕྱུག་དབྱངས་ཅན་ལྷ། །
ཟབ་གསལ་མྱུར་བའི་ཤེས་རབ་ཟབ་མོའི་རིག་པའི་དངོས་གྲུབ་སྩོལ་ཅིག་ཀྱེ། །
ཞང་ཞུང་རྒན་པོའི་བླ་རི་མཐོན་པོ་ཏི་ཙེ་གངས་རྒྱལ་བརྟན་ཞིང་བརྗིད། །
ཡ་ཐོག་མེས་པོའི་བླ་མཚོ་ཕྱུག་མོ་མ་པང་གཡུ་མཚོ་ལྷོད་ཀྱིས་འཁྱིལ། །
ཚེགས་མེད་རིག་པའི་འཕྲིན་ལས་ཟབ་མོས་བརྒྱད་ཅུའི་རི་ལ་ཡུན་གྱིས་ཕེབས། །
རྒྱང་བཞུད་རིང་མོའི་དུང་བརྡ་སྙན་མོ་ལྷོ་ཡི་ཡུལ་ནས་ཐོལ་གྱིས་ཐོས། །
སྨད་ཀྱི་ཡུལ་ན་རྨ་གཉན་སྤོམ་རྭས་སྤོབས་པའི་དབུ་ལོ་གྱེན་དུ་དགྱེ། །
སྟོད་ཀྱི་ཕྱོགས་ན་ཇོ་མོ་གླང་མས་སྤྲོ་དགས་སྟོང་གསུམ་ཁེངས་པར་མཛད། །
དབུས་ཀྱི་ཞིང་ན་པོ་ཏ་ལ་ཡིས་ང་རྒྱལ་བཙན་པོའི་ཉམས་ཀྱིས་གཟིགས། །
གཏམ་སྙན་གྱ་སྟོན་འཕྲིན་གྱི་ཕོ་ཉ་ཕྱོགས་ཀྱི་བུ་མོའི་རྒྱན་དུ་ལྷགས། །
ངོ་མཚར་རྣམ་བཞིའི་མཛད་འཕྲིན་རིང་མོ་ཡར་ཀླུང་གཙང་བོའི་རྒྱུན་དང་འགྲོགས། །
ཟད་མེད་དམ་པའི་རྟོགས་བརྗོད་ཟབ་མོ་མཐའ་ཡས་རྒྱ་མཚོའི་དཔལ་དང་མཉམ། །
ཇི་ལྟ་བཞིན་དུ་གཞལ་བར་འདོད་པའི་གསེར་མིག་ཙ་མོའི་རྩལ་ཤུགས་དབེན། །
ཆུ་ཐིགས་གང་ལས་རྩྭ་ཟིལ་ཙམ་ཞིག་ཡིག་རིས་ལམ་ནས་འཁྱུགས་ལ་རངས། །
མཁའ་སྤྱོད་བདེ་ཆེན་དག་པའི་ཞིང་ན་ཚེ་ལ་དབང་བའི་རིག་པ་འཛིན། །
ཤར་ཕྱོགས་རྒྱལ་མོ་རོང་གི་ས་རུ་ལོ་ཆེན་བེེ་རོ་ཙཱ་ན་ཞེས། །
ཀུན་མཁྱེན་རྒྱལ་བ་གཉིས་པའི་ཞལ་སྐྱིན་རྒྱལ་ཚབ་རིན་ཆེན་རྒྱལ་མཚན་རྗེ། །
རྒྱལ་བའི་བསྟན་དང་འགྲོ་བའི་དོན་ལ་རིང་ནས་ཉི་ཟླའི་སྣང་བརྙན་མཛད། ། ཞིབ་ཏུ་ཀློག དགུང་གྲངས་བརྒྱད་ཅུར་ཕེབས་པའི་མཛད་སྒོ་ལ་ཆེད་དུ་ཕུལ་བ།
༡༽ གཡུང་དྲུང་སྐུ་བརྙེས་རྣམ་འདྲེན་བརྒྱད་པ་སྟོན་པ་བླ་མེད་ཐོད་དཀར་སྲས།།
གཡུང་དྲུང་བསྟན་པ་མདོ་སྔགས་སེམས་གསུམ་སྐྱོབས་པ་བླ་མེད་འཕྲུལ་ངག་བོན།།
གཡུང་དྲུང་བསྟན་འཛིན་ཐེག་གསུམ་གཤེན་རབ་འདྲེན་པ་བླ་མེད་ཚོགས་དང་བཅས།།
གཡུང་དྲུང་བསྟན་སྲོག་འཛིན་པ་རྩ་རྒྱུད་དཔོན་གསས་བླ་མས་ཤིས་པ་སྩོལ།།
༢༽ མདོ་གམ་སྨད་ཀྱི་ས་འཛིན་རྨ་ཆེན་པོམ་རའི་འཛུམ་ཞལ་འཕྲོ་བའི་ཞིང་།།
གནམ་སྔོན་ཐང་ལ་ལྷུང་འདྲའི་མཚོ་ཆེན་ཁྲི་ཤོག་རྒྱལ་མོའི་དམུ་ཞག་འཁྱིལ།།
རོང་ཆེན་རྣམ་བཞིའི་ཡ་གྱལ་བྱང་ཕྱོགས་ཨཀྟ་རོང་གི་ཁྱིམ་གཞིས་སུ།།
གྲུབ་པའི་གནས་ཆེན་བརྒྱད་ཀྱིས་བསྐོར་ཞིང་རིག་པ་འབྱུང་བའི་གྲོང་ཞེས་གྲགས།། ཞིབ་ཏུ་ཀློག ཕྲོམ་ཡུལ་ནས་མཆེད་པའི་གཡུང་དྲུང་གི་བསྭོ་སྒྲ།
སྐྱིད་སྲས་དགེ་ལེགས་ཉི་མ། ( སྨན་རིའི་གླིང་།)
ཀུན་ཏུ་བཟང་པོའི་སྐུ་གསུང་ཐུགས་ལས་སྤྲུལ་བའི་བྱ་རྒྱལ་ཁྱུང་ཆེན་གསུམ།།
མེ་ཏོག་གླིང་ལ་དལ་ཅིག་བབས་ནས་སླར་ཡང་མཁའ་ལ་གཤེགས་པའི་ཤུལ།།
སྦར་མོའི་དྲོད་ལས་སྲིད་པའི་ཁྱུང་སྒོང་དཀར་ནག་སེར་གསུམ་ཆགས་པའི་རྟེན།།
ཁྱུང་དཀར་ཐོག་ལ་འབར་གྱི་རྒྱུད་འཛིན་རིག་འཛིན་ཚོགས་ཀྱིས་ཤིས་པ་སྩོལ།། ཞིབ་ཏུ་ཀློག རིན་ཐང་གིས་ལྕི་བའི་གསེར་ནག་གི་ཕ་བོང་།
འཛམ་གླིང་མཁས་པའི་གཙུག་རྒྱན་རྗེ་བོན་བརྒྱ་ཐམས་ཅད་མཁྱེན་པ་དཔལ༧དགེ་ལེགས་ལྷུན་གྲུབ་རྒྱ་མཚོ་མཆོག་དགུང་གྲངས་བརྒྱད་ཅུ་བཞེས་པའི་དུས་སྟོན་གྱི་མཛད་སྒོ་ལ་རི་བོ་ཧི་མ་ཡའི་ཉེ་འཁོར་དུ་གནས་པའི་བླ་སྤྲུལ་དང་མཁན་སློབ་རྒྱལ་ཁབ་ཕྱི་ནང་ཀུན་གྱི་མཁས་དབང་རྣམས་ཀྱིས་རིན་པོ་ཆེ་ཁོང་ལ་ཤིས་སྨོན་བསྔགས་བརྗོད་ཀྱི་སྙན་ཚིག་གིས་གནམ་ས་བར་སྣང་འགེངས་པ་ཞིག་ཕུལ་ཡོད་པས་<ཤིས་སྨོན་གཡུང་དྲུང་དགུ་འཕར>ལས་རེ་འགའ་ཞིག་འདི་རུ་བཀོད་པ་ཡིན།
ཤིས་སྨོན་གཏེར་གྱི་ཚོམ་བུ།
ཀརྨ་པ་ཨོ་རྒྱན་ཕྲིན་ལས་རྡོ་རྗེ། ཞིབ་ཏུ་ཀློག ཤིས་སྨོན་གཏེར་གྱི་ཚོམ་བུ།
དད་གདུང་གིས་སྐྱོམས་པའི་ལྷོ་མཐའི་དབྱངས་རྟ་ཐོལ་འཁྱུགས་མ།
ཁྲི་གཡུང་དྲུང་།
མཐོན་པོ་ཏི་ཙེ་གངས་རྒན་རྩེ་ནས་ཨག་སྐད་ཅིག་གིས་བརྡ་འཕྲིན་སླེབས། །
ཧི་མའི་རི་བོའི་ཕ་རོལ་ཞིག་ནས་མྱ་ངན་ངག་གིས་སྐད་འབོད་ཐོས། །
མ་ཕམ་མཚོ་མོའི་རླབས་སྒྲ་སྔོན་མོ་ཞེ་སྡང་དྲག་པོས་མཁའ་རུ་འཕྱོ། །
ཚུར་མཐོང་འཁོར་བའི་བུས་པ་འགའ་ཞིག་མགྲིན་པ་བརྣང་ཏེ་ཧད་ཀྱིས་ལུས། ། ཞིབ་ཏུ་ཀློག དད་གདུང་གིས་སྐྱོམས་པའི་ལྷོ་མཐའི་དབྱངས་རྟ་ཐོལ་འཁྱུགས་མ།
༼ཀ་ཁ་སུམ་ཅུ་ཚང་བའི་ཚིགས་བཅད།༽
སྐྱང་སྤྲུལ་ནམ་མཁའ་བསྟན་འཛིན།
རྗེས་དྲན་སྐྱེ་ལྔའི་དབྱངས་སྙན།
དགེ་བཤེས་ཁྱུང་དཀར་ཟླ་བ་བསྟན་འཛིན་མཆོག་ལ་རྗེས་དྲན་དུ།
རེབ་གོང་བ་དོན་གྲུབ་རྒྱལ།
བརྒྱད་ཁྲི་བཞི་སྟོང་བོན་སྒོ་མཐའ་ཡས་པས།།
གང་གཱའི་ཀློང་གི་བྱེ་སྙེད་སེམས་ཅན་རྣམས། །
ཐར་བ་མཆོག་ཏུ་བཀོད་པའི་ཐུགས་རྗེའི་དབང་།།
སྟོན་མཆོག་གཤེན་རབ་ཞབས་རྡུལ་སྤྱི་བོར་བསྙེན། ། ཞིབ་ཏུ་ཀློག དགེ་བཤེས་ཁྱུང་དཀར་ཟླ་བ་བསྟན་འཛིན་མཆོག་སྐུ་གཤེགས་ནས་ལོ་འཁོར་གཅིག་ལོན་པའི་རྗེས་དྲན།


༄༅། །འབྲེལ་ཡོད་མི་སྣས་དེ་ག་རླུང་འཕྲིན་ཁང་ལ་གནས་ཚུལ་མཁོ་སྤྲོད་གནང་བར་གཞིགས་ན། ནག་ཆུ་རྫོང་རུ་གསར་ཉི་མ་ཤང་གི་འབྲི་གུང་བཀའ་བརྒྱུད་ཆོས་བརྒྱུད་འཛིན་པ་འབྲོང་ངུར་དགོན་གྱི་གྲྭ་བ་བསྟན་འཛིན་བག་དྲོ་ལགས་རྒྱ་ནག་གཞུང་གིས་འཛིན་བཟུང་བྱས་ནས་ཟླ་བ་གཉིས་ཙམ་ཕྱིན་ཡོད་པ་དང་། ཉི་མ་གསུམ་བཞི་སྔོན་ ཁོང་གི་སྤུན་མཆེད་བསྟན་འཛིན་བག་དྲོ་ལགས་བཙོན་གཅུག་བྱ་ཡུལ་ལྷ་སའི་དྲ་བཞི་བཙོན་ཁང་དུ་ཐུག་འཕྲད་ལ་བསྐྱོད་སྐབས། རྒྱ་ནག་གཞུང་གི་འབྲེལ་ཡོད་མི་སྣས་ བསྟན་འཛིན་བག་དྲོ་ལགས་སུ་ལོ་གཅིག་གི་བཙོན་འཇུག་ཁྲིམས་ཐག་བཅད་ཟིན་པ་དང་། ཁོང་ཐུག་འཕྲད་ཆོག་གི་མེད་སྐོར་བརྗོད་དེ་བསྟན་འཛིན་བག་དྲོ་ལགས་ཐུག་འཕྲད་མ་ཐུབ་པའི་སྐོར་འབྲེལ་ཡོད་མི་སྣས་ངོ་སྤྲོད་གནང་གི་ཡོད་པ་རེད།
དེ་ཡང་གནས་ཚུལ་ངོ་སྤྲོད་གནང་མཁན་གྱིས་མུ་མཐུད་གསུངས་པར་གཞིགས་ན། རྒྱ་ནག་གཞུང་གིས་བསྟན་འཛིན་བག་དྲོ་ལགས་བཙོན་འཇུག་བྱས་དགོས་པའི་རྒྱུ་མཚན་གང་ཡིན་ཐད་འགྲེལ་བརྗོད་གང་ཡང་བྱེད་ཀྱི་མེད་ཀྱང་། ཉེ་ལམ་འབྲི་རུ་རྫོང་དུ་ དགུ་འགྲུབ་ལགས་ཀྱི་གཙོས་བོད་མི་ཁག་ཅིག་གིས་ རང་ལུས་མེར་བསྲེགས་བཏང་སྟེ། རྒྱ་ནག་གཞུང་ལ་ངོ་རྒོལ་བྱས་པའི་སྐབས། འབྲོང་ངུར་དགོན་པའི་དགེ་འདུན་པ་དང་། མི་མང་སྐྱ་བོ་མང་པོ་ཞིག་སྔ་རྗེས་རང་ལུས་མེར་བསྲེགས་ཀྱི་ དོན་རྐྱེན་དང་འབྲེལ་བ་ཡོད་པར་བརྙས་ཏེ། འཛིན་བཟུང་བྱས་ཡོད་པ་དང་། འཛིན་བཟུང་བྱས་པའི་བོད་མི་མང་པོ་ཞིག་རིམ་པའི་གློད་བཀྲོལ་བྱུང་ཡོད་ཀྱང་། བསྟན་འཛིན་བག་དྲོ་ལགས་ གློད་བཀྲོལ་བྱུང་མེད་པ་དང་། ཕལ་ཆེར་ཁོང་ལ་དགུ་འགྲུབ་ལགས་ཀྱིས་རང་ལུས་མེར་བསྲེག་བཏང་བའི་འདྲ་དཔར་ཁོང་གི་ལག་འཁྱེར་ཁ་པར་ནང་ཉར་ཡོད་པའི་སྐྱོན་བཙུགས་འོག་བཙོན་བཅུག་བྱས་ཡོད་ཚོད་ཀྱི་དྭོགས་པ་བྱེད་ཀྱི་ཡོད་སྐོར་གསུངས་ཀྱི་ཡོད་པ་རེད། །


༄༅།། དབུས་བོད་མིའི་སྒྲིག་འཛུགས་ཀྱི་བདེ་སྲུང་བཀའ་བློན་དང་དྲུང་ཆེ་རྣམ་གཉིས་ནེའུ་ཛི་ལན་ཌི་དང་ཨོ་གླིང་རྒྱལ་ཁབ་གཉིས་ལ་ཕེབས་པ་དང་སྟབས་བསྟུན་གྱིས་རྒྱལ་ཁབ་དེ་དག་གི་བོད་པ་གནས་སྡོད་ས་གནས་ཁག་ཅིག་གིས་༧གོང་ས་མཆོག་གི་སྐུའི་འཁྲུངས་སྐར་སྔར་བསྣུར་གྱིས་སྲུང་བརྩི་ཞུས་ཡོད་ཅིང་། ཕྱི་ཟླ་༧་པའི་ཚེས་༧་ཉིན་སི་ཌི་ཎི་གྲོང་ཁྱེར་དུ་༧གོང་ས་མཆོག་འཁྲུངས་སྐར་སྲུང་བརྩི་དང་བོད་དོན་རྒྱབ་སྐྱོར་གནང་མཁན་རྒྱལ་ཁབ་དེའི་དབུས་གཞུང་དང་མངའ་སྡེའི་གཞུང་བཅས་ལ་ཐུགས་རྗེ་ཆེ་ཞུ་རྒྱུའི་ལས་རིམ་ཁག་གོ་སྒྲིག་ཡོད་བྱས་ཡོད་པའི་སྐོར། བསོད་ནམས་དབྱངས་འཛོམས་ཀྱིས་གནས་ཚུལ་སྙན་སྒྲོན་ཞུ་ཡི་རེད།


2018-08-28
གཅིག གཏེར་རྒྱུ་ཡིན་མིན་བརྟག་དགོས། གལ་ཏེ་གཟི་བཟོ་བྱེད་ཀྱི་རྒྱུ་དེ་གཏེར་རྒྱུ་ངོ་མ་ལས་གྲུབ་པ་ཞིག་ཡིན་ན། དེའི་ཁྲ་རིས་ཀྱི་མདོག་རྣམས་འོ་མའི་མདོག་དང་འདྲ།
གཉིས། ཚོན་མདངས་ལ་བརྟག་དགོས། གཟི་མདོག་དཀར་ནག་སྤེལ་མ་དང་། ཁམ་ནག་དང་བ་སོའི་མདོག་སྤེལ་མ། ཁམ་མདོག་དང་འོ་མའི་མདོག་སྤེལ་མ་སོགས་རིགས་མི་འདྲ་བ་བཞི་ཙམ་ཡོད། མང་ཆེ་བས་དཀར་ནག་སྤེལ་མར་དགའ་རུང་། ཁམ་ནག་དང་བ་སོའི་མདོག་སྤེལ་མར་གྲུབ་པའི་ཐའེ་ཝན་ནས་འདྲ་བཟོ་བྱས་པའི་གཟི་གསར་ལ་དགའ་མཁན་ཡང་མང་པོ་ཡོད།
གསུམ། འོད་མདངས་ལ་བརྟག་དགོས། དངོས་པོའི་འོད་མདངས་ལ་ཤེལ་འོད། སྣུམ་འོད། ཚིལ་འོད་ལ་སོགས་མང་རུང་། གཟི་ཡི་འོད་མདངས་ནི་སྣུམ་བྱུག་པའི་འོད་དང་འདྲ།
བཞི། ཁམས་དྭངས་ཚད་ལ་བརྟག་དགོས། ཁམས་དྭངས་ཚད་ལ་ཞེས་པ་ནི་ཐུག་ཚད་ཧའོ་སྨི་གཉིས་དང་ལྡན་པའི་དངོས་པོ་གང་རུང་ཞིག་གློག་འོད་ཀྱི་མདུན་དུ་བཞག་ནས་བལྟས་ཚེ། གློག་འོད་རྣམས་ཕྱི་གསལ་ནང་གསལ་ཐུབ་ན། དེ་ཁམས་དྭངས་བའི་དངོས་པོ་ཡིན་པ་དང་། ཕྱེད་ཙམ་གསལ་ན་དེ་ཕྱེད་ཁམས་དྭངས་ཀྱི་དངོས་པོ་ཡིན་ལ། མི་གསལ་བའི་རིགས་དེ་ཁམས་མི་དྭངས་བའི་དངོས་པོ་ཡིན་པའི་ངོས་འཛིན་ཡོད། གློག་འོད་ཕྱི་གསལ་ནང་གསལ་དང་ཕྱེད་ཙམ་གསལ་བའི་གཟི་རྣམས་སྤུས་ལེགས།
ལྔ། ཆག་སྐྱོན་ཡོད་མེད་བརྟག་དགོས། གཟི་ཡི་རིགས་ཆག་སྐྱོན་མེད་ན་རིན་ཐང་ཆེ། འོན་ཀྱང་གནའ་བོའི་གཟི་རྩ་ཆེན་རྣམས་ཡུན་རིང་ལུས་ལ་བཏགས་སྟབས།ཟུར་གཉིས་ཟད་ནས་ཤུར་ཐོན་པའི་རིགས་མང་བས། དེ་རིགས་ཉོས་ཀྱང་ཆོག དེང་གི་གཟི་གསར་རྣམས་ལ་དེ་ལྟའི་ཤུར་རྫུན་བཟོ་བྱས་རོགས་ཡོད་པས། ལེགས་པར་བརྟག་དགོས་བསམ།
དྲུག ཟད་རིས་ལ་བརྟག་དགོས། གཟི་རྙིང་པའི་རིགས་ལ་ཟད་ཤུལ་མང་བས་མ་ཚད། དེ་རིགས་ཚང་མར་འདྲ་སའི་ཆ་ཉུང་བས། ཆེ་ཤེལ་ལ་བརྟེན་ནས་ལེགས་པར་བརྟག་དགོས།
བདུན། མཚལ་ཐིག་ཡོད་མེད་བརྟག་དགོས། གཟི་རྙིང་གྲས་རྣམས་ལ་ནང་ནས་ཕྱིར་གསལ་བའི་དམར་ཐིག་ཆུང་ཆུང་གི་རིགས་མང་པོ་ཡོད། འོན་ཀྱང་དམར་ཐིག་ཡོད་པའི་གཟི་ཚང་མ་ཡག་པོ་ཡིན་པའི་ཁྱབ་པ་མེད། དེ་གཙོ་བོ་གསར་རྙིང་བརྟག་པར་བྱེད་པའི་མཚོན་རྟགས་ཙམ་རེད། དམར་ཐིག་དེ་རིགས་ཐོག་མར་གཟི་ལ་མེད་རུང་། མི་ཡི་ལུས་ལ་ཡུན་རིང་ལ་ཡུན་རིང་བཏགས་པའི་རྗེས། ལུས་ཁྲག་རིམ་པས་གཟི་ལ་སིམ་པ་ལས་བྱུང་བར་གྲགས།
བརྒྱད། འབྱར་དངོས་ཡོད་མེད་བརྟག་དགོས། འདིར་འབྱར་དངོས་ཞེས་པ་ནི་དྲེག་པ་མ་ཡིན་པར། གཟི་ངོས་ལ་མཆིམ་པའི་འབྱར་དངོས་ནི་སྐྱུར་དང་བུལ་གྱི་ཁམས་རྒྱུ་དང་གཟི་དེ་ཉིད་ལས་ཐོན་པའི་ཟགས་དངོས་མཉམ་དུ་འདྲེས་པ་ལས་བྱུང་བ་ཞིག་ཡིན་པས་བཀྲུས་ཀྱང་མི་འདག རང་བཞིན་དུ་བྱུང་བའི་འབྱར་དངོས་དང་མིས་བཟོས་པའི་འབྱར་དངོས་གཉིས་མི་འདྲ་སྟེ། རང་བཞིན་དུ་བྱུང་བའི་འབྱར་དངོས་དེར་འཇམ་དང་འོད་མདངས་ཡོད་ལ་གཞན་པར་མེད། གཞན་ཡང་རྫས་འགྱུར་དང་དངོས་ཁམས་རིག་པའི་ཐབས་ལ་བརྟེན་ནས་བརྟག་ཐབས་དང་། ཆོས་ལུགས་ཐོག་ནས་བརྟག་ཐབས་ལ་སོགས་མང་པོ་ཡོད།
༼རྩོམ་སྒྲིག་པ། མགར་རྒྱལ་སྲས།༽
དོ་སྣང་ཆེ་བའི་རྩོམ།
རྩོམ་གསར། 10


ཨ་རིའི་རྒྱ་ནག་གི་དོན་གཅོད་གསར་པ་སྐུ་ཞབས་ རྗོན་ ཧུན་ཙི་མན་ རྗེ་ཨར་ གྱིས་ཕྱི་ཚེས་ ༢ ཉིན་མངའ་ཁུལ་གྱི་བརྟན་ལྷིང་དང་ཁོར་ཡུག འགྲོ་བ་མིའི་ཐོབ་ཐང་སོགས་ཚུད་པའི་གལ་ཆེའི་གནད་དོན་མང་པོ་ཞིག་ནི་རྒྱལ་ཁབ་གཉིས་ཀྱི་འབྲེལ་མོལ་གྱི་གཞི་རྩ་ཡིན་སྐོར་སོགས་ཨ་རྒྱ་གཉིས་ཀྱི་མཉམ་འབྲེལ་གྱི་རྩ་བའི་དགོངས་ཚུལ་བཏོན་ཡོད་པ་རེད།
སྐུ་ཞབས་ རྗོན་ ཧུན་ཙི་མན་ རྗེ་ཨར་ Jon Huntsman JR གྱིས་རེས་གཟའ་ལྷག་པའི་ཉིན་པེ་ཅིན་གྱི་ཨ་རིའི་གཞུང་ཚབ་ཁང་དུ་གསར་འགོད་རྣམས་ལ་ཐུག་འཕྲད་ཀྱིས་བཤད་དོན། ཁོང་གིས་རྒྱ་ནག་གཞུང་ལ་ཨབ་གྷན་དང་ཨི་རན། པཱ་ཀི་སི་ཐན། བྱང་ཀོ་རི་ཡ་སོགས་ཀྱི་བདེ་སྲུང་གི་གནད་དོན་ཐད་ཕྱག་ལས་གནང་རྒྱུའི་ཕན་ནས། ནམ་ཟླའི་འགྱུར་ལྡོག་དང་ཁོར་ཡུག་གི་གནད་དོན་སོགས་ནི་ཁོང་འདིར་ཕེབས་ཏེ་གྲོས་མོལ་བྱ་རྒྱུའི་ལས་དོན་གལ་ཆེའི་གྲས་ཡིན་ལ། དེའི་རྒྱུ་མཚན་ནི། དེ་རིང་གི་འཛམ་གླིང་འདིར། ང་ཚོ་ཚང་མས་ཆུ་རྒྱུན་གཅིག་དེད་ནས་འགྲོ་གིན་ཡོད་རེད་ཟེར།
རང་ལོ་ ༤༩ ལ་སོན་པའི་སྐུ་ཞབས་ ཧུང་ཙི་མན་ ནི་ཨ་རིའི་ཨུ་ཊ་མངའ་སྡེའི་སྲིད་སྐྱོང་བ་ཟུར་བ་ཡིན་ལ། ཁོང་ཉིད་པེ་ཅིན་དུ་འབྱོར་ཏེ་བཞུགས་ཤག་གྲ་སྒྲིག་ཟིན་པའི་རྗེས་འདིར་པེ་ཅི་གྱི་ཨ་རིའི་གཞུང་ཚབ་ཁང་དུ་གསར་འགོད་པ་རྣམས་ལ་མཇལ་འཕྲད་གནང་ཡོད་པ་རེད།
ཁོང་ཉིད་སྲིད་འཛིན་ཨོ་བྷ་མས་ཨ་རིའི་རྒྱ་ནག་གི་གཞུང་ཚབ་པར་བདམས་ཤིང་ཕྱི་ཟླ་ ༨ པའི་ནང་ཨ་རིའི་གྲོས་ཚོགས་གོང་མས་རྒྱབ་གཉེར་གནང་ཡོད་པ་རེད།
ཁོང་ནི་ཨ་རིའི་སྤྱི་མཐུན་ཚོགས་པའི་གྲགས་ཅན་མི་སྣ་གསར་པ་ཞིག་ལ་ངོས་འཛིན་བྱེད་བཞིན་པ་མ་ཟད། ༢༠༡༢ ལོའི་ཨ་རིའི་སྲིད་འཛིན་གྱི་འོས་གཞིའི་འགྲན་ཞུགས་ཁྲོད་ཞུགས་སྲིད་པའི་རེ་བ་བྱེད་ཀྱིན་ཡོད་ནའང་། ཁོང་གིས་ཐེངས་འདིར་ཨ་རིའི་རྒྱ་ནག་གི་གཞུང་ཚབ་པ་གནང་རྒྱུའི་གོ་སྐབས་འདིར་ངོས་ལེན་གནང་ཡོད་པ་རེད།
ཁོང་ཉིད་པེ་ཅིན་དུ་མངགས་སྐབས། མི་རྣམས་ཀྱིས་ཁོང་གིས་ལས་དོན་མཐའ་འཁྱོལ་བ་ཞིག་བསྒྲུབ་ཐུབ་པའི་རེ་བ་མཐོན་པོ་ཞིག་དང་བཅས་པེ་ཅིན་དུ་འབྱོར་ཡོད། ཁོང་ཉིད་རྒྱ་སྐད་ལའང་བྱང་ཆ་དོད་པོ་ཡོད་མཁན་ཞིག་ཡིན་འདུག
ཁོང་གིས་བཤད་དོན། ཁོང་ཉིད་གཞུང་ཚབ་ཏུ་མངགས་པའི་བདུན་ཕྲག་དང་པོའི་ནང་དུ་སྲིད་འཛིན་ཧུའུ་ཅིན་ཐའོ་དང་། ཕྱི་སྲིད་བློན་ཆེན་ཡང་ཇི་ཁྲི་གཉིས་ལ་ཐུག་ཅིང་། ད་ལྟའི་ཆར་སྲིད་འཛིན་ཨོ་བྷ་མ་མཆོག་ལོ་འདིའི་ལོ་མཇུག་ཏུ་པེ་ཅིན་ལ་ཕེབས་རྒྱུའི་ཐད་གྲ་སྒྲིག་བྱེད་ཀྱིན་ཡོད་པར་བཤད།
ཁོང་ཉིད་རྒྱ་ནག་ལ་རྒྱུས་ལོན་གཏིང་ཟབ་ཅིག་ཡོད་པའི་རྐྱེན་གྱིས་ནུབ་ཕྱོགས་ཀྱི་རྒྱ་ནག་ཉམས་ཞིབ་པ་དང་རྒྱ་ནག་གི་དབྱེ་ཞིབ་པ་མང་པོ་ཞིག་གིས་ཁོང་ལ་གདེང་འཇོག་མཐོན་པོ་ཐོབ་ཡོད་པ་རེད།
ཡང་གཅིག་བཤད་ན་རྒྱ་ནག་དམར་ཤོག་གིས་གླིང་ཆེན་ཨེ་ཤ་ཡའི་དམག་གི་ས་ཚིགས་དང་པོ་མཐོ་སྒང་བོད་དེ་ཆགས་ཡོད་པ་དང་། བོད་ནས་རྒྱ་གར་ལ་དཔུང་འཇུག་བྱེད་ཐུབ། རྒྱ་གར་ནི་ནུབ་ཕྱོགས་དང་ཨ་རི་ལ་དམག་རྒྱག་རྒྱུའི་ཆེད་དམག་དོན་གྱི་ས་ཚིགས་གལ་ཆེ་ཤོས་ཡིན་ཟེར།
མཐར་རྒྱ་ནག་དམག་དམངས་ཀྱི་གྲངས་འབོར་མི་དུང་ཕྱུར་གཉིས་ཀྱི་ཚེ་སྲོག་བློས་བཏང་བྱེད་ཐུབ་ཚེ་ད་གཟོད་གཞི་ནས་ཨ་རི་བཙན་རྒྱལ་རིང་ལུགས་ཟེར་བ་དེ་རྒྱ་ནག་དམར་ཤོག་གིས་དྲག་པོའི་དམག་གིས་སྟོབས་ཤུགས་འོག་བཅིང་གྲོལ་གཏོང་ཐུབ་རྒྱུ་ཐེ་ཚོམ་མེད་ཅེས་བཤད་ཡོད།
དེར་འདྲ་སོང་ཙང་ཨ་རྒྱ་གཉིས་ཀྱི་འབྲེལ་བ་དེ་དོན་དངོས་ཐོག་མེ་དང་ཆུ་ལྟ་བུར་གྱུར་ཡོད། གནད་དོན་དེ་འདྲ་འོག་ནས་ཕར་ཕྱོགས་ནས་རྒྱ་ནག་གིས་བོད་ས་ཡོངས་རྫོགས་བཙན་འཛུལ་བྱས་ཡོད་ལ་ཚུར་ཕྱོགས་ནས་སྟོབས་ཆེན་ཨ་རིས་༸ གོང་ས་མཆོག་ལ་གསེར་གྱི་རྟགས་མ་འབུལ་བཞིན་ཡོད་ལ་བོད་འཐབ་རྩོད་ཆེ་ཨ་སྒོར་ས་ཡ་མང་པོའི་རོགས་དངུལ་དང་བརྒྱབ་སྐྱོར་བྱེད་བཞིན་ཡོད།
འགྲན་རྩོད་ཀྱི་དུས་རབས་འདི་ནས་ང་ཚོ་ཡང་ཨ་རི་ལ་མི་མཁོ་བ་མ་རེད། བཙན་བྱོལ་སྤྱི་ཚོགས་ཀྱི་རོགས་དངུལ་ཆད་ཀྱི་མ་རེད། བོད་ཀྱི་བདེན་མཐའ་གསལ་བར་ཕན་ཆེན་པོ་ཐོགས་ཀྱི་ཟེར་ན་ཁག་པོ་རེད། ང་ཚོ་སོ་སོའི་ངོས་ན་ནི་མི་གཅིག་མ་གཏོགས་ནུས་པ་ཅན་མེད་པས།
མདོ་དོན་གང་གླེང་གིན་ཡོད་པ་རེད། ཧ་གོ་མ་སོང་ཨ་རྒྱ་གཉིས་འབྲེལ་བ་གླེང་ན་ང་ཚོ་ལ་ཀ་རེ་འདུག ཨ་རུས་ནམ་ཡང་ཁོ་རང་ཚོས་ཁེ་ཕན་ལ་དཔག་ནས་ལས་འགུལ་སྤེལ་གྱིན་ཡོད་པ་རེད། ད་དུང་ཡང་མུན་ནག་གི་ནང་དུ་འཁོར་ནས་ཡོད་པ་རེད་དམ་ག་རེ་རེད།
ཁམས་བཟང་། ཨ་རྒྱ་གཉིས་ནི་མེ་དང་ཆུ་བཞིན་མཐུན་ཐབས་མེད་ལ་རྒྱ་ནག་གི་གཙོ་འཛིན་མའོ་ཙེ་ཏུང་གིས་སྤྱི་ཚོགས་རིང་ལུགས་དང་། དམངས་འཚོ་རིང་ལུགས་གཉིས་ནི་ཁྱེད་ཤི་ང་གསོན་གྱི་འཐབ་རྩོད་གཅིག་ཡིན་ཟེར།
གླིང་ཆེན་ཨེ་ཤེ་ཡའི་ནང་མི་འབོར་ཆེ་ཤོས་རྒྱ་ནག་དང་རྒྱ་གར་ཡིན་སྟབས། དང་ཐོག་ང་ཚོས་རྒྱ་གར་དབང་བསྒྱུར་བྱེད་དགོས། རྒྱ་གར་ལ་དམག་རྒྱག་པར་དང་ཐོག་བོད་དེ་དམག་གི་ཟམ་པ་ལྟ་བུ་གལ་ཆེན་ཞིག་ཆགས་ཡོད་པས་སྔོན་ལ་བོད་བཅིང་གྲོལ་གཏོང་དགོས་ཟེར།
དེ་ནས་བོད་དུ་དམག་གི་རྟེན་གཞི་བཙུགས་ནས་རྒྱ་གར་ལ་དམག་རྒྱག་དགོས། རྒྱ་གར་དེ་ནུབ་ཡུ་རོབ་ལ་དམག་རྒྱག་སའི་ལྟེ་གནས་གཙོ་བོ་ཡིན་སྟབས་ཐེངས་གཉིས་པར་རྒྱ་གར་དབང་བསྒྱུར་བྱེད་རྒྱུ་དེ་གལ་ཆེ་ཆགས་ཡོད་ཟེར།
དེ་ནས་རྒྱ་གར་དབང་སྒྱུར་བྱས་རྗེས་སུ་མཐར་ཨ་རི་བཙན་རྒྱལ་རིང་ལུགས་ངེས་པར་དུ་བཅིང་གྲོལ་གཏོང་རྒྱུ་དེ་རྩ་དོན་ཐ་མ་དེར་ཐུག་ཡོད་ཟེར།
དེས་ན་བོད་དང་རྒྱ་གར་དེ་ནས་ནུབ་ཕྱོགས་རྒྱལ་ཁབ་སོགས་ཀྱི་ས་ཆའི་ཐད་དང་པོ་ཤོག་བུའི་སྟེང་དུ་ཆིངས་ཡིག་བཞག་མཐར་དམག་དོན་གྱི་སྟོབས་ཤུགས་ཆེན་པོ་ཆགས་རྗེས་མིང་རྟགས་བརྒྱབ་པའི་གྲོས་ཆོད་ཚང་མ་བརྩི་མེད་བཏང་ནས་མཐར་དམག་གི་སྟོབས་ཤུགས་གལ་ཆེ་ཤོས་ཡིན་ཟེར།
མའོ་ཡི་ལྟ་བ་དང་དམིགས་ཡུལ་དེ་ད་ལྟའང་དོར་མེད་པས་རྒྱ་ནག་དམར་ཤོག་ཚོགས་པས་དམག་དོན་གྱི་སྟོབས་ཤུགས་རྒྱས་རྒྱུར་དམིགས་འབེན་གཙོ་བོ་འཛིན་ཡོད།
སྔོན་དུས་རྒྱ་གར་གྱིས་ཤིར་ལང་ཀར་དམིགས་བསལ་ཟབ་སྤྱོང་སྤྲད་པའི་འཇག་དམག་མང་པོ་གསང་བའི་ཐོག་བཏང་ནས་རྒྱ་གར་གྱིས་དབང་སྒྱུར་བྱེད་རྒྱུར་འབད་བརྩོན་རབ་དང་རིམ་པ་མང་པོ་བྱས་ཡོད་ཀྱང་ད་ཆ་བསམ་ཡུལ་ལས་འདས་པ་ཞིག་སྟེ།
རྒྱ་ནག་གི་དམག་མིའི་རོགས་རམས་བཏང་ཏེ་ད་ཆ་ཤིར་ལང་ཀའང་རྒྱ་ནག་གི་དམིགས་འབེན་དུ་འཚུད་དེ་ད་ཆ་དངོས་ནས་རྒྱ་གར་གྱི་གཡས་གཡོན་གང་སར་རྒྱ་ནག་གི་མཐའ་ནས་རིམ་བཞིན་བསྐོར་ནས་དེ་སྔའི་དམིགས་ཡུལ་ལྟར་ལེགས་གྲུབ་ཡོང་རྒྱུར་འབད་བརྩོན་ཧུར་བསྐྱེད་བྱེད་བཞིན་འདུག
དེར་བརྟེན་སྟོབས་ཆེན་ཨ་རི་དང་། སྟོབས་ཆེན་རྒྱ་ནག་གཉིས་ཀྱི་འབྲེལ་བ་དེ་ཁྱོད་ཤི་ང་གསོན་ཡིན་ལ་དེ་གཉིས་ཀྱི་འགྲན་རྩོད་དེའང་རྣོ་ངར་མཚོན་ཆའི་སྟོབས་ཤུགས་ཁོ་ནར་ཐུག་ཡོད།
ཅི་ཙམ་བཤད་ཀྱང་གྲུབ་འབྲས་ཤིག་ཐོན་རྒྱུ་ཁག་པོ་རེད། རང་ཉིད་ཀྱི་ཁེ་ཕན་ཞིག་ལས་གཞན་སེམས་ཅན་ཞིག་དེང་སྐབས་ཧ་ལམ་མེད་པ་ལྟ་བུར་ཆགས་འདུག་པས། ཕར་ཆེར་་་་་་་་་་


རྒྱ་ནག་གཞུང་གི་བོད་རང་སྐྱོང་ལྗོངས་ཟེར་བའི་གཞུང་འཛིན་ལྷན་ཁང་གི་སྒྲིག་ཁྲིམས་ཞིབ་བཤེར་ཐད་ཀྱི་འགོ་འཛིན་ཝང་ཡུན་ཅུན་གྱིས་བོད་རང་སྐྱོང་ལྗོངས་ཀྱི་གཞུང་འཛིན་ལས་ཁུངས་ནང་གི་ལས་བྱེད་དང་དམར་ཤོག་ཚོགས་པའི་འགོ་ཁྲིད་ཁག་ཅིག་ནས་༼བོད་ཀྱི་ཡུལ་སྲོལ། ༧གོང་ས་མཆོག་ལ་སྐྱབས་ཞུ།༽ ཏཱ་ལ་བླ་མར་མ་དངུལ་མཁོ་སྤྲོད་དང་གསང་བའི་གནས་ཚུལ་ཕྱིར་གྱར་བྱེད་ཀྱི་ཡོད་པ་དེ་ཚོས་ཁ་འབྲལ་རིང་ལུགས་པར་ཁ་གཏད་བཅག་པའི་དམར་ཤོག་ཚོགས་པའི་ཁྲིམས་གཞི་ལ་སྣང་ཆུང་ཁུར་མེད་བྱས་པ་ཞིག་ཡིན་ཞེས་གཏམ་བཤད་སྤེལ་བ་ཞིག


'chug med lam khyer gsum gyi khrid yig
|Resource ID||SCv7p299|
|Title||'chug med lam khyer gsum gyi khrid yig|
|Topics||Integration|
|Sub-Topics||Instructions|
|Author||Gyeltsen Bum|
|Link|| BDRC W23922|
BDRC W4CZ58783 (p. 405)
༄༅། །འཆུག་མེད་ལམ་ཁྱེར་གསུམ་གྱི་ཁྲིད་ཡིག་བཞུགས་སོ།།
བླ་མ་དམ་པ་རྣམས་ལ་ཕྱག་འཚལ་ལོ། །དུས་གསུམ་སངས་རྒྱས་ངོ་བོ་ཉིད། །བླ་མའི་སྐུ་གསུང་ཐུགས་ལ་འདུད། །འཆུག་མེད་ལམ་ཁྱེར་རྣམ་གསུམ་གྱིས། །ཁྲིད་རིམ་ཅུང་ཟད་བྲི་བར་བྱ།
།དེ་ལ་གསུམ་སྟེ། ༼དགོངས་པ་དམ་པའི་རྒྱུད་ལས། །སྣང་བ་བླ་མ་ཡི་དམ་དང་། །སྒྱུ་མ་ལམ་དུ་འཁྱེར་བར་བྱ། །ཚེ་འདིར་སྐུ་གསུམ་མངོན་གྱུར་ནས། །དོན་གཉིས་ཕུན་སུམ་ཚོགས་པར་འགྱུར། །ཅེས་སོ།༽ སྣང་བ་ལ་བརྟེན་བླ་མ་དང་། ཡི་དམ་དང་། སྒྱུ་མ་ལམ་ཁྱེར་རོ།
།དང་པོ་ལ་བཞི། བླ་མའི་སྐུའི། གསུང་གི །ཐུགས་ཀྱི། དབྱེར་མེད་ལམ་ཁྱེར་རོ།
།དང་པོ་ལ་བཞི་ལས།
དང་པོ་སྤྱི་བོར་བླ་མ་བསྒོམ་ཞིང་། གསོལ་བ་གདབ་པ་ནི། རང་ལུས་ཅེས་པ་ཚེ་གཅིག་ལ་སངས་རྒྱས་པ་ལ། བླ་མའི་མོས་གུས་དགོས་ཏེ།
ཡེ་ཤེས་མངོན་འབྱུང་ལས། ས་དང་ལམ་གྱི་རིམ་པ་རྣམས། །བླ་མའི་མོས་གུས་ལོ་ཟླས་བགྲོད། །བླ་མའི་སྣང་བ་མ་བྲལ་ན། །སངས་རྒྱས་རྣམས་དང་འབྲལ་མེད་གནས། །ཅེས་པ་ལ་སོགས་པ་མདོ་རྒྱུད་ཀྱི་ལུང་དང་། ལོ་རྒྱུད་བཤད་ལ། ངེས་ཤེས་བསྐྱེད་དུ་གཞུག་གོ །དེ་ནས་བྱང་ཆུབ་ཏུ་སེམས་བསྐྱེད་པ་དང་། མི་རྟག་སྐྱོ་ཤས་སྔོན་དུ་འགྲོ་བས། རང་ལུས་བདེ་མཆོག་ཏུ་བསྒོམས་པའི་སྤྱི་གཙུག་ཏུ། སེང་གེ་དང་རིན་ཆེན་པོ་ཆེའི་ཁྲི་དང་པདྨ་དང་ཟླ་བའི་སྟེང་དུ། རྩ་བའི་བླ་མ་མཚན་དང་དཔེ་བྱང་ཀྱིས་བརྒྱན་པ། ཞལ་འཛུམ་པའི་མདངས་དང་ལྡན་པ། འོད་དང་འོད་ཟེར་གྱི་རང་བཞིན་ཅན། སྐུ་ལྟ་བས་ཆོག་མི་ཤེས་པ། ཉི་མ་འབུམ་གྱི་གཟི་བརྗིད་ཅན། མཚན་ཐོས་པས་ཕྱིར་མི་ལྡོག་པའི་ས་ཐོབ་པ། གསོལ་བ་བཏབ་ན་བྱིན་རླབས་འབྱུང་བ་ལ་སྨོས་མི་དགོས་པ་གཅིག་བསམ་མོ། དེའི་ཐུགས་ཀ་ནས་འོད་ཟེར་འཕྲོས་པས། བརྒྱུད་པའི་བླ་མ་དང་། སངས་རྒྱས་དང་བྱང་ཆུབ་སེམས་དཔའ། ཡི་དམ་ལྷ་ཚོགས། མཁའ་འགྲོ་ཆོས་སྐྱོང་། ཆོས་འབྲེལ་ཡོད་ཚད་དེ་ལ་བ་སྙི་མ་ནས། བླ་མ་དེ་དུས་གསུམ་སངས་རྒྱས་ཐམས་ཅད་ཀྱི་ངོ་བོར་བསྒོམས་པའི་བླ་མའི་རྣལ་འབྱོར་རྫོགས་པར་བྱས་ལ། དེ་ནས་སེམས་ཅན་ཐམས་ཅད་ཁམས་གསུམ་དུ་འཁོར་ཞིང་རིགས་དྲུག་ཏུ་འཁྱམས་ནས། སྡུག་བསྔལ་སྣ་ཚོགས་ལ་སྤྱོད་པ་འདི་རྣམས་ལ། སྙིང་རྗེ་ཆེན་པོས་ཀུན་ནས་བསླང་ནས། སྡུག་བསྔལ་གྱི་སར་མི་གཞག་པར། སངས་རྒྱས་ཀྱི་ས་ལ་དགོད་པར་བྱ་བའི་ཕྱིར། རང་ལ་གནོད་བྱེད་ཀྱི་གཙོ་བྱས་པའི་ནམ་མཁའ་དང་མཉམ་པའི་འགྲོ་བ་ཀུན་དང་ཐབས་གཅིག་ཏུ། ཀུ་དི་རི་རི་གསོལ་བ་འདེབས་པར་བསམ་ལ།
བླ་མ་རིན་པོ་ཆེ། བདག་འཛིན། དགོས་མེད། ཅིར་སྣང་བླ་མར་འཆར་བར་བྱིན་གྱིས་བརླབ་ཏུ་གསོལ། ཞེས་སྙིང་ཁོང་རུས་པའི་གཏིང་ནས་གསོལ་བ་དྲག་པོ་གདབ་བོ།
།གཉིས་པ་རིམ་པ་བཞིན་དུ་བསླབ་པ་ནི། དེ་ཡིས་ཅེས་པ། དེ་ལྟར་གསོལ་བ་བཏབ་པས་སྣང་བ་བདེན་མེད་དུ་ཕྱམ་གྱིས་སོང་ཞིང་། མོས་གུས་སྐྱེས་པ་དང་། ཕྱི་རོལ་སྣོད་བཅུད་ཀྱིས་བསྡུད་པའི་སྣང་བ་སྣ་ཚོགས་ཐམས་ཅད་རིམ་པ་བཞིན་བླ་མའི་སྐུར་བལྟ་བར་བྱ་སྟེ། དེའང་རང་གི་ཐོ་ཕྱི་ཉེ་འཁོར་ཙམ་གྱི་སེམས་ཅན་དང་། འབྱུང་བཞི་ཕྲ་རགས་ཅི་སྣང་བ་དང་། ཅི་ཤར་བ་ཐམས་ཅད། བླ་མའི་སྐུ་རུ་ལམ་ལམ་བྱུང་བར་བསམ་མོ། དེ་བཞིན་དུ་གཙང་ཙམ་དང་། དབུས་དང་། འཛམ་བུ་གླིང་དང་། གླིང་བཞི་དང་། སྟོང་སྤྱི་ཕུད་དང་། སྟོང་གཉིས་པ། བར་མ་དང་། སྟོང་གསུམ་དང་། ནམ་མཁས་ཁྱབ་པ་ཐམས་ཅད་དོ།
།གསུམ་པ་སྤྱོད་ལམ་ཐམས་ཅད་དུ་བསླབ་པ་ནི། །སྤྱོད་ལམ་ཅེས། འགྲོ་འཆག་ཉལ་འདུག་ཐམས་ཅད་དུ། ཐ་མལ་གྱི་བསམ་པ་ཐམས་ཅད་སྤངས་ནས། སྐད་ཅིག་ཀྱང་འབྲལ་མེད་དུ་སྣང་བ་ཐམས་ཅད་བླ་མ་རུ་ལམ་དུ་འཁྱེར་ཞིང་། གདུང་བའི་སེམས་ཀྱི་མོས་གུས་ཚད་བཟུང་མེད་པའི་གསོལ་བ་རྒྱུན་ཆད་མེད་པར་བཏབ་པས། ཅིར་སྣང་ཐམས་ཅད་བླ་མའི་སྐུ་རུ་ལམ་པའམ། སྐུ་གསལ་རྗེན་པ་ཅིག་ཤར་ན། རང་སེམས་བླ་མར་ཤར་བ་ཡིན་པས། བར་དོ་ཚུན་ལ་སངས་རྒྱ་བས། བླ་མའི་ལམ་ཁྱེར་མཆོག་ཏུ་འགྱུར་པའོ།
།བཞི་པ་དྲིན་བསམ་ཞིང་ཡང་ལག་བདུན་པ་འབུལ་བ་ནི། དེ་ལྟར། ཅེས་པ་སྣང་བ་བླ་མར་ཤར་བ་དེ་བརྟན་པར་གྱུར་པ་དང་། བླ་མ་དམ་པ་འདི་ཉིད་ཀྱིས་བཟོད་པར་དཀའ་བ་འཁོར་བ་སྡུ་བསྔལ་གྱི་རྒྱ་མཚོ་ཆེན་པོ་ལས་བསྒྲལ་ཞིང་། བསྐལ་པ་གྲངས་མེད་པར་ཚོགས་བསགས་ཀྱང་ཐོབ་པར་དཀའ་བའི་སངས་རྒྱས་ཚེ་འདིར་ཐོབ་པར་བྱས་པ་བླ་མའི་དྲིན་ཡིན་པས། བཀའ་དྲིན་རེ་ཆེན་སྙམ་དུ་བསམ་ཞིང་། འབྲལ་མེད་དུ་གསོལ་བ་གདབ་བོ། བཟང་སྤྱོད་དམ། རྡོ་རྗེ་མགུར་ནས་གསུངས་པའམ། བླ་མ་རྣམས་ལ་སྒོ་གསུམ་གུས་པས་ཕྱག་འཚལ་ལོ། །ཕྱི་ནང་གསང་གསུམ་གྱི་མཆོད་པ་འབུལ་ལོ།
།གསུང་ནི། སྒྲ་རྣམས། ཅེས་པ་ཟིན་པ་སེམས་ཅན་དང་། མ་ཟིན་པ་ས་ཆུ་ལ་སོགས་པ་འབྱུང་བའི་སྒྲ་རྣམས་གྲགས་སྟོང་ཡིན། གྲགས་སྟོང་བླ་མའི་གསུང་ཡིན། །གསུང་སྐྱེ་མེད་ཀྱི་རང་སྒྲར་བསྒོམ་མོ། །ཐུགས་ནི་དྲན་རྟོག །ཅེས་པ་རང་གི་ཡིད་ལ་དྲན་པ་དང་། རྟོག་པའི་རི་མོ་ཅི་བྱུང་བ་ཐམས་ཅད་སྐྱེ་འགག་གནས་གསུམ་དང་བྲལ་བ་བླ་མའི་ཐུགས་ཡིན། ཐུགས་གཉིས་སུ་མེད་པའི་ཡེ་ཤེས་ཡིན། ཡེ་ཤེས་མཁྱེན་པ་གཉིས་ལྡན་ཏེ། རྣམ་པར་མི་རྟོག་པ་ཇི་ལྟ་བ་མཁྱེན་པ། སྣ་ཚོགས་སུ་སྣང་ཞིང་གསལ་བ་མཁྱེན་པ་ཇི་སྙེད་པ་མཁྱེན་པའི་ཡེ་ཤེས་སོ།
།དབྱེར་མེད་ནི། དེ་ལྟར་ཅེས་པ། ཁྱད་པར་འཕགས་པའི་ལམ་ཁྱེར་གསུམ་པོ་དེ་བསྒོམས་པས། དུས་ཉིན་མཚན་དང་མཉམ་རྗེས་ཐམས་ཅད་དུ་ཅིར་སྣང་ཐམས་ཅད་བླ་མའི་སྐུ་གསུང་ཐུགས་སུ་ཤེས། བླ་མ་དེ་ཉིད་ཕྱི་རོལ་ན་མེད། རང་གི་སེམས་ཤར་བ་ཡིན། སེམས་སྤངས་པའི་ཕ་རོལ་ན་བླ་མ་མེད། བླ་མ་སྤངས་པའི་ཕ་རོལ་ན་སེམས་མེད་དོ། །སེམས་དང་བླ་མ་དབྱེར་མེད་པའི་གསལ་སྟོང་བདེ་ཆེན་རང་ཤར་དུ་འབྱུང་ཞིང་། གསལ་བ་སྤྲུལ་སྐུ། སྟོང་པ་ཆོས་སྐུ། བདེ་བ་ལོངས་སྐུའོ། །མདོར་ན་སྣང་བ་ལ་བརྟེན་ནས་བླ་མ་ལམ་ཁྱེར། བླ་མ་ལ་བརྟེན་ནས་མོས་གུས། མོས་གུས་ལ་བརྟེན་ནས་བཀའ་དྲིན། བཀའ་དྲིན་ལ་བརྟེན་པའི་ཚོགས་གསོག །ཚོགས་གསོག་ལ་བརྟེན་ནས་རང་ཤར་ལམ་དུ་ཁྱེར་རོ། ཡང་། སྣང་བ་ཐམས་ཅད་བླ་མར་ཤེས། བླ་མ་སེམས་སུ་ཤེས། སེམས་གསལ་སྟོང་བདེ་ཆེན་སྐུ་གསུམ་དུ་ཤེས་པའོ།
།གཉིས་པ་སྣང་བ་ལ་བརྟེན་ནས་ཡི་དམ་ལམ་དུ་ཁྱེར་བ་ལ་གསུམ། སྐུ་གསུང་ཐུགས་སོ།
།དང་པོ་ལ་བཞི་ལས། དང་པོ་རང་ལུས་ཡི་དམ་དུ་བསྒོམ་པ་ནི། ཐ་མལ། ཅེས་པ་ལུས་ཡི་དམ་དུ་བསྒོམས་པའི་སྤྱི་བོར་བླ་མ་བསྒོམ་ལ། བདག་འཛིན། དགོས་མེད། ཅིར་སྣང་ཡི་དམ་དུ་འཆར་བར་གསོལ་བ་གདབ་བོ། རང་ལུས་བདེ་མཆོག་ལྷ་སྐུ་སྣང་སྟོང་དབྱེར་མེད་པ། གསལ་ལ་རྟོག་པ་མེད་པ་ཅིག་ཏུ་ལམ་མེ་བསྒོམ་མོ།
།གཉིས་པ་རིམ་པ་བཞིན་བསླབ་པ་ནི། དེ་ནས། ཅེས་པ་ཆགས་པ་སྐྱེ་བའི་ཡུལ་ཡིད་དུ་འོང་བ། སྡང་པ་སྐྱེ་བའི་ཡུལ་ཡིད་དུ་མི་འོང་བ། རྨོང་པ་སྐྱེ་བའི་ཡུལ་ཤེས་བྱ་ཤེས་དཀའ་བའི་ཕྱི་རོལ་གྱི་ཡུལ་སྣང་སྣ་ཚོགས་སུ་སྣང་བ་ཀུན་རིམ་པ་བཞིན་དུ་ལྷ་སྐུར་ཤེས་པར་བྱ་སྟེ། དེའང་རང་གི་ཉེ་འཁོར་ཙམ་གྱི་སེམས་ཅན་དང་། འབྱུང་བཞི་ཕྲ་རགས་ཅི་སྣང་དང་། ཅི་ཤར་ཐམས་ཅད་ལྷ་སྐུར་ལམ་ལམ་བྱུང་པར་བསམ་མོ། དེ་བཞིན་དུ་གཙང་ཙམ་ནས། ནམ་མཁའ་ཁྱབ་ཚད་ཀྱི་བར་རིམ་པ་བཞིན་དུ་བསྒོམ་ཞིང་། དད་གུས་དང་ལྡན་པས་ཡན་ལག་བདུན་པ་དབུལ་ལོ།
།གསུམ་པ་སྐུ་གསུམ་ཚང་བ་ནི། ཅིར་སྣང་། ཅེས་པས་ཅིར་སྣང་ཐམས་ཅད་ལྷ་སྐུ་སྒྱུ་མ་ལྟ་བུར་ཤེས། སྒྱུ་མ་དེ་རང་གི་སེམས་སུ་ཤེས། སེམས་སྤངས་པའི་ཕ་རོལ་ན་ལྷ་སྐུ་མེད། ལྷ་སྐུ་སྤངས་པའི་ཕ་རོལ་ན་སེམས་མེད། སེམས་དང་ལྷ་སྐུ་དབྱེར་མེད་པའི་གསལ་སྟོང་བདེ་ཆེན་གྱི་ལྷ་སྐུ་དེ། སྔར་ལྟར་སྐུ་གསུམ་ལམ་ཁྱེར་རོ། །ཡང་། ལྷ་སྐུ་སྐྱེ་འགག་གནས་གསུམ་དང་བྲལ་བ་དེ་སྐུ་གསུམ་དུ་ལམ་མེ།
གཉིས་མེད་རྣམ་རྒྱལ་ལས། སྐྱེ་བ་མེད་པ་ཆོས་ཀྱི་སྐུ། །འགག་པ་མེད་པ་ལོངས་སྤྱོད་རྫོགས། །གནས་པ་མེད་པ་སྤྲུལ་པའི་སྐུ། །དབྱེར་མེད་ཚུལ་འདི་བསྟན་པའོ། །ཅེས་སོ།
།འབྲས་བུ་ནི། ཐ་མལ་གྱི་བསམ་པ་ཐམས་ཅད་སྤངས་ནས། འབྲལ་མེད་ལྷ་སྐུ་ཟླ་དྲུག་བསྒོམས་ན། སྐྱེ་བ་འདི་འམ་བར་དོ་ཚུན་ཆོད་ལ་རྒྱལ་བ་ལོངས་སྐུ་ཐོབ་བོ།
།བཞི་པ་བསྐྱེད་རྫོགས་གཉིས་ཚང་བ་ནི། སྣང་བའི། ཅེས་པ་སྐུ་མདོག་ཕྱག་མཚན་ལ་སོགས་པ་སྣང་བའམ། གསལ་བའི་ཆ་དེ་བསྐྱེད་རིམ་ཡིན། སྣང་ཡང་དོན་ལ་གྲུབ་པ་མེད་པའམ། འཛིན་མེད་ཀྱི་ཆ་དེ་རྫོགས་རིམ་ཨཡིན་ལ། སྣང་བ་ལས་སྟོང་པ་ལོགས་ན་མེད། སྟོང་པ་ལས་སྣང་བ་ལོག་ན་མེད་པས་ཟུང་འཇུག །ཟུང་དུ་འཇུག་པ་ལས་མཐའ་དང་བྲལ་ལོ། ལྷ་སྐུ་ལ་མཚོན་པ་དེ་བཞིན་དུ། སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་ཀྱང་། སྣང་སྟོང་ཟུང་འཇུག་མཐའ་བྲལ་དུ་ཤེས་པར་བྱའོ།
ཡེ་ཤེས་མངོན་འབྱུང་ལས། ཐ་མལ་དག་བྱེད་ལྷའི་སྐུ། །སྣང་བའི་ཆ་ལ་བསྐྱེད་པ་དང་། །སྟོང་པའི་ཆ་ལ་རྫོགས་རིམ་སྟེ། །དབྱེར་མེད་ཚུལ་འདི་བསྟན་པའོ། །ཅེས་སོ།
གསུང་ནི་རང་དང་། ཅེས་པས་རང་དང་སྣང་བ་ཐམས་ཅད་ལྷར་བལྟས་ནས། སེམས་ཅན་དང་འབྱུང་བའི་སྒྲ་གྲགས་ཚད་ཡི་གེ་བདུན་པ་ལྟ་བུའི་སྔགས་སུ་བལྟ། སྔགས་རྣམས་གྲགས་སྟོང་ཡིན་པས། བདེན་པའི་རང་བཞིན་དུ་གྲུབ་པ་མེད་དེ། བྲག་ཆ་ལྟ་བུ། སྒྲ་གྲག་པ་གསལ་བ་དེ་ཡེ་ཤེས། སྟོང་པ་དེ་དབྱིངས། དེ་གཉིས་དབྱེར་མེད་ཟུང་འཇུག་གོ
།སྔགས་ཡང་དག་པའི་རྒྱུད་ལས། གྲགས་ཚད་སྔགས་སུ་མ་ཤེས་ན། །བསྐལ་པར་བསྒོམས་ཀྱང་དོན་མེད་འགྱུར། །དབྱིངས་དང་ཡེ་ཤེས་དབྱེར་མེད་ཀྱི། །བཟླས་པས་ཚེ་འདིར་སངས་རྒྱས་འགྱུར། །ཅེས་པའོ།
གྲགས་སྟོང་དུ་ཤེས་པས། སྒྲ་སྙན་པ་ལ་ཆགས། མི་སྙན་པ་ལ་སྡང་། དེ་གཉིས་གནས་ལུགས་ཀྱི་དོན་མ་ཡིན་པས། གཏི་མུག་སྟེ། ཆགས་སྡང་རྨོངས་གསུམ་ལས་གྲོལ་བར་འགྱུར་རོ།
།འབྲས་བུ་ནི། གང་ལ་གང་གིས་འདུལ་བ་དེ་ལ། དེའི་རྣམ་པར་སྟོན་པའི་སྤྲུལ་སྐུ་ཐོབ་པར་འགྱུར་རོ།
།ཐུགས་ནི། དྲན་རྟོག །ཅེས་པ། སེམས་ཅན་དང་། རྫས་ལ་འདོད་ཅིང་ཞེན་པའི་འདོད་ཆགས། ཀུན་ལ་མནར་སེམས་ཀྱིས་བསྡུས་པའི་ཞེ་སྡང་། ཤེས་བྱའི་གནས་ལ་བླང་དོར་གྱི་ཆ་མི་ཕེད་པའི་གཏི་མུག་སྟེ། དུག་གསུམ་མ་འགག་རང་ཤར་དུ་ཡོད་པ་ལ། དེ་གཉེན་པོས་སྤངས་པ་ཡང་མེད། རང་རྒྱུད་པའི་འཛིན་པས་ཀྱང་མ་གོས་པ་དེ་ལ། བཟོ་མི་བྱེད། རྗེས་སུ་མི་འབྲེང་བར། རང་ལུགས་སུ་གློད་ནས་འཛིན་མེད་དུ་བཞག་ནས་ཉམས་སུ་བླངས་པས། དུག་གསུམ་མ་སྤངས་གནས་སུ་དག་ནས། འདོད་ཆགས་བདེ་བ་ཡིན། བདེ་བ་ལོངས་སྤྱོད་རྫོགས་པའི་སྐུ། ཞེ་སྡང་གསལ་བ་ཡིན། གསལ་བ་སྤྲུལ་པའི་སྐུ། གཏི་མུག་མི་རྟོག་པ་ཡིན། མི་རྟོག་པ་ཆོས་ཀྱི་སྐུར་ཤེས་པས་དུག་གསུམ་ལས་གྲོལ་བར་ཐེ་ཚོམ་མེད་དོ།
།དགོངས་པ་དམ་པའི་རྒྱུད་ལས། དུག་གསུམ་མ་འགགས་རང་ཤར་ལས། །མ་སྤངས་སྐུ་གསུམ་ཤེས་པས་གྲོལ། །རང་ཤར་རང་གྲོལ་ཤེས་གྱུར་ན། །ལོ་ཟླས་གྲོལ་བར་ཐེ་ཚོམ་མེད། །ཞེས་གསུངས་སོ།
།ཡང་དུག་གསུམ་སྐྱེས་པའི་དུས་སུ། གླང་པོ་ཆེའི་ལྟ་སྟངས་བྱས་ནས། དེའི་ངོལ་ཆེར་བལྟས་པས། དེས་ཟུངས་མ་ཐུབ་པར་རང་སྟོང་ངམ། རང་བཞིན་མེད་པར་འགྱུར་རོ། །མདོར་ན་དུག་གསུམ་ལ་སོགས་པ། དྲན་སྣང་རྟོག་པའི་རི་མོ་ཅི་བྱུང་ཡང་། སྐྱེ་འགག་གནས་གསུམ་གྱིས་སྟོང་པ། ཡི་དམ་གྱི་ཐུགས་ཡིན་ནོ། །ཐུགས་གཉིས་སུ་མེད་པའི་ཡེ་ཤེས་མཁྱེན་པ་གཉིས་ལྡན་ནོ། །འབྲས་བུ་དག་པ་གཉིས་ལྡན་ཆོས་སྐུ་ཐོབ་བོ། །མདོར་ན་སྣང་བ་ལ་བརྟེན་ནས་ཡི་དམ་ལམ་ཁྱེར། ཡི་དམ་ལ་བརྟེན་ནས་དག་སྣང་། དག་སྣང་ལ་བརྟེན་ནས་ཚོགས་གསོག །ཚོགས་གསོག་ལ་བརྟེན་ནས་རང་ཤར། རང་ཤར་ལ་བརྟེན་ནས་ལྷ་སྐུ་ཕྱག་རྒྱ་ཆེན་པོ་ལམ་ཁྱེར་རོ། །ཡང་། སྣང་བ་ཐམས་ཅད་ལྷར་ཤེས། ལྷ་སེམས་སུ་ཤེས། སེམས་གསལ་སྟོང་བདེ་ཆེན་སྐུ་གསུམ་དུ་ཤེས་པའོ།
།གསུམ་པ་སྣང་བ་ལ་བརྟེན་ནས་སྒྱུ་མ་ལམ་དུ་ཁྱེར་བ་ལ་གསུམ་ལས།
དང་པོ་སྣང་བ་སེམས་སུ་སྒྲུབ་པ་ནི། དེ་ནས། ཅེས་པ་རང་ལུས་ཡི་དམ་དུ་བསྒོམས་པའི་སྤྱི་བོར་བླ་མ་བསྒོམས་ལ། བདག་འཛིན། དགོས་མེད། སྣང་བ་རང་སེམས་དང་། འོག་མ་ལ་ཅིར་སྣང་སྒྱུ་མ་རྨི་ལམ་དུ་འཆར་བར་གསོལ་བ་གདབ་བོ། །དཔེར་ན་རྨི་ལམ་དུ་སྐྱེས་པ་དང་བུད་མེད། དགྲ་གཉེན་ལ་སོགས་པ་སྣ་ཚོགས་དང་ཕྲད་ཅིང་བདེ་སྡུག་སྣ་ཚོགས་ཉམས་སུ་མྱོང་ཡང་། རང་གིས་ཕར་ཕྱིན་པ་མེད། དེ་རྣམས་ཀྱིས་ཚུར་འོངས་པ་མེད། རང་གི་སེམས་སྣ་ཚོགས་སུ་ཤར་བ་མ་གཏོགས་པ་ཕྱི་རོལ་ན་དོན་ལོགས་སུ་གྲུབ་པ་མེད་པ་ལྟར། སྣོད་བཅུད་ལ་སོགས་པ་སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་རང་གི་བློས་བཀོད། བློ་ལ་ཤར་བ་མ་གཏོགས་པ་ཕྱི་རོལ་ན་དོན་ལོགས་སུ་གྲུབ་པ་མེད་ཅིང་། སྣང་བ་ཐམས་ཅད་རང་གི་སེམས་ལས་ཤར་བར་ཐག་བཅད་ཅིང་བསྒོམ་མོ།
རྡོ་རྗེ་མགུར་ལས། རིན་ཆེན་སེམས་ལས་ཕྱིར་གྱུར་པའི། །སངས་རྒྱས་མེད་ཅིང་གང་ཟག་མེད། །རྣམ་པར་ཤེས་པའི་གནས་དོན་རྣམས། །ཕྱི་རོལ་གྱུར་པ་ཅུང་ཟད་མེད། །ཅེས་པ་དང་།
ལང་ཀར་གཤེགས་པ་ལས། །བག་ཆགས་ཀྱིས་ནི་དཀྲུགས་པའི་སེམས། །དོན་དུ་སྣང་བ་རབ་ཏུ་འབྱུང་། །དོན་ཡོད་མ་ཡིན་ཀུན་རྟོག་ཉིད། །ཕྱི་རོལ་དོན་མཐོང་ལོག་པ་ཡིན། །ཅེས་སོ།
།གཉིས་པ་སེམས་སྒྱུ་མ་རྨི་ལམ་དུ་བསྒོམ་པ་ནི། སེམས་ནི། ཅེས་པ་སྒྱུ་མ་རྨི་ལམ་ལྟ་བུའོ།
།བཟུང་། ཅེས་པ་སྒྱུ་ལུས་དབང་པོ་ཐ་མལ། རྨི་ལམ་རང་ཟིན། འཆུག་མེད་གསུམ་མོ།
།སྦྱང་། ཅེས་པ་སེམས་ཀྱི་ལུས། ལུས་ཀྱི་སེམས། བདག་མེད་མས་འདུན་པས་སྦྱང་པའོ།
།སྤེལ། ཅེས་པ་ཐུག་ཕྲད་དང་། གང་འདུལ་ལོ། དང་པོ་ལ་བཞི། འབྱུང་བཞི་ཕྲ་བ། རགས་པ། སེམས་ཅན་ཕྲ་བ། རགས་པའོ། །གང་འདུལ་ལ་གཉིས། འཇིག་རྟེན་པའི་དང་། འདས་པའི་གང་འདུལ་ལོ།
།སྤྲུལ། ཅེས་པ་ཐུག་ཕྲད་ལ་སོགས་པ་བཞིན་ནོ།
།སྒྱུར་བ་རྣམས། ཅེས་པ། འབྱུང་པ་ཕྲ་རགས། སེམས་ཅན་ཕྲ་རགས། ལྷ་སྐུ་སྣ་ཚོགས། སྣང་སྟོང་ཞེན་བྲལ་དུ་བསྒྱུར་བའོ།
།ཉིན་པར་ཅེས་པ། ཉིན་པར་སྤྱོད་ལམ་ཐམས་ཅད་དུ་ཐ་མལ་གྱི་བསམ་པ་ཐམས་ཅད་སྤངས་ནས། ང་གཉིད་དུ་སོང་འདུག །ཅིར་སྣང་ཐམས་ཅད་རྨི་ལམ། སྒྱུ་མ་ལྟ་བུ་ཡིན་སྙམ་པའི་འདུན་པས། སྐད་ཅིག་ཀྱང་མ་ཡེངས་པར་ཉམས་སུ་བླངས་པས། རྨི་ལམ་ཟིན་པའི་དུས་སུ་སྒྱུ་མ་རང་ཤར་དུ་འབྱུང་ཞིང་། དེས་ཉིན་པར་ཡང་ཐག་བཅད་དོ། །དེ་རྣམས་སྔར་ཆོས་དྲུག་ཐོབ་ན་ས་བཅད་ཙམ་བསྟན། མ་ཐོབ་ན་སྒྱུ་ལུས་སྤྱིའི་དབང་བསྐུར་ནས། ཆོས་དྲུག་བཞིན་དུ་རྒྱས་པར་བསྒོམ་མོ།
།གསུམ་པ་སྒྱུ་མ་རང་ཤར་དུ་འབྱུང་བ་ནི། སྒྱུ་འཛིན། ཅེས་པ་སྒྱུ་འཛིན་དང་བྲལ་བའི་འོད་གསལ་ནི། མོས་གུས་དང་ལྟ་སྟངས་གཉིས་ལས་འཆར་ཏེ། གསོལ་བ་དྲག་པོ་བཏབ་ཅིང་། མིག་གླང་པོ་ཆེའི་ལྟ་སྟངས་དང་མ་བྲལ་བས། སེམས་གསལ་སྟོང་འཛིན་མེད་ཀྱི་རྩིས་མ་ཤོར་བར་བྱས་པས། སྣང་བ་མ་འགགས་ལ་འཛིན་པ་མ་ཞུགས་པའི་བདེ་བ། གསལ་བ། མི་རྟོག་པ་དང་། བརྗོད་བྲལ་ནི། དེ་གསུམ་དབྱེར་མེད་དུ་འཆར་རོ། །དེ་རིམ་པ་བཞིན། ལོངས་སྐུ། སྤྲུལ་སྐུ། ཆོས་སྐུ། དབྱེར་མེད་བདེ་ཆེན་ནམ་ངོ་བོ་ཉིད་ཀྱི་སྐུ་སྟེ། ཉིན་ཚན་ཀུན་ཏུ་སྐུ་བཞི་རང་ཤར་དུ་འབྱུང་བ་ནི། འོད་གསལ་ཕྱག་རྒྱ་ཆེན་པོ་ཡིན་ནོ། མདོར་ན་སྣང་བ་ལ་བརྟེན་ནས་རང་སེམས་ལམ་དུ་འཁྱེར། རང་སེམས་ལ་བརྟེན་ནས་སྒྱུ་མ། སྒྱུ་མ་ལ་བརྟེན་ནས་རྨི་ལམ། རྨི་ལམ་ལ་བརྟེན་ནས་འོད་གསལ་རང་ཤར་ལམ་ཁྱེར་རོ། ཡང་སྣང་བ་ཐམས་ཅད་སྒྱུ་མར་ཤེས། སྒྱུ་མ་སེམས་སུ་ཤེས། སེམས་གསལ་སྟོང་བདེ་ཆེན་སྐུ་གསུམ་དུ་ཤེས་པའོ། །ལམ་ཁྱེར་གསུམ་གྱི་འཇུག་སྡུད་ནི། ཇི་ལྟར་འདུག་ཀྱང་བླ་མའི་སྣང་བ་དང་མི་འབྲལ་བ་དང་། མོས་གུས་རྒྱུན་ཆད་མེད་པར་གསོལ་བ་གདབ་ཅིང་། རང་ལུས་དང་སྣང་བ་ཐམས་ཅད་སྣང་སྟོང་ལྷ་སྐུ། ངག་གི་བཟླས་པ་དང་སྒྲ་གྲགས་ཚད་ཐམས་ཅད་གྲགས་སྟོང་། སེམས་ཀྱི་དྲན་རྟོག་ཐམས་ཅད་རང་ཤར་རང་གྲོལ་དེར་འཛིན་དང་བྲལ་བར་རྩེ་གཅིག་ཏུ་ཉམས་སུ་བླངས་པས། ཟླ་བའམ་ལོ་ཙམ་གྱི་སྣང་བ་ཐམས་ཅད་བླ་མ་ཡི་དམ་སྒྱུ་མར་འཆར་ཞིང་། ཚེ་གཅིག་ལུས་གཅིག་ལ་སངས་རྒྱས་པའི་འབྲས་བུ་མངོན་དུ་འགྱུར་རོ། །དེས་ན་གསང་སྔགས་རྡོ་རྗེ་ཐེག་པ་འདི། ད་ལྟ་འཕྲལ་རང་ལ་ཡོན་ཏན་ཐམས་ཅད་མངོན་སུམ་དུ་འཆར་ཞིང་ལམ་མྱུར་བས། མངོན་སུམ་ལམ་པ་ཞེས་བྱ་སྟེ། གདམས་པ་གཞན་ཀུན་ལས་མཆོག་ཏུ་གྱུར་པའོ།
།བདེ་བ་མྱུ་གུའི་རྒྱུད་ལས། ཉིན་པར་སྐུ་གསུམ་རང་ཤར་འབྱུང་། །མཚན་མོ་སྐུ་གསུམ་རང་ཤར་འབྱུང་། །གསང་སྔགས་མངོན་སུམ་ལམ་པ་སྟེ། །ཕར་ཕྱིན་བྱ་སྤྱོད་ཀུན་ལས་འཕགས། །ཞེས་གསུངས་སོ།
།སྣང་བ་ཐམས་ཅད་བླ་མ། ཡི་དམ་སྒྱུ་མར་ཤེས། དེ་གསུམ་སེམས་སུ་ཤེས། སེམས་གསལ་སྟོང་བདེ་ཆེན་སྐུ་གསུམ་དུ་ཤེས་པར་འགྱུར་རོ།
།རྒྱལ་བའི་ཐུགས་བཅུད་མན་ངག་གིས། །ཡང་སྙིང་ལམ་ཁྱེར་རྣམ་གསུམ་གྱི། །འགྲེལ་པ་ཚིག་དོན་གསལ་བ་འདི། །སྔགས་འཆང་དྷྭ་ཛ་ལཀྵ་ཡིས། །གཞན་ཕན་བློས་བཀོད་ནོངས་མཆིས་ན། །བླ་མ་ཆོས་བདག་མཁའ་འགྲོ་ལ། །བཟོད་གསོལ་ལྷག་བསམ་དགེ་བ་དེས། །ལུས་ཅན་ཀུན་མཁྱེན་མྱུར་ཐོབ་ཤོག །འགྲོ་བ་སེམས་ཅན་ལ་ཕན་ཐོག་པར་གྱུར་ཅིག །དགེའོ།། །།


རྩོམ་པའི་དབང་བོ་རྗོར་རྗི་ཨོར་ཝེལ་གྱི་ལེགས་རྩོམ་ཞིག
ང་རྩོམ་པ་ལ་འཇུག་དོན།
Why I Write
རྗོར་ཇི་ཨོར་ཝེལ(George Orwell)གྱིས་བརྩམས།
སྒར་བ་ཚེ་བཀྲས་དབྱིན་ཡིག་ལས་བསྒྱུར།
*སྒྱུར་མཁན་གྱི་མཆན།
རྗོར་ཇི་ཨོར་ཝེལ་ལགས་ཀྱིས་བརྩམས་པའི《ང་རྩོམ་པ་ལ་འཇུག་དོན》ཞེས་པ་འདིར་རྩོམ་པ་པོ་ཁོང་གསར་རྩོམ་ལ་ཞུགས་པའི་བརྒྱུད་རིམ་བྲིས་པ་བརྒྱུད། ཁོ་རང་གི་ཉམས་མྱོང་དང་གཞན་ལ་ཉམས་ཞིབ་བྱས་པ་ལ་བརྟེན་ནས་རྩོམ་པ་པོ་དག་རྩོམ་ལ་འཇུག་དོན་གྱི་ཀུན་སློང་རིགས་བཞི་བྲིས་འདུག ཀུན་སློང་དེ་དག་ནི་བདག་འཛིན་གྱི་ཆེད་དང་མཛེས་ཉམས་འདོན་ཆེད་དང་། དྲང་བདེན་གྱི་ལོ་རྒྱུས་བྲི་བའི་ཕྱིར་དུ་དང་། ཆབ་སྲིད་ཀྱི་དགོས་དམིགས་ཀྱི་ཆེད་ཡིན་པར་བཤད་ཡོད། རྩོམ་པ་པོ་ཁོང་གིས་རང་ཉིད་ཀྱི་ཀུན་སློང་དེ་རིགས་འདི་བཞི་ལས་གང་ཞིག་ཡིན་པ་གཏན་འཁེལ་མི་ཐུབ་མོད་ཀྱང་། གཉན་འཕྲང་གི་སྐབས་སུ་དྲང་བདེན་དང་རང་དབང་། འདྲ་མཉམ་གྱི་ཕྱིར་དུ་དང་ཆབ་སྲིད་ཀྱི་གཡོ་འཁྲུལ་ལ་རྒོལ་བའི་ཆེད་མ་བྲིས་པའི་རང་གི་བརྩམས་ཆོས་དག་ནི་རང་གིས་རང་ལ་མགོ་བསྐོར་བའི་ཚིག་གི་སྙིགས་རོ་ལས་ཅི་ཡང་མིན་པར་བཤད། དེས་ན། རྩོམ་པ་པོ་ཞིག་ཡིན་ཚེ། སོ་སོས་རང་ཉིད་རྩོམ་པར་འཇུག་དོན་ལ་མནོ་བསམ་གཏང་རྒྱུ་གལ་ཆེ་བར་འདུག་ལ། གསེར་ལྟ་བུའི་དུས་ཚོད་དང་ལང་ཚོ། བློ་གྲོས་གང་ཞིག་ཚིག་གི་སྙིགས་རོ་སྤུངས་སླད་དུ་མི་བཀོལ་རྒྱུ་ནི་དེ་བས་ཀྱང་གལ་ཆེའོ་བསམ།
ང་རང་ཤིན་ཏུ་ན་ཆུང་བའི་སྐབས་ཏེ། ཧ་ལམ་ལོ་ལྔའམ་དྲུག་ཡིན་དུས་ནས་བཟུང་ངས་རང་ཉིད་ནར་སོན་ཚེ་རྩོམ་པ་པོ་ཞིག་ཏུ་འགྱུར་རྒྱུ་ཡིན་པ་ཤེས་ཡོད། འོན་ཏེ་ལོ་ན་བཅུ་བདུན་ནས་ཉེར་བཞིའི་བར་སྐབས་དེ་དག་ཏུ་ངས་བསམ་བློ་འདི་ཅི་ཐུབ་ཀྱིས་འདོར་བར་འབད་པ་ཡིན། འོན་ཀྱང་། ངས་དེ་ལྟར་བྱེད་སྐབས་དེ་ནི་རང་གི་རང་གཤིས་ངོ་མ་བོ་དང་རྒྱབ་འགལ་དུ་སོང་བས་ན། དུས་ཀྱི་སྔ་ཕྱི་ཙམ་མ་གཏོགས་ངས་སེམས་རྣལ་དུ་ཕབས་ནས་གསར་རྩོམ་ལ་འཇུག་སྲིད་པ་ཐག་གིས་ཆོད་སྙམ།
ང་རང་ལ་སྤུན་གསུམ་ཡོད་པ་ལས་ང་ནི་འབྲིང་བ་དེ་ཡིན་མོད། ངའི་སྤུན་ཆེ་བ་ང་ལས་ལོ་ལྔ་ཡིས་ཆེ་ཞིང་སྤུན་ཆུང་བའང་ང་ལས་ལོ་ལྔས་ཆུང་བས་ན་ངེད་ཅག་གི་བར་ལ་གཟུགས་མེད་ཀྱི་བར་གྱང་སྲབ་མོ་ཞིག་འདུག་ཅིང་། ང་རང་ལོ་ན་བརྒྱད་ཀྱི་སྔོན་ལ་ཨ་ཕ་ཡང་དེ་ཙམ་མཐོང་མྱོང་མེད། རྒྱུ་མཚན་འདི་འདྲ་བ་དུ་མའི་དབང་གིས་ང་རང་ཁེར་རྐྱང་དུ་ལྷག་པ་དང་། མི་རིང་བར་ང་ལ་མི་གཞན་དང་མཐུན་པོ་མི་ཡོང་བའི་གཤིས་སྤྱོད་ཅིག་ཆགས་ཏེ། སློབ་མའི་དུས་སྐབས་ཧྲིལ་བོར་མི་རྣམས་ཀྱིས་དགའ་མོས་མི་བྱེད་པ་ཞིག་ཏུ་གྱུར། ཡུན་གྱིས་ང་ལ་གྲོགས་མེད་ཁེར་རྐྱང་གི་བྱིས་པ་དག་གི་གོམས་གཤིས་ལྟར། སྒྲུང་བཟོ་བ་དང་རྟོག་བཟོ་བྱས་པའི་མི་སྣ་དག་དང་ལྷན་དུ་ལབ་གླེང་བྱེད་རྒྱུར་ལོབས། དེ་བས་ངས་བསམ་ན་ང་རང་གི་རྩོམ་ཡིག་ལ་ཆེས་ཐོག་མའི་དུས་ནས་ཁེར་རྐྱང་གི་ཚོར་བ་དང་མཐོང་ཆུང་གི་སུན་གཙེར་མཉམ་དུ་བསྲེས་ཡོད་པ་རེད་བསམ། ང་རང་ལ་དེ་སྔ་ནས་བརྗོད་འདོད་ཡིག་ངོར་འཕབ་པའི་ཐ་སྙད་དང་མི་འདོད་རྐྱེན་ངན་དག་ལ་གདོང་གཏོད་པའི་ནུས་པ་ཡོད་པ་ངས་ཤེས་ཡོད་ཅིང་། འདིས་ང་རང་སྒེར་གྱི་འཇིག་རྟེན་ལྟ་བུ་ཞིག་གྲུབ་ནས་དེའི་ནང་དུ་ངས་རང་གི་རྒྱུན་ལྡན་གྱི་འཚོ་བའི་ནང་མྱངས་པའི་ཕམ་ཁ་ལ་གཡུལ་བཀྱེས་ན་ཆོག་པའི་ཚོར་བ་ཕྱིན་སོང་།
དེ་ལྟ་ནའང་། ངའི་བྱིས་དུས་དང་གཞོན་ནུའི་སྐབས་ཀྱི་ལོ་ཟླ་ཧྲིལ་པོར་གཟབ་ནན་གྱིས་བྲིས་པའི་རྩོམ་ཡིག་ནི་ཤོག་གྲངས་ལྔ་དྲུག་ཙམ་ལས་མེད། ངའི་སྙན་ངག་དང་པོ་དེ་ང་རང་ལོ་ན་བཞིའམ་ལྔ་ཡིན་དུས་བྲིས་པ་ཡིན། དེ་ནི་ཨ་མས་ངའི་ངག་བཞིན་ཡིག་ཐོག་ཏུ་ཕབས་པ་རེད། ངས་དེ་ནི་སྟག་ཞིག་དང་འབྲེལ་བ་དང་དེ་ལ“ཅོག་ཙེ་ལྟ་བུའི་མཆེ་བ་འདུག”ཞེས་པ་ལས་དྲན་ཐུབ་ཀྱི་མི་འདུག ད་སྐབས་བསམ་ན་དཔེ་མཚར་བོ་འདྲ་ཞིག་བཞག་འདུག ཡིན་ནའང་ཁོ་བོས་དེ་ནི་སྙན་ངག་པ་བྷི་ལཱ་ཁེ(Blake) ཡི‘སྟག་རྒན། སྟག་རྒན’ཞེས་པའི་སྙན་ངག་བརྐུ་བཤུ་བྱས་པ་ཞིག་ཡིན་རྒྱུ་རེད་བསམ། ང་རང་ལོ་བཅུ་གཅིག་ཡིན་སྐབས་ཏེ། སྤྱི་ལོ1914ནས1918ལོའི་དམག་འཁྲུག་བྱུང་བའི་དུས་དེར། ངས་རྒྱལ་གཅེས་རིང་ལུགས་སྐོར་གྱི་སྙན་ངག་ཅིག་བྲིས་ཏེ་ས་གནས་ཀྱི་ཚགས་པར་སྟེང་སྤེལ་བ་ཡིན། སྙན་ངག་དེ་བྲིས་ནས་ལོ་གཉིས་འགོར་རྗེས་ངས་ཁཱི་ཆེན་ནེར(Kitchener)གྱི་འདས་གྲོངས་སྐོར་ལ་སྙན་ངག་གཞན་པ་ཞིག་བྲིས་པ་ཡིན། ན་ཚོད་ཅུང་ཆེ་རུ་སོང་བ་དང་འབྲེལ་ངས་རྗོར་རྗིན་གྱི་འབྲི་ལུགས(Georgian style)ལྟར་རྒྱུན་ཏུ་ཁ་མི་ཚང་ཞིང་སྙིང་བོས་དབེན་པའི‘རང་བྱུང་གི་སྙན་ངག’བྲིས་པ་ཡིན། ངས་ད་དུང་སྒྲུང་ཐུང་ཞིག་ཀྱང་འབྲི་ཁུལ་བྱས་པ་ཡིན་མོད། དེ་ནི་བཤད་རིན་མེད་པའི་ཕམ་ཁ་ཞིག་ཏུ་གྱུར་སོང་། གོང་གསལ་དག་ནི་ངས་ལོ་ངོ་དེ་དག་ནང་ཤོག་ངོས་སུ་ཕབ་པའི་བརྩམས་ཆོས་ཡོངས་རྫོགས་རེད།
འོན་ཏེ། སྐབས་དེའི་ཐོག་མཐའ་བར་གསུམ་རིང་། ཚད་ངེས་ཅན་ཞིག་གི་སྟེང་ང་རང་གསར་རྩོམ་གྱི་བྱེད་སྒོའི་ནང་ཞུགས་པ་ཡིན་ཏེ། ཁ་བྱང་གཏན་འཁེལ་ཟིན་པའི་རྩོམ་ཡིག་འབྲི་དགོས་པ་ལ། ངས་དེ་དག་མགྱོགས་ཤིང་ལས་སླ་བོའི་ངང་ནས་འབྲི་ཐུབ་ཀྱི་ཡོད་མོད་དེར་སྤྲོ་བ་སྐྱེས་མ་བྱུང་། སློབ་གྲྭའི་སྦྱོང་ཚན་གྱི་ཞོར་ལ་ངས་དགོད་བྲོའི་སྙན་ངག ( vers d'occasion)བྲིས་པ་ཡིན། ད་ལྟ་བསམ་ན་ངས་དེ་དག་ཧ་ལས་པའི་མྱུར་ཚད་ཀྱིས་བྲིས་འདུག་ཏེ། ལོ་བཅུ་བཞིའི་ཐོག་ཏུ་ངས་ཨཱ་རི་སི་ཊོ་ཧྥ་ནེས(Aristophanes) ལ་ལད་ཟློས་བྱས་ཏེ་དབྱངས་བསྐོར་བའི་འཁྲབ་གཞུང་ཧྲིལ་པོ་ཞིག་ཧ་ལམ་བདུན་ཕྲག་གཅིག་གི་ནང་ལ་བྲིས་པ་ཡིན་ཞིང་ཞོར་ལ། ངས་དཔར་འདེབས་དང་ལག་བཤུ་གཉིས་ཀྱིས་བྱས་པའི་སློབ་གྲྭའི་དུས་དེབ་ཅིག་གི་རྩོམ་སྒྲིག་རོགས་བྱས་པ་ཡིན། དུས་དེབ་འདི་དག་ནི་བརྗོད་བྱ་ཆོ་མེད་པ་རྐྱང་རྐྱང་སྟེ། དེར་ཕངས་སེམས་སྐྱེ་དགོས་པའི་ཚད་ནི་ཁྱོད་ཀྱིས་ཧ་ལམ་བློ་ཡུལ་ལའང་ཤོང་མི་ཐུབ། དེར་ང་རང་གིས་བསྒྲུབ་པ་ནི་གོང་དམའ་བའི་ད་ལྟའི་གསར་ཤོག་འདི་དང་བསྡུར་ཚེ་དཀའ་ཚེགས་ཧ་ཅང་ཆུང་། ཡིན་ནའང་། འདི་ཚོ་དང་ལྷན་དུ་ངས་ལོ་ངོ་བཅོ་ལྔ་འམ་ཡང་ན་དེ་ལས་ཀྱང་མང་པོའི་རིང་ལ། ངས་ནི་ཁྱོན་ནས་ཐ་དད་པའི་འབྲི་སྟངས་རིགས་ཤིག་གི་རྒྱུན་བསྐྱངས་ཏེ་འོངས་པ་ཡིན་ཏེ། དེ་ནི་ང་རང་ཉིད་དང་འབྲེལ་བའི་མུ་འབྲེལ་གཏམ་རྒྱུད་ཞིག་སྟེ། ཁོ་བོ་གཅིག་པུའི་ནང་སེམས་ལ་ཉར་བའི་ཉིན་ཐོ་ཞིག་གོ།
ཁོ་བོའི་བསམ་པར་འདི་ནི་བྱིས་པ་དག་དང་ན་གཞོན་ཚོའི་ཐུན་མོང་གི་གོམས་གཤིས་ཤིག་ཡིན་ཏེ། ང་རང་ལོ་ཆུང་ཆུང་ཡིན་དུས་ངས་རྟག་པར་ང་རང་ཉིད་ནི་རཱོ་བྷིན་ཧོ་ཌི(Robin Hood)ལྟར་ཉེན་མཆོང་ལ་འཇུག་སྤྲོ་བའི་ཕོ་རྒོད་ཞིག་ཡིན་པའི་སྣང་བ་སྒོམ་གྱིན་ཡོད། ཡིན་ནའང་། མི་འགྱངས་བར་ངའི‘གཏམ་རྒྱུད’དེ་ཉིད་རང་ཞེན་ཅན་ཞིག་ཏུ་གྱུར་ནས་མཚམས་ཆད་དེ། ཁོ་བོས་དེ་སྔ་ཅི་ཞིག་སྒྲུབ་བཞིན་པ་དང་མཐོང་བ་དག་ཞིབ་འབྲི་བྱེད་པ་འབའ་ཞིག་ཏུ་གྱུར་སོང་། སྐབས་དེར་སྐར་མ་འགའི་རིང་ལ་ངའི་དྲན་པར་གཤམ་གསལ་གྱི་འདི་ལྟ་བུ་ཞིག་ཤར་འོངས་ཏེ། “ཁོས་སྒོ་ཕྱེས་ཏེ་ནང་དུ་འཛུལ། ཉི་འོད་སེར་པོ་ཞིག་སྒེའུ་ཁུང་གི་དྲ་ཡོལ་སྲབ་མོ་བརྒྱུད་སྒྲོག་ཙེའི་སྟེང་ལ་འཕྲོས་འདུག་ཅིང་། སྒྲོག་ཙེའི་སྟེང་དུ་ཕྱེད་ཁ་ཕྱེས་པའི་འབར་ཞུན་སྒམ་གཅིག་སྙུག་ཆུའི་ཤེལ་དམ་དེའི་འཁྲིས་སུ་བཞག་འདུག ཁོས་གཡས་ལག་གྱོན་གོས་ཀྱི་ཁུག་མའི་ནང་ལ་བཏང་ནས་སྒེའུ་ཁུང་གི་ཕྱོགས་སུ་ཕྱིན། འོག་གི་སྲང་ལམ་སྟེང་ཞི་མི་རག་རག་ཐིག་ལེ་ཅན་ཞིག་གིས་ཐང་ལ་ལྷུང་བའི་ལོ་མ་ཤི་རོ་ཞིག་བདའ་བཞིན་འདུག” འདི་ལྟར་ཞིབ་འབྲི་བྱེད་པའི་གོམས་སྲོལ་ཞིག་ངའི་རྩོམ་རིག་གི་མི་ཚེའི་མགོ་མ་བརྩམས་པའི་སྔ་རོལ་ཏེ་ང་རང་ཧ་ལམ་ལོ་ན་ཉེར་ལྔ་ལ་ཐོན་རག་བར་དུ་བསྐྱངས། ངས་ཞིབ་འབྲི་ལ་མཁོ་བར་ཨ་འགྲིག་ཆ་འགྲིག་གི་ཐ་སྙད་མི་འཚོལ་ག་མེད་བྱུང་ཞིང་བཙལ་ཡང་བཙལ་བ་ཡིན། ཡིན་ནའང་། ཞིབ་འབྲི་བྱེད་པའི་ལས་དེ་ནི་ཕྱི་རོལ་གྱི་གནོན་ཤུགས་རིགས་ཤིག་གི་འོག་ཏུ་བྱེད་ཀྱིན་ཡོད་ལ་དེ་ནི་ང་རང་སོ་སོའི་སེམས་འདུན་དང་རྒྱབ་འགལ་དུ་ཡོད་པ་ལྟ་བུར་སྣང་། ཁོ་བོས་བསམ་ན། དེ་སྔའི་ཁོ་བོའི‘གཏམ་རྒྱུད’དེས་ང་རང་ན་ཚོད་མི་འདྲ་བའི་སྐབས་སུ་དགའ་མོས་བྱེད་མྱོང་བའི་རྩོམ་པ་པོ་དག་གི་རྩོམ་ཉམས་ངེས་པར་དུ་མཚོན་ཡོད་པར་བསམ། ཡིན་ནའང་། ངའི་དྲན་ཚོད་ལྟར་ན་དེར་རྟག་པར་ཞིབ་ཅིང་ཕྲ་བའི་འགྲེལ་བཤད་ཀྱི་ཁྱད་ཆོས་ཤིག་གཅིག་མཐུན་ཏུ་འདུག
ང་རང་ཕལ་ཆེར་ལོ་ན་བཅུ་དྲུག་ལ་སོན་དུས། ངས་གློ་བུར་དུ་ཐ་སྙད་ཁོ་ནའི་མཛེས་ཉམས་ཚོར་བྱུང་སྟེ། ཐ་སྙད་ཀྱི་ཀློག་སྟངས་དང་རྟེན་འབྲེལ་ལ་ངོས་ཟིན་གསར་བ་ཞིག་སྐྱེས། དཔེར་ན།《བོར་ཟིན་པའི་དག་ཞིང》(Paradise Lost)ཞེས་པ་ལས་ཐིག་ཕྲེང་གཅིག་སྟེ།
So hee with difficulty and labour hard
Moved on: with difficulty and labour hee.
དེ་བས་ཁོས་དཀའ་སྡུག་གདོང་གིས་བསུས་ནས་ངལ་རྩོལ་བྱས
མུ་མཐུད་ནས དཀའ་སྡུག་གདོང་གིས་བསུས་ནས་ཁོས་ངལ་རྩོལ་བྱས
ད་ལྟ་བལྟས་ཚེ་འདི་ཉིད་ཧ་ལས་རྒྱུ་ཅི་ཡང་མི་འདུག་མོད། སྐབས་དེར་ཚིག་རྐང་འདིས་ངའི་སྒལ་ཚིགས་ཡང་སྦྲིད་པ་ལྟ་བུ་བྱེད་མྱོང་བ་མ་ཟད། ‘he’ཡི་དག་ཆ་ལ‘hee’ཞེས་བྲིས་པ་དེས་ང་ལ་དགའ་སྣང་འཕར་མ་ཞིག་སྐྱེ་རུ་བཅུག ཡིན་ཡང་། ཆོས་དངོས་དག་ཞིབ་འབྲི་བྱེད་དགོས་པ་ཡིན་སྟབས། དེའི་ལུགས་ངས་སྔ་ས་ནས་ཆ་ཚང་ཤེས་ཡོད། དེར་བརྟེན། ངས་དེབ་ཞིག་བྲི་འདོད་བྱུང་ཚེ་དེབ་གང་འདྲ་ཞིག་འབྲི་འདོད་ཡོད་པ་ཁོག་ན་གསལ་པོ་གསལ་རྐྱང་ཡིན་ཏེ། སྐྱོ་གར་གྱིས་མཇུག་བསྡུས་ཤིང་བྲིས་པ་ཞིབ་པ། ཡིད་དབང་འཕྲོག་པའི་དཔེ་རྒྱན་སྤེལ་བ། ཕྱོགས་གཅིག་ནས་ཐ་སྙད་ཀྱི་སྒྲའི་ཉམས་ཁོ་ན་དོད་ཆེད་ཚིག་གི་སྤྲོས་པ་ཆེར་བྱས་པའི་དངོས་ཡོད་རིང་ལུགས་ཀྱི་བརྩམས་ཆོས་རེ་འབྲི་འདོད་བྱུང་། དོན་དངོས་སུ། ངའི་ཐོག་དང་པོའི་སྒྲུང་རིང《འབར་མར་ཡོད་སྐབས》(Burmese Days)ཅེས་པ་ནི་དེབ་དེ་འདྲའི་རིགས་རེད། དེབ་དེ་ནི་སྔ་ས་ནས་འཆར་འགོད་བྱས་ཡོད་ནའང་ང་རང་ལོ་ན་སུམ་ཅུ་ཡིན་དུས་ད་གཟོད་བྲིས་པ་ཡིན།
འདིར་རྒྱབ་ལྗོངས་ཀྱི་གནས་ཚུལ་འདི་དག་ཆ་ཚང་འདིར་འབྲི་དོན་ནི། ངས་རྩོམ་པ་པོ་ཞིག་འཚར་ལོངས་ཇི་ལྟར་བྱུང་ཚུལ་སྐོར་མ་ཤེས་ན་རྩོམ་པ་པོ་གང་དེའི་རྩོམ་འབྲིའི་ཀུན་སློང་ལ་དཔྱད་འཇོག་བྱེད་ཐུབ་ཐབས་མེད་བསམ་པས་ཡིན། རྩོམ་མཁན་དེའི་གླེང་གཞི་ནི་སོ་སོའི་འཚོ་གནས་བྱེད་སྐབས་ཀྱི་དུས་བབ་ཀྱིས་ཐག་གཅོད་བྱེད་ངེས་ཏེ། མ་མཐའ་ཡང་ང་ཚོ་རང་ཉིད་ཀྱི་ཟང་ཟིང་དང་གསར་བརྗེའི་དུས་སྐབས་འདི་ལྟ་བུའི་ནང་འདི་ནི་བདེན་པ་རེད། ཡིན་ནའང་། ནམ་རྒྱུན་རྩོམ་མཁན་དེས་འབྲི་འགོ་མ་བཙུགས་སྔོན་དུ་རང་ཉིད་ལ་ཡོངས་སུ་གཡོལ་ཐབས་བྲལ་བའི་སེམས་ཚོར་དྲག་པོ་ཞིག་སྐྱེ་ངེས་སྲིད། དེས་ན་རང་གི་སྤྱོད་པ་འདུལ་དགོས་པ་དང་ནར་མ་སོན་པའི་དུས་སྐབས་དང་རང་ཤེད་ཚ་བོའི་གནས་སྐབས་ལས་གཡོལ་དགོས་པ་ནི་སོ་སོའི་ཐོག་མའི་ལས་ཀ་ཡིན་པར་གོར་མ་ཆག ཡིན་ནའང་། གལ་ཏེ་རང་ཉིད་ཀྱི་དེ་སྔའི་ཤུགས་རྐྱེན་དག་ལས་ཡོངས་སུ་གཡོལ་བར་གྱུར་ན། སྒེར་གྱི་གསར་རྩོམ་བྱེད་པའི་ངར་སེམས་དེ་རྨེག་མེད་དུ་གཏང་ངེས་རེད། ཁོ་བོས་བསམ་ན་རང་གི་འཚོ་ཐབས་ཀྱི་ཆེད་ལས་གཞན། སྙན་ངག་མ་ཡིན་པའི་རྩོམ་ཡིག་འབྲི་བར་ཀུན་སློང་ཆེན་པོ་བཞི་འདུག་བསམ་སྟེ། བཞི་བོ་འདི་རྩོམ་པ་པོ་རེ་རེར་ཚད་མི་འདྲ་བར་འདུག་ཅིང་། ཁོང་རྣམས་འཚོ་བ་རོལ་སའི་ཁོར་ཡུག་ལ་གཞིགས་ནས་དེ་བཞི་བོའི་ཚད་ཀྱང་དུས་ནས་དུས་སུ་མི་འདྲ་བར་འགྱུར་ངེས་སྲིད།
ཀུན་སློང་བཞི་བོ་དེ་དག་ནི།
གཅིག བདག་འཛིན་ཁོ་ནའི་ཕྱིར་རོ།།
རང་ཉིད་སྤྱང་གྲུང་ལྡན་པར་སྟོན་པ་དང་མི་གཞན་གྱི་གླེང་གཞིར་འགྱུར་བར་མོས་པ་དང་། ཤི་རྗེས་གཞན་གྱིས་དྲན་གསོ་བྱེད་ངེས་པར་འདོད་པ་དང་། ཆུང་དུས་རང་ལ་བརྙས་མཁན་དག་གི་མགོ་གནོན་པར་འདོད་པ་སོགས་ཀྱི་ཕྱིར་ཏུའོ།། འདི་ནི་ཀུན་སློང་ཞིག་དང་ཡང་ན་ཀུན་སློང་སྟོབས་ཆེན་པོ་ཞིག་མ་རེད་ཅེས་ཤོད་པ་ནི་ཟོག་རྫུ་བྱས་པ་ཁོ་ན་སྟེ། གནད་འདིའི་ཆ་ནས་རྩོམ་པ་པོ་རྣམས་ཚན་རིག་པ་དང་སྒྱུ་རྩལ་པ་དང་། ཆབ་སྲིད་པ་དང་། ཁྲིམས་རྩོད་པ་དང་། དམག་མི་དང་། ཚོང་པ་ཆེན་པོ་བཅས་ལ་འདྲ་བོ་ཡོད་པ་རེད། མདོར་ན། འདི་ནི་འགྲོ་བ་མིའི་སྤྱི་ཚོགས་ལས་འཇོན་མི་མཐའ་དག་གི་ཁྱད་ཆོས་ཤིག་རེད། འོན་ཀྱང་འགྲོ་བ་མི་མང་ཆེ་ཤོས་ནི་རང་གཅེས་འཛིན་ཐལ་དྲགས་པ་བྱེད་མཁན་དེ་འདྲ་མིན་ཏེ། ཕལ་ཆེར་ལོ་སུམ་ཅུ་ལ་ཐོན་རྗེས་ཁོ་ཚོས་མི་སྒེར་གྱི་ཚོར་བ་དེ་ཧ་ལམ་ཡོངས་སུ་དོར་ནས། མི་གཞན་གྱི་ཆེད་དུ་འཚོ་བའམ་ཡང་ན་ངལ་རྩོལ་གྱི་དབང་འོག་ཏུ་ཚུད་འགྲོ། འོན་ཀྱང་། དེར་སྐྱེས་སྟོབས་ཀྱི་ཡོན་ཏན་མངའ་བ་ཉུང་ཤས་ཤིག་ཀྱང་ཡོད་དེ། ཁོ་ཚོས་རང་ཉིད་ཀྱི་འདུ་བྱེད་མ་རྫོགས་བར་དུ་སོ་སོ་རང་ཉིད་ཀྱི་ཞེ་འདུན་ལྟར་འཚོ་བར་བློ་ཐག་རྦད་ཆོད་བྱས་ཡོད་པ་རེད་ལ། རྩོམ་པ་པོ་ཚོ་ནི་ཏག་ཏག་འདིའི་རིགས་ལ་གཏོགས་པ་རེད། སྤྱིའི་ཆ་ནས་བརྗོད་ན། གཟབ་ནན་གྱི་རྩོམ་པ་པོ་ཚོ་ནི་གསར་འགོད་པ་དག་དང་བསྡུར་ན་རང་མཐོང་ཆེ་ཞིང་རང་གི་ལྟ་བ་གཙོ་བོར་འཛིན་ལ། རྒྱུ་ནོམ་ལ་སྤྲོ་སྣང་ཆུང་ངུ་ལས་མེད་དོ།།
གཉིས། མཛེས་ཉམས་ལ་ཆེར་འདུན་པས་ནའོ།།
དེ་ནི་ཕྱིའི་འཇིག་རྟེན་ཁྲོད་ཀྱི་མཛེས་ཉམས་མྱོང་བའམ། ཕྱོགས་གཞན་ཞིག་ནས་བརྗོད་ན། ཐ་སྙད་དང་ཐ་སྙད་ཀྱི་སྡེབ་སྦྱོར་ལས་བྱུང་བའི་མཛེས་པ་མྱོང་བ། ཐ་སྙད་ཕན་ཚུན་ཀྱི་སྒྲས་གཅིག་གིས་གཅིག་ལ་རྐྱེན་བྱས་པའི་གདངས་དབྱངས་དང་། ཚགས་དམ་པའི་ལྷུག་རྩོམ་ཡག་པོ་ཞིག དེ་བཞིན་གཏམ་རྒྱུད་ལེགས་པོ་ཞིག་གི་འགྱུར་ཁུགས་ལས་བསྩལ་བའི་སྤྲོ་སེམས། རང་ཉིད་ཀྱིས་རིན་ཐང་ལྡན་པའི་ཉམས་མྱོང་ཞིག་གཞན་དང་མཉམ་དུ་རོལ་འདོད་པ་དེའོ།། རྩོམ་མཁན་མང་པོ་ཞིག་གི་བསམ་བློའི་ནང་མཛེས་ཉམས་ཀྱི་དད་འདུན་དེ་དེ་འདྲའི་ཤུགས་དྲགས་པོ་མིན། ཡིན་ནའང་། ཐ་ན་འགྲེམ་ཡིག་དང་བསླབ་དེབ་འབྲི་མཁན་ཞིག་ལའང་སོ་སོ་སྤྱོད་པར་དགའ་བའི་ཐ་སྙད་ཡོད་དེ། ཐ་སྙད་དེ་དག་ངེས་པར་དུ་དགོས་པའི་རྒྱུ་མཚན་མེད་སྲིད་ནའང་དེ་དག་སྤྱོད་པར་བྱེད་པ་དང་ཡང་ན་པར་འདེབས་སྟངས་དང་མཐའ་ཟུར་གྱི་ཁ་ཞེང་སྒྲིག་སྟངས་སོགས་ལ་དམིགས་བསལ་གྱི་དགའ་ཕྱོགས་ཡོད་སྲིད། དེས་ན་མེ་འཁོར་འགྲུལ་བཞུད་ཀྱི་དུས་རིམ་ལག་དེབ་ལས་གཞན། དཔེ་དེབ་གང་ཡིན་རུང་མཛེས་ཉམས་ཀྱི་མནོ་བསམ་ཀྱིས་ཡོངས་སུ་བཏང་བ་ཞིག་ཡོད་པ་མ་རེད།
གསུམ། ལོ་རྒྱུས་ཀྱི་བདེན་པའི་ཕྱིར་དུའོ།།
ཆོས་ཐམས་ཅད་ཇི་ལྟར་ཡོད་པ་དེ་ལྟར་མཐོང་འདོད་པ་དང་། རྗེས་རབས་པ་ཚོའི་ཕྱིར་དུ་བདེན་པ་བཙལ་ནས་ཉར་ཚགས་བྱེད་པར་འདོད་པའོ།།
བཞི། ཆབ་སྲིད་ཀྱི་དགོས་དམིགས་ཀྱིས་སོ།།
སྐབས་འདིར‘ཆབ་སྲིད’ཅེས་པའི་ཐ་སྙད་འདིའི་གོ་བ་རྒྱ་ཆེ་ས་ནས་ལེན་དགོས་སྟེ། འཛམ་གླིང་འདི་ངེས་གཏན་གྱི་ཁ་ཕྱོགས་ཤིག་ལ་བསྒྱུར་བར་འདོད་པ་དང་། མི་རྣམས་ཀྱིས་སྤྱི་ཚོགས་ཀྱི་རྣམ་པ་རིགས་ཤིག་མངོན་འགྱུར་འོངས་པར་འབད་པར་འདོད་པའི་བློ་བརྗེ་སྒྱུར་གཏོང་བར་འདོད་པའོ།། འདིར་བསྐྱར་དུ་གསལ་འདེབས་བྱེད་དགོས་པ་ཞིག་ལ། ཆབ་སྲིད་ཀྱི་ཕྱོགས་རིས་ལས་ཡོངས་སུ་གྲོལ་བའི་དེབ་ལྷད་མེད་ཅིག་མེད་པ་རེད་དེ། སྒྱུ་རྩལ་ནི་ཆབ་སྲིད་དང་འབྲེལ་བ་ཅི་ཡང་མེད་པར་ལྟ་བའི་བསམ་ཚུལ་དེ་ག་རང་ཡང་ཆབ་སྲིད་ཀྱི་བསམ་བློའི་འཁྱེར་སོ་རིགས་ཤིག་གོ།
ཀུན་སློང་འདྲ་མིན་འདི་དག་ཕན་ཚུན་ནང་ཁུལ་དུ་ཇི་ལྟར་འཐབ་པ་དང་དེ་ཚོས་མི་ནས་མི་བརྒྱུད། དུས་ནས་དུས་བརྒྱུད་དེ་ཇི་ལྟར་འཕར་ཆགས་བྱུང་པ་ནི་མཐོང་ཆོས་མྱོང་འགྱུར་གྱི་ཆོས་ཤིག་རེད། ཐེངས་དང་པོར་དར་མའི་ལོ་ཚད་ལ་ཐོན་པའི་སྐབས་ཀྱི་གནས་སྐབས་དེ་མིའི‘རང་བཞིན’ཡིན་པའི་ཆ་ནས་བརྗོད་ན། ང་ནི་ཀུན་སློང་སྔོན་མ་གསུམ་ནི་བཞི་བ་ལས་བརྒལ་ཡོད་པའི་མི་ཞིག་རེད། འཁྲུག་ལོང་མེད་པའི་ཞི་བདེའི་དུས་སྐབས་ནང་ངས་ཚིག་རྒྱན་གྱིས་སྤྲས་པའི་དེབ་བམ་ཡང་ན་ཞིབ་བརྗོད་གཙོར་བྱས་པའི་དེབ་བརྩམས་ཡོད་ངེས་ཏེ། རང་ཉིད་ཀྱི་ཆབ་སྲིད་ཀྱི་ལར་ཞེན་ནི་གཅིག་བྱས་ན་ཡེ་ནས་ཚོར་ཡང་མེད་པར་སྲིད། གང་ལགས་ཤེ་ན། ང་རང་དེའི་སྔོན་བཙན་གྱིས་འགྲེམ་ཡིག་འབྲི་མཁན་ཤིག་ཏུ་འགྱུར་དགོས་བྱུང་བ་རེད། ཐོག་མར། ངས་རང་ཉིད་ལ་མི་འཚམ་པའི་ལས་ཀ(འབར་སྡོད་རྒྱ་གར་གོང་མའི་སྐོར་སྲུང་པ)ལོ་ངོ་ལྔ་ལ་བྱས་པ་རེད། དེའི་རྗེས། ངས་དབུལ་ཕོངས་དང་ཕམ་ཁའི་བྲོ་བ་མྱངས་དགོས་པར་གྱུར། འདིས་རང་བཞིན་གྱིས་ང་རང་དབང་འཛིན་པར་སྡང་བའི་བློ་ཇེ་ཆེར་བཏང་བ་མ་ཟད། ང་ལ་ཆེས་ཐོག་མར་བཟོ་བ་གྲལ་རིམ་གྱི་སྟོབས་ཤུགས་རྟོགས་སུ་བཅུག་ཅིང་། འབར་མར་སྡོད་རིང་གི་ལས་ཀ་དེས་ང་རང་ལ་བཙན་རྒྱལ་རིང་ལུགས་ཀྱི་རང་བཞིན་ཇི་འདྲ་ཡིན་པ་ཤེས་སུ་བཅུག ཡིན་ཡང་། ཉམས་མྱོང་འདི་ཚོས་ང་ལ་ཆབ་སྲིད་ཀྱི་ལངས་ཕྱོགས་གསལ་པོ་ཞིག་སྤྲོད་མ་ཐུབ་པ་རེད། དེའི་འཕྲོར། ཧི་ཐི་ལེར་དང་སི་ཕེན་གྱི་ནང་འཁྲུག་སོགས་བྱུང་བ་རེད་ལ། སྤྱི་ལོ1935ལོའི་ལོ་མཇུག་ཏུ་ང་རང་གིས་ད་དུང་ཐག་གཅོད་བྱེད་མ་ཐུབ་པར་ལུས། སྐབས་དེར་ངས་རང་ཉིད་ཀྱིས་ཡིད་གཉིས་སུ་ཚུད་པའི་གནས་སྟངས་སྐོར་ལ་སྙན་ངག་ཐུང་ངུ་ཞིག་བྲིས་པ་དྲན་སོས་ཀྱི་འདུག་སྟེ། སྙན་ངག་དེ་ནི་གཤམ་ལྟར།
གལ་ཏེ་བགྲང་བྱ་ཉིས་བརྒྱའི་སྔོན་ཡིན་ཚེ།།
ང་རང་སྤྲོ་ལྡན་ཆོས་དཔོན་བྱེད་ཀྱང་སྲིད།།
འཇིག་རྟེན་རྒུད་པའི་གནས་ལུགས་འཆད་འགྱུར་ཞིང་།།
རང་བཏབ་སྟར་སྡོང་སྐྱེ་བའི་ཚུལ་ལ་ལྟ།།
ཡིན་ཡང་ཀྱེ་ཧུད་དུས་ཀྱི་མཐའ་འདིར་སྐྱེས།།
ཉམས་དགའི་དག་ཞིང་གང་དེ་རྒྱང་དུ་ཡལ།།
ང་ཡི་ཡ་མཆུར་ཁ་སྤུ་ཟིང་ངེར་སྐྱེས།།
ཆོས་དཔོན་དག་ནི་ཤིན་ཏུ་གཙང་མར་བཞར།།
ཕྱིས་སུ་དུས་ཀྱི་བསྐལ་བ་བཟང་བའི་དུས།།
ངེད་ཅག་མགུ་བ་ལྷག་པར་སླ་བ་སྟེ།།
ཕན་ཕོན་ལྗོན་པའི་རྩེ་ནས་ཉལ་བྱས་ཏེ།།
སེམས་པ་འཁྲུག་པའི་དོན་དག་རེ་ཞིག་བསྐྱུར།།
འུ་ཅག་བླུན་རྨོངས་ཁྲེལ་དུ་མ་བརྩིས་ཤིང་།།
སྤྲོ་དགའི་ནང་སེམས་མི་མངོན་ཟབ་སར་ཡིབས།།
སིལ་སྡོང་སྟེང་གི་གསེར་མདོག་སྦྲག་བྱིའུ་དེས།།
ཁོ་བོའི་དགྲ་ཟླའི་སྙིང་རྩ་ཕྲུམ་ཕྲུམ་འདར།།
འོན་ཏེ་མཛེས་མའི་སྐེད་སྐབས་ཁམ་བུའི་ཤིང་།།
ཆུ་མིག་གྲིབ་བསིལ་ཅན་ཏུ་ཞུགས་པའི་ཉ།།
སྐྱ་རེངས་འཆར་སྐབས་ཞོགས་པའི་ངང་བ་རྟ།།
ད་ནི་འདི་དག་འཁྲུལ་བའི་སྣང་བར་གོ།
ཡང་བསྐྱར་འདི་ལྟའི་རྨི་ལམ་གཏོང་བ་བཀག།
རང་ཅག་དགའ་བ་གཞོམ་མམ་ཡང་ན་སྦེད། །
འདོ་རིག་རྟ་ནི་བཙའ་མེད་ལྕགས་ལས་བཟོས། །
དེ་ལ་ཞོན་མཁན་མི་ཆུང་རྒྱགས་པའོ། །
ང་ནི་ཕྱིར་ལོག་མེད་པའི་ཉམ་ཆུང་འབུ།།
ང་ནི་ཟླ་བོ་མེད་པའི་ཉུག་རུམ་པ།།
ཆོས་དཔོན་གཡོན་དང་སྲིད་ཨུ་གཡས་སུ་བཞུགས།།
ཁོ་བོ་ཨ་རཱམ[1]ནང་བཞིན་དཀྱིལ་དུ་ཡན།།
སི་ཕེན་ནང་འཁྲུག་དང་སྤྱི་ལོ1936ནས1937ལོའི་བར་དུ་བྱུང་བའི་དོན་དེ་དག་གིས་གནས་སྟངས་བསྒྱུར་བ་སྟེ། དེའི་རྗེས། ངས་རང་ཉིད་ཀྱི་ལངས་ཕྱོགས་ཅི་ཞིག་འཛིན་དགོས་པ་རྟོགས། 1936ལོ་ནས་བཟུང་། ངས་གཟབ་ནན་གྱིས་བྲིས་པའི་བརྩམས་ཆོས་དག་གི་ཚིག་ཕྲེང་རེ་རེས་ཀྱང་དངོས་བརྒྱུད་གཉིས་ཆ་ནས་དབང་ཆ་གཅིག་སྡུད་ལམ་ལུགས་ལ་ངོ་རྒོལ་དང་ང་རང་གིས་གོ་བ་བླངས་པའི་དམངས་གཙོའི་སྤྱི་ཚོགས་རིང་ལུགས་ལ་རྒྱབ་སྐྱོར་བྱས་ཡོད། ང་ལ་མཚོན་ན་ང་ཚོ་རང་ཉིད་ཀྱི་དུས་སྐབས་འདི་ལྟ་བུ་ཞིག་གི་ནང་འདི་འདྲའི་བརྗོད་གཞི་དག་མི་འབྲི་བར་གཡོལ་ཆོག་བསམ་པ་ནི་ཆོ་མེད་པ་ཞིག་རེད་བསམ་གྱི་འདུག མི་ཚང་མས་འབྲི་སྟངས་འདྲ་མིན་སྤྱད་ནས་དེ་དག་འབྲི་བཞིན་ཡོད་དེ། གནད་འགག་ནི་སོ་སོས་ལངས་ཕྱོགས་གང་འཛིན་དང་ཐབས་ཅི་ཞིག་སྤྱད་ནས་དེ་མཚོན་པ་དེ་རེད། རང་ཉིད་ཀྱི་ཆབ་སྲིད་ལངས་ཕྱོགས་ཀྱི་ལར་ཞེན་ཅི་ཙམ་གསལ་བོར་ཤེས་ན་དེ་ཙམ་གྱིས་སོ་སོའི་མཛེས་དཔྱོད་དང་བསམ་བློའི་བདེན་དྲང་གི་ཆ་བློས་གཏོང་མི་དགོས་པའི་ཐོག་ཆབ་སྲིད་ཀྱི་ངོས་ནས་ལས་འགུལ་སྤེལ་བར་ཐུབ་ཀྱི་ཡོད་པ་རེད།
འདས་པའི་ལོ་ངོ་བཅུ་ཡི་ནང་ངས་ཆེས་སྒྲུབ་འདོད་པ་ནི་ཆབ་སྲིད་ཀྱི་གསར་རྩོམ་དེ་སྒྱུ་རྩལ་གྱི་ཁྱད་ཆོས་མངའ་བ་ཞིག་ཏུ་བཟོ་རྒྱུ་དེ་ཡིན། ངས་རྩོམ་གྱི་འགོ་འཛུགས་ས་དེ་རྟག་པར་ཚོགས་སྤྱིའི་བར་གྱི་ཕྱོགས་ཞེན་དང་འདྲ་མཉམ་མིན་པ་འབྲི་བ་ནས་མགོ་རྩོམ་གྱི་ཡོད་དེ། ང་ཙོག་ནས་དེབ་ཅིག་འབྲི་འགོ་རྩོམ་སྐབས། ངས་རང་ཉིད་ལ‘ངས་སྒྱུ་རྩལ་གྱི་བརྩམས་ཆོས་ཤིག་རྩོམ་རྒྱུ་ཡིན’ཞེས་བརྗོད་ཀྱི་མེད། ངས་དེ་འབྲི་དོན་ནི་གཡོ་ཐབས་ཤིག་ཐེར་འདོན་བྱེད་འདོད་པ་དང་དོན་དག་ལ་ཤས་ལ་མི་རྣམས་ཀྱིས་དོ་སྣང་བྱེད་དུ་འཇུག་འདོད་པ་ཡིན་ལ། ངའི་ཐོག་མའི་སེམས་ཁུར་བྱེད་ས་ནི་ཁོ་བོའི་ལྟ་ཚུལ་གཞན་ལ་ཐོས་སུ་འཇུག་རྒྱུ་དེ་རེད། ཡིན་ནའང་། གལ་ཏེ་མཛེས་ཉམས་མེད་ན་ངས་དེབ་ཅིག་འབྲི་མི་ངེས་ལ། ཐ་ན་དུས་དེབ་ཅིག་གི་སྟེང་ལ་རྩོམ་ཡིག་རིང་པོ་ཞིག་ཀྱང་འབྲི་མི་སྲིད། ངའི་བརྩམས་ཆོས་བློ་ཞིབ་མོས་བཀླགས་མྱོང་མཁན་ཞིག་ཡིན་ན། དྲིལ་སྒྲོག་རྐྱང་བ་ཞིག་ཡིན་རུང་དེར་ཆབ་སྲིད་ཀྱི་ལས་ཀ་ཁོ་ན་གཉེར་མཁན་ཞིག་གིས་དེར་བརྗོད་བྱ་དང་འབྲེལ་བ་མེད་པ་མང་པོ་ཞིག་འདུག་པར་ཆ་འཇོག་གནང་ངེས་རེད། ང་རང་གིས་རང་ཉིད་ཀྱི་བྱིས་དུས་སུ་ཆགས་པའི་འཛམ་གླིང་ལྟ་ཚུལ་དེ་ཡོངས་སུ་འདོར་ཐུབ་ཀྱི་མི་འདུག་ལ་འདོར་འདོད་ཀྱང་མི་འདུག ང་རང་ཇི་སྲིད་བདེ་ཐང་ངང་འཚོ་བ་ཡིན་ན། ངས་དེ་སྲིད་དུ་ལྷུག་རྩོམ་འབྲི་སྟངས་ལ་དང་དོད་བྱེད་ངེས་ཤིང་། དེ་སྲིད་དུ་ས་ཡི་གོ་ལ་འདིར་དགའ་མོས་བྱེད་ལ། གཟུགས་ཅན་གྱི་རྫས་དང་བེད་མེད་ཀྱི་ཆ་འཕྲིན་ལ་དགའ་སྣང་བྱེད་ངེས་ཏེ། ངས་རང་ཉིད་ཀྱི་དགའ་ཕྱོགས་རིགས་འདིའི་མགོ་གནོན་པར་རྩོལ་བ་བྱེད་དགོས་དོན་མི་འདུག ངའི་རྩོལ་བ་བྱེད་དགོས་པའི་འོས་འགན་ནི་ད་ལྟའི་དུས་རབས་འདིས་ང་ཚོ་ཚང་མའི་སྟེང་ལ་བཙན་ཀྱིས་འགེལ་བཞིན་པའི་སྒེར་ངོས་མ་ཡིན་པའི་བྱེད་སྒོ་དག་དང་ངའི་ཞེ་འདོད་གཉིས་དབར་བར་འདུམ་བྱེད་རྒྱུ་དེའོ།།
དེ་ནི་ལས་སླ་བོ་ཞིག་མ་རེད། དེས་རྩོམ་གྱི་སྒྲིག་གཞི་དང་ཚིག་སྦྱོར་མ་ཟད། བདེན་པའི་རང་བཞིན་གྱི་གནད་དོན་ལ་རྣམ་པ་གསར་པ་ཞིག་གི་ལམ་ནས་གླེང་སློང་བྱེད་པ་ཡིན་ཏེ། དཀའ་ཚེགས་ཇི་འདྲ་ཞིག་འབྱུང་གིན་ཡོད་པ་ངས་དཔེ་ཞིག་གི་ལམ་ནས་བརྗོད་ཆོག ངས་སི་ཕེན་རྒྱལ་ཁབ་ཀྱི་ནང་འཁྲུག་སྐོར་བྲིས་པའི《ཁ་ཏཱ་ལོ་ནིའ་ལ་གུས་འདུད་ཞུ》Homage to Catalonia ཅེས་པའི་དེབ་ནི་ཆབ་སྲིད་ཀྱི་དེབ་ཅིག་ཡིན་མངོན་གསལ་རེད། ཡིན་ཡང་། ངས་དེ་འབྲི་དུས་གཙོ་བོར་ཕྱོགས་རིས་མེད་པ་གཞིར་བྱས་རྩོམ་སྟངས་ལ་དོ་སྣང་བྱས་ནས་བྲིས་ཡོད། དཔེ་དེབ་དེའི་ནང་དུ་ངས་རང་ཉིད་ཀྱི་རྩོམ་རིག་གི་ཉམས་སྣང་ལ་གདལ་བཤིག་མ་བྱས་པའི་ཐོག་བདེན་པ་ཆ་ཚང་ཞིག་བཤད་པར་བརྩོན་པ་ཆེན་པོ་བྱས་པ་ཡིན། ཡིན་ཡང་། ནང་དོན་གཞན་དག་ཕུད། དེའི་ནང་དུ་ད་དུང་ཚགས་ཤོག་སྟེང་གི་སྐད་ཆ་མང་པོ་ཞིག་དྲངས་ཏེ་ཁྲི་རཱོ་ཚི་སྐྱི་རིང་ལུགས་པ(Trotskyists)དག་གིས་ཧྥུ་རཱན་ཁོ་(Franco)ལ་ངན་ཇུས་བྱས་པའི་སྐྱོན་འཛུགས་བགྱིས་པར་དག་འབུད་བྱས་པའི་ལེའུ་རིང་པོ་ཞིག་བཅུག་ཡོད། དེས་ན་ཀློག་པ་པོ་དཀྱུས་མ་སུ་ཡིན་རུང་ལོ་གཅིག་གཉིས་ཀྱི་རྗེས་སུ་དེ་འདྲའི་ལེའུ་ཞིག་ཀློག་འདོད་མེད་ངེས་པས་དཔེ་དེབ་དེའི་རིན་ཐང་ལ་ཉམས་ཉེས་འབྱུང་ངེས་པ་གསལ་པོ་རེད། ངས་གུས་བརྩི་བྱེད་པའི་དཔྱད་བརྗོད་པ་ཞིག་གིས་དེའི་སྐོར་ལ་དམིགས་ནས་ང་ལ་ཚོགས་གཏམ་ཞིག་བཏང་སོང(read me a lecture)། ཁོང་གིས“ཁྱོད་ཀྱིས་དེའི་ནང་ལ་དེ་ཚོ་ཆ་ཚང་འཇོག་དོན་ག་རེ་ཡིན། མ་གཞི་དཔེ་དེབ་ལེགས་པོ་ཞིག་ཏུ་འགྱུར་ངེས་པ་གང་ཞིག་ཁྱོད་ཀྱིས་གསར་ལམ་གྱི་དེབ་ཅིག་ཏུ་བསྒྱུར་འདུག”ཟེར། ཁོང་གིས་གསུངས་པ་དེ་ག་རང་རེད། ཡིན་ཡང་། ངས་དེ་ལྟར་དུ་འབྲི་བ་ལས་ཐབས་གཞན་མི་འདུག་སྟེ། ངས་སྐབས་དེར་ཏག་ཏག་ནག་ཉེས་མེད་པའི་མི་རྣམས་ལ་ཉེས་འགེལ་བྱས་ཡོད་པ་ཤེས་རྟོགས་བྱུང་བ་རེད་ལ། དབྱིན་ཡུལ་གྱི་མི་ཧ་ཅང་ཉུང་ཤས་ཤིག་གིས་མ་གཏོགས་འདི་ཤེས་ཐབས་མེད། གལ་ཏེ་ང་དེའི་སྐོར་ལ་ཁོང་ཁྲོ་ལངས་མེད་ན་ངས་དེབ་དེ་གཏན་ནས་བྲིས་མེད་སྲིད།
འདི་དང་འདི་འདྲའི་གནད་དོན་གཞན་པ་ཡང་བསྐྱར་འབྱུང་གི་རེད། སྐད་ཡིག་གི་གནད་དོན་ནི་དེ་དང་བསྡུར་ཚེ་གནད་དོན་ཕྲ་མོ་ཡིན་ལ། དེའི་སྟེང་ལ་གྲོས་བསྡུར་བྱེད་པར་ཡུན་རིང་པོ་དགོས། ཉེ་བའི་ལོ་ངོ་འདི་དག་གི་ནང་ངས་ཚིག་རྒྱན་གྱིས་བཅིངས་པ་ཉུང་དུ་བཏང་ནས་ཇི་མ་ཇི་བཞིན་གྱིས་འབྲི་བར་བརྩོན་པ་ཡིན་ཞེས་བརྗོད་ཆོག གང་ལྟར་ཀྱང་། ངའི་མྱོང་བ་ལྟར་ན། མི་སུ་ཞིག་རྩོམ་གྱི་འབྲི་ལུགས་གང་རུང་ཞིག་ལ་རྩལ་ཡོངས་སུ་རྫོགས་དུས་མི་གང་དེའི་རྩོམ་རྩལ་རྟག་པར་འབྲི་ལུགས་དེ་ལས་བརྒལ་ཟིན་ཡོད། 《དུད་འགྲོའི་གཞིས་ཀ》(Animal Farm)ཞེས་པའི་དེབ་དེ་ནི་ངས་འབྲི་སྐབས་སུ་རང་གིས་ཅི་ཞིག་བྱེད་བཞིན་པ་ཤེས་བཞིན་ཐོག་ནས་ཆབ་སྲིད་ཀྱི་དགོས་མཁོ་དང་རྩོམ་རིག་སྒྱུ་རྩལ་གྱི་དགོས་མཁོ་གཉིས་དེབ་ཧྲིལ་བོ་གཅིག་གི་ནང་མཉམ་དུ་བསྲེ་བར་བརྩོན་པ་བྱས་ཏེ་བྲིས་པའི་དེབ་ཐོག་མ་ཡིན། ད་ནི་ངས་སྒྲུང་རིང་མ་བྲིས་བར་ལོ་ངོ་བདུན་ཙམ་འགོར་འདུག འོན་ཀྱང་། མི་འགྱངས་བར་གཞན་པ་ཞིག་བྲི་བའི་རེ་བ་བྱེད་བཞིན་ཡོད། གཅིག་བྱས་ན་དེ་ཕམ་ཁ་ཞིག་ཏུ་འགྱུར་ངེས་རེད། དོན་དམ་དུ་དཔེ་དེབ་རེ་རེ་ནི་ཕམ་ཁ་ཞིག་རེད། ཡིན་ཡང་། ངས་དཔེ་དེབ་རིགས་གང་འདྲ་ཞིག་འབྲི་དགོས་པ་སེམས་སུ་གསལ་པོ་གསལ་རྐྱང་ཡིན།
མཇུག་མཐའི་ཤོག་བུ་འདིའམ་དེའི་སྔོན་གྱི་ཤོག་གྲངས་ལ་ཕྱིར་བལྟ་ཞིག་བྱས་ཚེ། ངའི་གསར་རྩོམ་གྱི་ཀུན་སློང་ནི་སྤྱི་དོན་འབའ་ཞིག་ལ་སེམས་ཁུར་བྱས་པའི་བཟོ་འདྲ་ཞིག་ཏུ་མངོན་པར་སྣང་མོད། དེ་ནི་གཞན་ལ་བཞག་པའི་མཐའ་མཇུག་གི་བག་ཆགས་ཤིག་ཏུ་ཁོ་བོས་བྱེད་འདོད་མི་འདུག སྤྱིར་རྩོམ་པ་པོ་ཡོངས་རྫོགས་རང་མཐོང་ཅན་དང་རང་འདོད་དོན་གཉེར་ཅན། ལེ་ལོ་ཅན་རེད། ཁོ་ཚོའི་རྩོམ་འབྲིའི་ཀུན་སློང་གི་ཟབ་ས་རུ་རྟོགས་དཀའ་བའི་གནད་ཞིག་ཡོད་པ་རེད། དཔེ་དེབ་ཅིག་འབྲི་བ་ནི་ཡ་ང་ཞིང་ཨ་ཐང་འཆད་པའི་འཐབ་རྩོད་ཀྱི་གོ་རིམ་ཞིག་སྟེ། དེ་ནི་ཟུག་གཟེར་ཆེ་བའི་ན་ཚ་ཞིག་མྱོང་བ་དང་འདྲ་བོ་ཡོད་པ་རེད། དེ་བས་རྩོམ་པ་པོ་དག་ནི་འགོག་རྒོལ་བྱེད་མི་ཐུབ་ཅིང་ཤེས་རྟོགས་བྱེད་མི་ཐུབ་པའི་ལྷ་འདྲེ་ཞིག་གིས་སོ་སོ་ལ་སྐུལ་འདེད་གཏོང་གི་མེད་ན་རང་ཉིད་ཀྱིས་འདི་ལྟ་བུ་ཞིག་གཏན་ནས་ཁུར་དུ་ལེན་མི་སྲིད། མི་རྣམས་ཀྱིས་རྟོགས་པ་ནི། ལྷ་འདྲེ་དེ་དང་བྱིས་པ་ཞིག་གིས་རང་ཉིད་ལ་དོ་སྣང་ཡོང་ཆེད་ཆོ་ངེ་འདོན་པའི་ལྷན་སྐྱེས་ཀྱི་སྦྱོར་བ་གཉིས་གཅིག་མཚུངས་ཁོ་ན་ཡིན་པ་དེའོ།།
འོན་ཏེ། མི་སོ་སོས་རང་ཉིད་ཀྱི་སྒེར་གཤིས་བསུབ་པར་འབད་པ་རྒྱུན་མ་ཆད་ན་མ་གཏོགས་ཀློག་རི་བའི་དེབ་ཅིག་འབྲི་མི་ཐུབ་པ་དེའང་བདེན་པ་རེད། རྩོམ་རབ་ཞིག་ཡིན་ན་སྒེའུ་ཁུང་གི་ཤེལ་སྒོ་ཞིག་དང་འདྲ་པོ་ཡོད། ངས་རང་ཉིད་ཀྱི་ཀུན་སློང་འདི་དག་ལས་གང་ཞིག་ནི་སྟོབས་ཆེ་ཤོས་ཡིན་པ་གཏན་འཁེལ་ཐུབ་ཀྱི་མི་འདུག་མོད། དེ་དག་ལས་གང་ཞིག་གི་རྗེས་སུ་འབྲངས་འོས་པ་ཤེས་ཀྱི་ཡོད། རང་ཉིད་ཀྱི་བརྩམས་ཆོས་དག་ལ་ཕྱིར་བལྟ་བྱེད་སྐབས། ང་རང་ལ་ཆབ་སྲིད་ཀྱི་དམིགས་འབེན་དབེན་པའི་སྐབས་སུ་བྲིས་པའི་རྩོམ་དག་ནི་གསོན་ཉམས་མེད་ཅིང་། བདེན་སྟོབས་ཉམས་པ། བརྗོད་བྱས་སྟོང་བ། དོན་སྙིང་མེད་པའི་ཚིག་གྲུབ་དང་རྒྱན་ཚིག་གིས་བཀང་བ་ཙམ་མ་ཟད། རང་མགོ་རང་གིས་བསྐོར་བ་ཙམ་རེད་སྙམ་བྱུང་།
1946ལོར། རྫོགས་སོ།།
འགྱུར་རྩོམ་འདིའི་ཐད་བགྲོ་གླེང་བྱེད་འདོད་མཁན་ཚོས་གཤམ་གྱི་ཡིག་སྒམ་བརྒྱུད་གུས་པར་འབྲེལ་བ་གནང་རོགས། firstname.lastname@example.org
[1] Eugene Aram ནི། དབྱིན་ཇིའི་མཚན་ཉིད་རིག་པ་བ་དང་སྐད་བརྡ་སྨྲ་བ། རང་གི་གྲོགས་པོ་བསད་པའི་ཉེས་པ་ལོ་བཅུ་བཞིའི་རྗེས་བརྟོལ་བས། སྲོག་ཐོག་ཏུ་བཏང་།
[2] Duggie ནི། མི་མིང་རང་ག་བ་ཞིག་གོ
[3] Austin Seven ནི། རླངས་འཁོར་ཆུང་ངུ་རིགས་ཤིག་གི་མིང་།
[4] Smithནི། བཀྲ་ཤིས་དང་སྒྲོལ་མ་ལྟ་བུའི་མིའི་མིང་རང་ག་བའོ།།
[5] Jonesནི། བཀྲ་ཤིས་དང་སྒྲོལ་མ་ལྟ་བུའི་མིའི་མིང་རང་ག་བའོ།།
རྩོམ་སྒྲིག་པ། སྐྱ་བོ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


ལོ་ངོ་བཅུའི་སྔོན་ལ། གླུ་གར་གྱི་ཕ་སར་གྲགས་པའི་ཡུས་ཧྲུའུ་གྲོང་ཁྱེར་དུ་ཡ་ང་བའི་ས་ཡོམ་ཆེན་པོ་བྱུང་ཞིང་། མིའི་ཚེ་སྲོག་དང་རྒྱུ་དངོས་ཐད་ལ་གྱོང་གུད་ཆེན་པོ་ཐེབས་ནས། རེ་ཞིག་ཁོ་ཚོའི་གླུ་སྐད་འགགས་ཤིང་གར་གྱི་སྟངས་སྟབས་ཉམས་ནས་མི་སེམས་སྐྱོམ་པའི་སྡུག་བསྔལ་བྱུང་བ་རེད།
འདས་པའི་ལོ་ངོ་བཅུའི་རིང་ལ། ཞིག་རོ་དང་གྱང་ཆག་ཁྲོད་མིང་ཙམ་དུ་ལུས་པའི་མཁར་གྲོང་འདི་ཡང་བསྐྱར་མཛེས་སྡུག་ལྡན་པའི་མཁར་གྲོང་གསར་པར་བསྒྱུར་ཅིང་།གནོད་ཐེབས་མང་ཚོགས་བདེ་སྐྱིད་ལྡན་པའི་ལམ་ལ་ཆས་ཏེ་ཡུས་ཧྲུའུ་ཞེས་པའི་མིང་བྱང་རྒྱལ་ཡོངས་ལ་བཀྲམ་པ་དང་། དཀའ་སྤྱད་འབད་འཐབ་ཀྱི་ལོ་ངོ་བཅུའི་རིང་གྲུབ་འབྲས་གསར་པ་བླངས་ཡོད།
རྒྱལ་ཁ་དང་གྲུབ་འབྲས་ཀྱི་རྒྱབ་ལྗོངས་ན་རོགས་སྐྱོར་གནང་མཁན་བྱམས་བརྩེ་ཅན་མང་པོ་ཞིག་གི་མི་སེམས་སྒུལ་བའི་གཏམ་རྒྱུད་ཡོད།
ཁོ་ཚོ་ནི་ལས་རིགས་སོ་སོའི་རང་འཁྲིའི་ལས་ལ་ཧུར་ཐག་འབད་ཐག་བྱེད་བཞིན་པའི་མི་ཕལ་པ་དག་ཡིན་ལ། ཞིབ་ཏུ་བསམས་ན་ཕལ་པའི་མི་དག་གིས་རང་གི་ཕ་ཡུལ་ལ་ཉིན་མཚན་དབྱེར་མེད་དུ་རང་ནུས་ཅི་ལྕོགས་ཀྱིས་ནུས་པ་འདོན་གྱིན་པ་འདི་ནི་ངེས་པ་དོན་གྱི་བདེན་དཔང་ཞིག་ཅི་ལ་མིན། དེ་ལས་ཀྱང་ཁོ་ཚོར་གཞན་དང་ཐུན་མོང་མ་ཡིན་པའི་སྤྱི་མཐུན་ཁྱད་ཆོས་ཤིག་མངའ་བ་ནི་ཐོག་མའི་བསམ་འདུན་ཡིད་ལ་བཅངས་ནས་འདས་པའི་ལོ་ངོ་བཅུའི་རིང་ལ་ཡུས་ཧྲུའུ་གསར་པར་བྱས་རྗེས་བཞག་པ་དེ་རེད།
“ང་སློབ་གྲྭ་ན་ཡོད། དགེ་རྒན་ཞིག་ཡིན།”
ཞོགས་པའི་དུས་ཚོད་ནི་ལོ་ངོ་བཅུའི་སྔོན་གྱི་ནངས་མོ་དང་འདྲ་བར་ཏག་ཏག་ཆུ་ཚོད་བདུན་དང་ཕྱེད་ཀར་ཁེལ་ཡོད། དེ་རིང་གི་ཞོགས་པར་སྨྲེ་སྔགས་འདོན་མཁན་མེད་པར། དཔལ་ཐང་ཆུ་བོའི་འགྲམ་དུ་འཚོ་བ་རོལ་བཞིན་པའི་མང་ཚོགས་རྣམས་འཚོ་བ་གསར་པ་ཞིག་གི་རུམ་ཁ་ནས། བློ་བདེ་བག་ཕེབས་ངང་རྨི་ལམ་གྱི་ཞིང་ཁར་འགྲིམས་ཡོད།
ཡིན་ཡང་། ཡུས་ཧྲུའུ་གྲོང་ཁྱེར་ཆ་ཚང་སློབ་ཆུང་གསུམ་པའི་སྒོ་ཁ་རུ། དགེ་རྒན་ལྷུན་གྲུབ་ཚེ་རིང་གི་བཀོད་སྒྲིག་འོག་སློབ་མ་རྣམས་གྲལ་བསྒྲིགས་ནས་སློབ་གྲྭའི་སྒོ་ཆེན་ནང་འགྲོ་བཞིན་འདུག
སློབ་མ་རྣམས་སྒོ་ཆེན་དུ་འཛུལ་སྐབས་བྱ་བའི་གོ་རིམ་ལོ་སྔོན་མ་དག་དང་མི་འདྲ་བར་སྣ་གཅིག་ལྷག་ཇེ་མང་དུ་སོང་ཡོད་པ་འདྲ། དེ་ནི་ལྷུན་གྲུབ་ཚེ་རིང་སློབ་གྲྭའི་སྒོ་ཆེན་གྱི་ནང་ལོགས་སུ་ཡོད་པའི་སྦྲ་གུར་དཀར་པོ་དེའི་མདུན་དུ་འགྲེང་ནས། སློབ་མ་རེ་རེའི་ཁ་ཐུམ་བརྒྱབ་ཡོད་མེད་དང་། ལུས་པོའི་ཚ་གྲངས་ལ་བརྟག་དཔྱད་བྱས་རྗེས་ཟིན་ཐོར་འགོད་ཀྱིན་པའི་སྣང་ཚུལ་དེ་རེད།
འདི་ལྟར་དུས་ཚོད་ཕྱེད་ཀ་ཙམ་འགོར་རྗེས། ལྷུན་གྲུབ་ཚེ་རིང་སློབ་ཁང་རེ་རེའི་ནང་ཕྱིན་ནས་སློབ་ཁང་གི་གཙང་སྦྲ་དང་སློབ་མའི་ཀློག་འདོན་ལ་ལྟ་རྟོག་བྱེད་པ། དེ་མིན་ནད་ཡམས་ཀྱི་ཉེན་ཁ་དང་། ནད་ཡམས་འགོག་བཅོས་བྱེད་ཐབས་སྐོར་གྱི་ཤེས་བྱ་སྒྲོག་འགྲེལ་བྱེད་བཞིན་ཡོད།
སློབ་ཐུན་དང་པོ། དྲིན་གཟོ།
སློབ་ཐུན་གཉིས་པ།ཕུགས་བསམ།
སློབ་ཐུན་གསུམ་པ།རྩོམ་ཡིག་འབྲི་བ།
......
འདི་ལྟར་ཉིན་གང་པོར་སློབ་ཁྲིད་བྱེད་པ་དང་། ལས་བྱར་དག་བཅོས་བྱེད་པ། སློབ་གསེང་བྱ་འགུལ་སྤེལ་ནས་ལོ་ངོ་བཅུའི་རིང་ལ་སློབ་མ་མང་པོར་མདུན་ལམ་ཡག་པོ་བསྐྲུན་པ་རེད།
མི་མང་པོ་ཞིག་ཉིན་ཧྲིལ་པོར་ཡང་དང་བསྐྱར་དུ་སློབ་མར་དོ་དམ་བྱེད་པའི་ལས་ཀ་གཉེར་བའི་ལས་རིགས་འདི་ལྟ་བུར་སུན་སྣང་སྐྱེ་སྲིད་མོད། ཁོ་དེ་ལས་ལྡོག་སྟེ་ས་ཁུལ་གྱི་སློབ་གསོ་འཕེལ་རྒྱས་གཏོང་བར་ཡངས་ཤིང་གསལ་བའི་སློབ་ཁང་དུ་སློབ་ཁྲིད་བྱེད་རྒྱུར་དགའ་པོ་ཡོད་པས། ཁོས་ནམ་ཡང་རང་གི་ལས་ཀ་དེར་ལེ་བདའ་བྱས་མ་མྱོང་།
“ང་རྟ་རྒྱུག་ཐང་ན་ཡོད། ཁོར་ཡུག་གཙང་སྦྲ་པ་ཞིག་ཡིན།”
ནངས་ཇ་སྟབས་བདེ་ཞིག་འཐུངས་རྗེས། ད་ལོ་ལོ54ལ་སླེབས་པའི་སྐྱེ་རྒུ་གྲོང་རྡལ་བཀྲ་ཤིས་དར་ཐང་སྡེ་བའི་ཁོར་ཡུག་གཙང་སྦྲ་པ་ལོ་རྒྱལ་གྱིས་ལག་ཏུ་ཕྱགས་མ་དང་ཕྲག་ཏུ་ལྕགས་ཁེམ་ཁུར་ནས་ཁོའི་གཙང་སྦྲ་བྱེད་སའི་ལམ་དེར་ཕྱིན།
ནངས་མོ་དེར་རླུང་བུ་ལྡང་ཞིང་ཁ་ཆར་འདྲེས་མ་འབབ་ཀྱིན་ཡོད་མོད། ཁོའི་གོམ་སྒྲ་དེ་རྒྱུན་ལྡན་དང་མི་མཚུངས་པར་མགྱོགས་མོར་སྐྱེ་རྒུ་གྲོང་རྡལ་གེ་སར་རྟ་རྒྱུག་ཐང་གི་ཕྱོགས་སུ་ཕྱིན་པ་ན་ཤུལ་དུ་ལུས་པ་ནི་ཁོའི་རྐང་རྗེས་ནར་མོ་དེ་ཡིན།
ཁ་བ་འབབ་ཐེངས་རེར་ཕྱིར་བགྲོད་མི་སྣའི་བདེ་འཇགས་བསམས་ནས་འདི་ལྟར་སྔ་མོ་ནས་ལས་ཀར་ཞུགས་པ་བགྲང་གིས་མི་ལང་།
ཁོའི་ལས་ཀ་འདི་ལ་མི་མང་པོས་དོ་སྣང་བྱེད་ཀྱིན་མེད་པ་དང་། ཉིན་གང་པོར་རླངས་འཁོར་ཕར་འགྲོ་ཚུར་འོང་མང་བའི་གྲོང་ཁྱེར་དུ། ཁོར་ཡུག་གཙང་སྦྲ་བྱེད་སྐབས་ཉེན་ཁ་ཆེ་བའི་སྐོར་ལ་བསམ་བློ་གཏོང་མཁན་ཡང་དེ་འདྲའི་མང་པོ་མེད་ནའང་། ཁོས་ནམ་ཡང་ཁོར་ཡུག་གཙང་སྦྲ་བྱེད་པར་མི་རེར་འགན་འཁྲི་ཡོད་ཅེས་པའི་གསོན་ཉམས་ལྡན་པའི་སྐད་ཆ་དེ་ད་ལྟའི་བར་སེམས་ནས་བོར་མ་མྱོང་།
ས་ཡོམ་བྱུང་རྗེས། མི་མང་པོ་དང་བླངས་ཞབས་ཞུ་པའི་ནང་ཞུགས་ནས་ཁོར་ཡུག་གཙང་སྦྲའི་ལས་ཀར་བྲེལ་བའི་སྣང་ཚུལ་མཐོང་དུས། སྐབས་དེར་ལོ་བཞི་བཅུར་བུད་པའི་ལོ་རྒྱལ་ཆོད་སེམས་བརྟན་པོའི་སྒོ་ནས་ཁོར་ཡུག་གཙང་སྦྲའི་ཞབས་ཞུ་རུ་ཁག་ནང་ཞུགས།
ཆོད་སེམས་བརྟན་པོ་དེའི་དབང་གིས་ལོ་ངོ་བཅུའི་རིང་ལ་བསྐྱར་ཟློས་ཀྱི་ལས་ཀ་འདི་བསྒྲུབས་པ་རེད།
ལོ་རྒྱལ་གྱིས་བཤད་རྒྱུར། ད་ལྟ་ཞིབ་ཏུ་བསམས་ན། ཐོག་མའི་བསམ་འདུན་མ་བརྗེད་པར་ཁོར་ཡུག་གཙང་སྦྲའི་ལས་རྐང་དུ་ཞུགས་པ་འགྲིག་འདུག་པར་མ་ཟད། ད་དུང་ཟླ་རེར་སྒོར2600ཡི་ཡོང་སྒོ་ཡོད་པས་ཁྱིམ་གྱི་ཡོང་སྒོ་ཡང་ཇེ་མང་དུ་སོང་ཡོད།
ཉིན་གུང་ཟ་མ་ཟ་བའི་དུས་ཚོད་ཐོན་ལ་ཉེ་རུང་། ལོ་རྒྱལ་དང་ལས་གྲོགས་ཚོས་སྔ་དྲོའི་དུས་ཚོད་བེད་སྤྱད་ནས་བཏུས་པའི་གད་སྙིགས་རྣམས་གད་སྙིགས་གཙང་སེལ་བྱེད་སའི་ར་བར་བསྐྱལ་རྗེས། མུ་མཐུད་དུ་ཕ་གའི་རི་འདབས་ཀྱི་སྡོང་འཛུགས་ནགས་སྐྲུན་བྱེད་སའི་ས་ཚིགས་དེར་གཟས་ནས་བུད་སོང་།
ལོ་རྒྱལ་ཉིན་རེའི་ལས་ཀ་མཇུག་རྫོགས་ནས་ཕྱིར་ཁྱིམ་དུ་ལོག་སྐབས། ཉིན་རེར་ཁོར་ཡུག་གཙང་སྦྲ་ཇེ་ལེགས་སུ་འགྲོ་བཞིན་པའི་སྣང་ཚུལ་མཐོང་དུས་ཁོའི་གདོང་ལ་དགའ་ཉམས་ཤིག་ཤར་འདུག
“ང་སྟག་སྡེར་ལམ་ན་ཡོད། རླངས་འཁོར་ཁ་ལོ་པ་ཞིག་ཡིན།”
སྟག་སྡེར་ལམ་ནས་རང་ཉིད་ལ་མཁོ་བའི་དངོས་པོ་འགའ་ཉོས་ནས་ཕྱིར་མགྲོན་ཁང་དུ་ལོག་སྐབས། གློ་བུར་དུ་རླུང་གཡུགས་ཤིང་ཁ་བ་བབས་ནས་ང་ཚོའི་འགྲོ་ལམ་བཀག་བྱུང་།
གླ་གཏོང་རླངས་འཁོར་ཞིག་མདུན་དུ་ཡོང་ནས་སྒེའུ་ཁུང་གི་ཤེལ་སྒོ་ཅུང་ཙམ་མར་ཕབ་སྟེ་གདོང་ལ་འཛུམ་གྱིས་ཁེངས་ཞོར“ཁྱོད་གང་ལ་འགྲོ”ཟེར།
“གེ་སར་གསོལ་མགྲོན་ཁང་དུ་འགྲོ་འདོད་པ་ཡིན།”
“འོ། ང་ཚོ་འགྲོ་བའི་ལམ་གྱི་ཁ་ཕྱོགས་གཅིག་པ་རེད།རིན་མེད་སྒོས་བསྐྱལ་ཆོག”
བསོད་ནམས་ཚེ་རིང་ནི་སྐྱེ་རྒུ་གྲོང་རྡལ་དབུལ་སྐྱོར་གཞིས་ཁུལ་གྱི་སྡོད་དམངས་ཤིག་ཡིན་ལ། གླ་གཏོང་རླངས་འཁོར་གྱི་ཁ་ལོ་པ་ཞིག་ཀྱང་རེད།བསོད་ནམས་ཚེ་རིང་གིས་ལོ་སྔོན་མར“གཅེས་སེམས་རླངས་འཁོར་རུ་ཁག”ནང་ཞུགས་པར་རེ་ཞུ་བྱས་པ་རེད།
ན་ནིང་གི་དབྱར་དུས་སུ་ཡུས་ཧྲུའུ་གྲོང་ཁྱེར་གྱི་སློབ་མ་མཐོ་རྒྱུགས་དང་འབྲིང་རྒྱུགས་ནང་ཞུགས་སྐབས།ཉིན་རེར་སློབ་མ་དང་ཁྱིམ་བདག་མི་ཐེངས་བཅུ་ལྷག་རིན་མེད་དུ་ཕར་སྐྱེལ་ཚུར་ལེན་བྱས་ཏེ། རོགས་སྐྱོར་མཁོ་བའི་མི་ལ་རོགས་རམ་བྱས་ཏེ་རང་ཉིད་ཀྱི་ནུས་པས་སྤྱི་ཚོགས་ལ་ཞབས་ཞུ་བསྒྲུབས་པ་ནི་ཅི་འདྲའི་དོན་སྙིང་ལྡན་པ་ཞིག་རེད།
ཡུས་ཧྲུའུ་ལ་ས་ཡོམ་བྱུང་ནས་ལོ་འཁོར་བཅུ་འགོར་བའི་ཉིན་འདི་དག་ལ།གནས་འདིར་ཡོང་བའི་མགྲོན་པོ་ཇེ་མང་ནས་ཇེ་མང་རེད། འགྲུལ་སྐྱེལ་བྱེད་སྐབས་ཕྱི་ཡོང་མགྲོན་པོ་དང་འཕྲད་ཚེ་རིན་མེད་སྒོས་སྐྱེལ་འདྲེན་བྱེད་བཞིན་ཡོད།
“ང་སྨན་ཁང་ན་ཡོད། སྨན་པ་ཞིག་ཡིན།”
ཕྱི་དྲོའི་དུས་ཚོད3སྟེང་། ཡུས་ཧྲུའུ་བོད་རིགས་རང་སྐྱོང་ཁུལ་བོད་སྨན་ཁང་གི་གཞུང་ལས་ཁང་དུ། སྨན་ཁང་གི་ཡོན་ཀྲང་དང་སྨན་སྦྱོར་ལྟེ་གནས། སྨན་ལུམས་ཚན་ཁག་གི་སྨན་པ་བཅས་ཀྱིས་ནད་པའི་ནད་ཐོ་དང་། ནད་པའི་ནད་ཀྱི་གནས་ཚུལ་ལ་ཞིབ་དཔྱད་ཐེངས་ཤིག་བྱས་རྗེས། སླར་ཡང་སྨན་བཅོས་བྱེད་པའི་སྐོར་ལ་གྲོས་བྱེད་བཞིན་འདུག
གལ་ཏེ་ཁྱེད་རང་མི་ཞིབ་ཚགས་ཅན་ཞིག་ཡིན་ཚེ། སྨན་ཁང་དུ་སྨན་པ་ཚོའི་འགྲོ་འདུག་སྤྱོད་གསུམ་ལ་མཉམ་འཇོག་བྱེད་ངེས། སྨན་པ་མང་ཆེ་བ་ལམ་དུ་འགྲོ་དུས་ཧ་ཅང་མགྱོགས། རྒྱུ་མཚན་ནི་ཁོ་ཚོས་དུས་ཚོད་ལ་དོ་སྣང་ཆེན་པོ་བྱེད་ཀྱིན་ཡོད།
ཁོ་ཚོས་གྲོས་བྱས་ཚར་རྗེས་མཉམ་དུ་ནད་ཁང་གི་ཕྱོགས་སུ་བུད་སོང་། ང་ཡང་གོམ་པ་མྱུར་མོར་སྤོས་ནས་ཁོ་ཚོའི་རྗེས་དེད་པ་ཡིན།གསར་འགོད་པ་ཞིག་ཡིན་པའི་ཆ་ནས། དུས་དང་རྣམ་པ་ཀུན་ཏུ་བཅར་འདྲི་བྱེད་ཡུལ་དང་མཉམ་དུ་མགྱོགས་མྱུར་ངང་ཟིན་ཐོར་འགོད་དགོས།
“ཁྲག་ཤེད་རྒྱུན་ལྡན་རེད། ”
“ཁྲག་རིགས་དང་སྙིང་ཁམས་མི་བདེ་བའི་ནད་མེད་གི། ”
སྨན་ལུམས་ཚན་ཁག་གི་སྨན་པ་འབྲུག་འབུམ་བྱམས་ཀྱིས་མིང་མི་ཐོགས་པའི་ནད་པ་ཞིག་གིXའོད་འགྱེད་དང་། CTལ་ལྟ་ཞོར་སྨན་ལུམས་སྡོད་ཁང་གི་ཕྱོགས་སུ་སོང་ནས། ནད་གཡོག་མར་ནད་པའི་གནས་ཚུལ་དང་སྨན་བཅོས་བྱེད་ཐབས་བཀོད་སྒྲིག་བྱས་པ་རེད།
སྨན་པ་པདྨ་རབ་བརྟན་དང་མཉམ་དུ་སྨན་སྦྱོར་ལྟེ་གནས་སུ་སོང་ནས་སྨན་རྫས་སྡེབ་སྦྱོར་སྐོར་ལ་བསམ་ཚུལ་བརྗེ་རེས་བྱེད་བཞིན་མཆིས།
སྐབས་དེར་འབྲུག་འབུམ་བྱམས་ལ་སྔ་རྗེས་སུ་ཁ་པར་ཐེངས་གཉིས་ཡོང་། གཅིག་ནི་ཚན་ཁག་གི་ནད་གཡོག་མས་ཁོ་ཕྱིར་བོས་ནས་སྨན་བཅོས་བྱེད་ཐབས་སྐོར་གྱི་གནད་དོན་འདྲི་འདོད་པའི་དོན་དང་། ཅིག་ཤོས་ནི་གཟའ་འཁོར་སྔོན་མར་ཁ་ཆད་བྱས་ཡོད་པའི་ནད་པའི་ཁ་པར་རེད།
ཁ་པར་ལ་ཉན་ཞོར་ཐོག་ཁང་གི་རྡོ་སྐས་ནས་མར་བབས་ཏེ་ཕྱིར་ཚན་ཁག་གི་ཕྱོགས་སུ་བསྐྱོད།
ཁོ་ཚོས་འདི་ལྟར་སྐར་ཆ་རེ་རེའི་ནང་མིའི་བདེ་ཐང་ལ་བརྩོན་ལེན་བྱེད་ཀྱིན་ཡོད་པས་གོས་དཀར་ཕོ་ཉའི་རྒྱབ་གཟུགས་ནི་ཅི་འདྲའི་མཛེས་པ་ལ་ཨང་།
“ང་སྐྱེ་རྒུ་ལམ་ན་ཡོད། འགྲིམ་འགྲུལ་ཉེན་རྟོག་པ་ཞིག་ཡིན།”
ཡུས་ཧྲུའུ་བོད་རིགས་རང་སྐྱོང་ཁུལ་ཡུས་ཧྲུའུ་གྲོང་ཁྱེར་དུ་ཡོང་བའི་མི་ཞིག་ཡིན་ན། སྐྱེ་རྒུ་གྲོང་རྡལ་གྱི་སྲང་ལམ་སོ་སོའི་བཞི་མདོ་རུ་ལུས་ལ་འགྲིམ་འགྲུལ་ཉེན་རྟོག་ལྭ་བ་གྱོན་པའི་བུ་མོ་སྐོར་ཞིག་ཡོད་པ་མཐོང་ལ། ཁོ་ཚོའི་བྱ་སྤྱོད་དངོས་ཀྱིས་ང་ཚོའི་མིག་དབང་འཕྲོག་པར་བྱེད།
ཁོ་ཚོ་ནི་ཡུས་ཧྲུའུ་ཁུལ་སྤྱི་བདེ་ཅུས་འགྲིམ་འགྲུལ་ཉེན་རྟོག་རུ་ཁག་ཡུས་ཧྲུའུ་གྲོང་ཁྱེར་བུད་མེད་རུ་ཁག་གི་བུ་མོ་རྣམས་རེད།ཁོ་ཚོའི་ཁྲོད་དུ་བྱིས་པའི་ཨ་མ་ཡོད་ལ་མོ་གསར་ཡང་ཡོད།
བུ་མོ་ཚོ་མ་གཞི་རང་གི་བཞིན་རས་ལ་གཅེས་སྤྲས་བྱེད་རྒྱུར་དགའ་པོ་ཡོད་རུང་། ཁོ་ཚོས་གྲོང་ཁྱེར་གྱི་འགྲིམ་འགྲུལ་བདེ་འཇགས་དང་འགྲིམ་འགྲུལ་སྒྲིག་ལམ་ཚད་ལྡན་ཡོང་ཆེད། དབྱར་དགུན་སྟོན་དཔྱིད་དང་ཉིན་མཚན་དབྱེར་མེད་དུ་ཕ་ཡུལ་གྱི་སྲང་ལམ་བསྲུངས་ནས་ལོ་ངོ་མང་པོ་འགོར་རིང་ལ། ལས་ཀ་དེར་སུན་སྣང་སྐྱེ་མ་མྱོང་བ་རེད།
“ཨ་ཁུ། བདེ་མོ། ལམ་འདི་སློབ་གྲྭའི་སྒོ་ལམ་ཡིན་པས་རླངས་འཁོར་དལ་མོར་བགྲོད་རོགས།”
“སྐུ་ཞབས་ལགས། ཁྱེད་བདེ་མོ། སྐྱོབ་ཐག་ཡག་པོར་རྒྱག་དགོས་པར་མ་ཟད། རྒྱ་ལམ་བཞི་མདོ་རུ་གཡས་གཡོན་ཀུན་ལ་ཡག་པོར་བལྟ་དགོས།”
......
འདི་ལྟར་ཉིན་ཧྲིལ་པོར་ལུས་ལ་ས་རྡུལ་ཆགས་ཤིང་ངོ་གདོང་ནག་པོར་གྱུར་ཡོད་རུང་། གང་དུ་དཀའ་ངལ་ཡོད་དུས་ཁོ་མོ་ཚོ་ས་དེར་སོང་ནས་ཡུས་ཧྲུའུ་བསྐྱར་སྐྲུན་ཐད་བྱས་རྗེས་འཇོག་པར་རང་ཉིད་ཀྱི་སྟོབས་ཤུགས་འདོན་བཞིན་ཡོད།
ཁོ་མོ་ཚོ་ནི་ཡུས་ཧྲུའུ་གྲོང་ཁྱེར་གྱི་ཆེས་མཛེས་པའི་ཡུས་ཧྲུའུ་པ་དང་སྐྱེ་རྒུ་མདོ་རུ་བཞད་པའི་སྐལ་བཟང་མེ་ཏོག་གི་ཚོམ་བུ་རེད།
“ང་ཚོ་ཤེལ་དཀར་ལམ་ན་ཡོད། ཞབས་ཞུ་པ་ཞིག་ཡིན།”
སྐྱེ་རྒུ་གྲོང་རྡལ་ཤེལ་དཀར་ལམ་དུ། མཚོ་ཤར་གྲོང་ཁྱེར་ཞུན་ཧྭ་ཟ་ལར་རིགས་རང་སྐྱོང་རྫོང་གི་ཧུའེ་རིགས་སྦྱིན་བདག་ཞིག་གིས་གཉེར་བའི་ཟ་ཁང་དུ་མི་མང་པོ་རུབ་ནས་ཟ་མ་ཟ་བཞིན་མཆིས།
ཟ་མ་ཟ་རུ་ཡོང་བའི་མགྲོན་པོའི་རིགས་ལ་རྒྱ་རིགས་དང་ཧུའེ་རིགས། བོད་རིགས་སོགས་ཕྱི་ཡོང་འགྲུལ་བ་མང་པོ་འདུག ཉིན་རེར་འགྲུལ་བ300ལྷག་ཟ་མ་ཟ་རུ་ཡོང་གིན་འདུག
བློ་བཟང་།བོད་རིགས།ལོ25།ཕ་ཡུལ་ཡུས་ཧྲུའུ་གྲོང་ཁྱེར་རོང་པོ་གྲོང་རྡལ་གྱི་མི་ཡིན།ཟ་ཁང་འདིར་ཞབས་ཞུ་ལས་རིགས་གཉེར་ནས་ལོ་ངོ་གཉིས་ལྷག་འགོར་བ་དང་།ཟླ་རེའི་ཟླ་ཕོགས་ལ་སྒོར3600ཡོད་པ་རེད།
ཟ་ཁང་ནང་དུ་ད་དུང་མཱ་ཞའོ་ཁྲིན་དང་ཞའོ་ཧན། ཉི་མ་སོགས་ཞབས་ཞུ་པ་བཅུ་ལྷག་ཡོད།ཚང་མ་ཕན་ཚུན་གཅིག་ཏུ་འདྲིས་ནས་སྤུན་གྲོགས་བཟང་པོར་གྱུར་ཡོད། གཟའ་འཁོར་སྔོན་མར་མཱ་ཞའོ་ཁྲིན་གྱི་ལག་པར་རྨས་ཕོག་ནས་སྨན་ཁང་དུ་སྨན་བཅོས་བྱེད་པར་བློ་བཟང་གིས་འགྲོ་རོགས་བྱས་པ་རེད།
མཱ་ཞའོ་ཁྲིན་གྱིས“སྨན་ཁང་དུ་སེང་རས་ཀྱིས་གཅུད་པ་དང་རྨ་ཁ་འཚེམ་སྐབས་བློ་བཟང་ང་དང་ཁ་བྲལ་མ་མྱོང་བར་མ་ཟད། ཕྱིར་ཟ་ཁང་དུ་ལོག་ནས་ངའི་ལས་ཀ་ཡོངས་ཁོས་འགན་ཁུར་པ་རེད། སྤྱིར་ན་ང་ཚོར་ཁྱིམ་ཚང་གི་ཕུ་ནུ་ལྟ་བུའི་འབྲེལ་བ་བཟང་པོ་ཆགས་ཡོད”ཟེར།
ཞའོ་ཧན།“ང་ཚོ་དུས་རྒྱུན་དུ་མཉམ་སྡོད་བྱས་ཡོད་པས་ཁྱིམ་མི་འདྲ་བར་ཕན་ཚུན་ལ་བདག་སྐྱོང་བྱེད་ཐུབ།”
ཁོ་ཚོ་དུས་རྒྱུན་དུ་མཉམ་དུ་བསྡད་ཡོད་པས་ཁྱིམ་མི་དང་འདྲ་བར་ཕན་ཚུན་ལ་རོགས་རམ་དང་བདག་སྐྱོང་གནང་གིན་ཡོད།
མི་སུ་ཡིན་རུང་ལས་ཀ་དེར་འཇུས་རྗེས་གནོང་འགྱོད་མེད་པར་རང་འགན་རང་གིས་ཁུར་ནས་ཡག་པོར་བསྒྲུབ་དགོས། དེ་ནི་བླ་ན་མེད་པ་ཞིག་ཡིན་ཞེས་བརྗོད་དཀའ་མོད། འོན་ཀྱང་མི་རང་ཉིད་ཀྱི་འགན་འཁྲི་དང་འབྲེལ་བ་དམ་པོ་ཡོད་པ་རེད། །
རྩོམ་སྒྲིག་པ། མཁའ་འགྲོ་ཚེ་བརྟན།


པདྨ་ནོར་བུ། 2022-01-13
རྨ་རྫ་འབྲུ་གསུམ་གྱི་འགོ་ཁུངས་ནི་གླིང་སྒྲུང་དང་འབྲེལ་བའི་གཏམ་རྒྱུད་ཀྱི་འགོ་ཁུངས་དེ་ཡིན་ངེས། གཙང་གསུམ་ཆུ་བོའི་མགོ་མཇུག་འགྲམ་གསུམ་དུ་གེ་སར་དང་གླིང་སྒྲུང་བར་གྱི་གཏམ་རྒྱུད་མང་པོ་ཡོད། མདོ་ཁམས་ཆུ་བཞི་སྒང་དྲུག་གི་ས་གཤིས་དང་། གཙང་པོ། མཚོ་དང་མཚེའུ། གངས་རི་དང་སྤང་ཐང་སོགས་རི་ཆུ་ཡུལ་ལུང་དང་། བོད་མིའི་ཞྭ་ལུགས་གྱོན་ཆས་སོགས་ལ་གེ་སར་རིག་གནས་ཀྱི་དཀར་འོད་ཅིག་འཚེར་ཡོད་པ་ཤེས། གཙང་གསུམ་ཆུ་བོ་དང་ཁམས་པའི་རིག་གནས་བར་དུ་ཚེ་སྲོག་ལྟ་བུའི་ཁ་བྲལ་ཐབས་མེད་པའི་འབྲེལ་བ་ཞིག་ཆགས་ཡོད།
༡༽ རྒྱ་བཟའ་ལྷ་དཀར་སྒྲོལ་མ་སེང་བློན་གྱི་མནའ་མར་བསུས་ནས་རྒྱ་ཚ་ཨ་ཕྱུག་ཏུ་འཁྲུངས་ཚུལ།
འཁྲུངས་གླིང་པདྨའི་དགའ་ཚལ་ནང་འཁོད་པ་ལྟར་ན། ཕ་ཡབ་སེང་བློན་གྱིས་སྦྲ་ཆེན་སེར་པོ་གངས་དཀར་ཕུབ་ནས། རྒྱ་བཟའ་ལྷ་དཀར་སྒྲོལ་མ་ཁབ་ཏུ་བཞེས་ཞེས་པ་དང་། ལྷ་གླིང་གབ་རྩེ་དགུ་སྐོར་ལས། སེང་བློན་དང་རྒྱ་བཟའ་གཉིས་ཀྱི་གཉེན་སྟོན་ཉི་མ་བདུན་གཅིག་བྱས་པ་ཁྲོ་ཐུང་གི་ཐུགས་ལ་མ་བབས་ནས། རྒྱ་མི་ཆེན་གྱི་གདུང་རྒྱུད་རྒྱ་བཟའ་ལྷ་དཀར་དེ་སེང་བློན་ལ་ཐོབ་ཤག་ཤག་དང་། ང་ལ་མེད་ཤག་ཤག་བྱས་ན་མི་འགྲིག་བཅས་བཤད་པས། ཁྲོ་ཐུང་དང་། སྤྱི་དཔོན། སེང་བློན་གསུམ་པོ་ཤོ་རྒྱན་བྱས་པས་སེང་བློན་ལ་ཐོབ། མ་རྒྱ་བཟའི་པང་དུ་བུ་རྒྱ་ཚ་འཁྲུངས། གླིང་ཕུ་མདའ་བར་གསུམ་གྱི་མི་རྣམས་བཙས་སྟོན་ལ་འོང་བ་དང་། འདན་མས“བློན་དམ་ཚིག་མི་འགྱུར་འདན་མ་ངར། དཔོན་རི་རྒྱལ་མི་འགྱུར་ཞལ་ལུ་དཀར་པོ་ཡོང་བ་ཤོག”ཅེས་སྨོན་ལམ་བཏབ་པས། རྒྱ་ཚ་ཞལ་དཀར་ཞེས་མིང་བཏགས་བཅས་པ་དང་། འཁྲུངས་གླིང་མེ་ཏོག་ར་བ་ལས། སེང་བློན་གྱིས་རྒྱ་བཟའ་ལྷ་དཀར་སྒྲོལ་མ་ཁབ་ཏུ་བཞེས་པ་ལ་ཆུ་མོ་གླང་གི་ལོར་རྒྱལ་ཟླ་བའི་ཚེས་ལ་སྲས་འཁྲུངས་པའི་ཞལ་རས་ཟླ་བ་ལྟ་བུ། ཐུགས་སེམས་ནམ་མཁའ་ཡངས་པ། མཛད་སྤྱོད་ཆོས་ཀྱི་བྱ་བ། དགྲ་ལ་དུག་གི་ཚེར་མ། གཉེན་ལ་རྒྱ་དར་དཀར་པོ། དཔའ་ལ་རྒྱ་སྟག་ངར་མ། རྩལ་དྲུག་རྒྱ་ཁྲ་ཧོར་པ་ལྟ་བུ་ཞིག་བྱུང་བས། ནང་མི་རྣམས་ཀྱི་ཞལ་ལུ་ཉི་མ་རང་ཤར། ཕྱི་མི་རྣམས་ཀྱིས་འབུམ་པ་རྒྱ་ཚ་ཞལ་དཀར་དུ་མཚན་གསོལ་ཞེས་པ་དང་། འཁྲུངས་གླིང་པདྨའི་དགའ་ཚལ་ལས། “ས་བཟང་པོ་ལྕི་མདའི་དར་ཐང་ལ།། སྦྲ་ཆེན་སེར་པོ་གངས་དཀར་ཕུབ།། འབྲི་མོ་སུམ་བརྒྱ་ཐམ་པ་བསྡུས།། རྒྱ་བཟའ་ལྷ་དཀར་ཇ་མ་བྱས།། ནང་གཡོག་སུམ་ཅུ་ཐམ་པ་བཞག”ཅེས་པའི་ཚིག་ལ་གཞིགས་ན་རྒྱ་བཟའ་ལྷ་དཀར་སེང་བློན་ཁྱིམ་གྱི་མནའ་མ་ཡིན་པ་དང་། རྒྱ་ཚ་ཞལ་དཀར་ཡང་ས་བཟང་ལྕི་མདའི་དར་ཐང་དུ་སྐུ་འཁྲུངས་པ་སོགས་གསལ་པོར་ཤེས་ཐུབ། འཁྲུངས་གླིང་མེ་ཏོག་རྭ་བ་ལས། ཁུ་བོ་སྤྱི་དཔོན་གྱིས་དཔའ་རྒྱ་ཚའི་བཙས་སྟོན་མཛད་སྒོའི་སྐབས་སུ་གླུ་བླངས་པ་ལས། ས་འདི་ས་ངོ་མ་ཤེས་ན།། སྐྱིད་སོས་ཡག་གི་ཁ་མདོ་རེད།། འདུ་ར་སྟག་ཐང་ཁྲ་མོ་རེད།། སྦྲ་ཆེན་གྲུ་བཞིའི་ནང་རོལ་ན།། ཞེས་སྐྱིད་སོས་ཡག་གི་ཁ་མདོ་རུ་སྒྲ་ཆེན་སེར་པོ་གངས་དཀར་ཕུབ་ནས། དེའི་ནང་དུ་གླུ་བྲོ་སོགས་ཉི་མ་བཅུ་གསུམ་ལ་བཙས་སྟོན་མཛད་པ་བཀོད་འདུག
༢༽ སེང་བློན་གྱི་མནའ་མ་ཕྱི་མ་འགོག་བཟའ་མོ་ཡོན་དུ་ཐོབ་ཚུལ།
འགོག་བཟའ་ནི་ཀླུ་མོ་ཡལ་ག་མཛེས་ལྡན་ཞེས་མི་རྒྱུད་ཀླུ་ནས་མཆེད་པའི་བུ་མོ་ཞིག་འགོག་ར་ལོ་སྟོན་པའི་ཕུག་ནོར་དུ་བཞག་ཡོད་པ་དེ་ཡིན་ལ། འཁྲུངས་གླིང་མེ་ཏོག་ར་བ་ལས། ཀླུ་གཙུག་ནའི་སྲས་མོ་དེ་དང་གཅིག ། ཀླུ་ཟོག་འབྲི་མོ་གཡང་རྭ་གཉིས།། ཀླུ་སྦྲ་མཐིང་ཤོག་གུང་དགུ་གསུམ།། ཀླུ་འབུམ་པོ་ཏི་བཅུ་གཉིས་བཞི།། མ་དྲོས་ཀླུ་ཡི་གཏེར་ཟོག་ཡིན།། ར་ལོ་སྟོན་པའི་ཕུག་ནོར་ཡིན།། ཞེས་པའི་ཀླུ་ཟོག་དང་ཀླུ་འབུམ་དེ་དག་ཡིན་ལ། འགོག་གླིང་འཁྲུག་པ་ཤོར་དུས་འགོག་ར་ལོ་ཚང་གླིང་དམག་ལ་བྲོས་སྐབས། ཀླུ་ཟོག་གིས་ཀླུ་ནོར་རྣམས་ཁུར་ནས་ཕྱིར་ལམ་དུ་ཤོར་དུས། ས་རྨ་ཁོག་ནས་འབྲི་རྗེས་དེད་པའི་བུ་མོ་དེ་འགོག་ཡུལ་དར་གྱི་ལུང་མདོ་ནས་གླིང་དམག་དང་འཕྲད་ནས། སེང་བློན་ལ་མོ་ཡོན་དུ་ཐོབ་པའི་མནའ་མ་ཕྱི་མ་དེ་འང་ཡིན། གླིང་པ་རྣམས་ཀྱིས་འགོག་ཚང་གི་ཤུལ་ནས་ཐོབ་པའི་མནའ་མ་ཡིན་པས། འགོག་བཟའ་དང་། འགོག་མོ་ཞེས་འབོད་སྲོལ་ཆགས་པ་རེད།
༣༽ འགོག་བཟའ་ཁྱིམ་དུ་བསུ་བར་རྒྱ་བཟའ་ཡི་བློ་ལ་མ་བབ་པས་ཁྱིམ་ཐབ་གཉིས་སུ་གྱེས་པ།
འགོག་བཟའ་ཁྱིམ་ལ་ཐོན་དུས་རྒྱ་བཟས་ཕྲག་དོག་བྱས་ནས་འགོག་བཟའ་དང་མཉམ་དུ་ཁྱིམ་གཅིག་ཏུ་འདུག་མི་ཐུབ་པ་ཐག་གིས་བཅད། རྒྱ་བཟའ་རང་གི་བློས་ཇི་ཐོང་ཞིག་སྦྱིན་དགོས་བསམས་པ་ལྟར། རྒོད་མ་གཅིག་དང་། མཛོ་མོ་གཅིག འབྲི་གཅིག ལུག་མ་མོ་གཅིག་བཅས་བྱིན་པ་ལ་གཡང་ར་བ་སྒོ་བཞི་ཞེས་བཏགས་སྟེ། དེའི་ཁར་ཀླུ་ཟོག་འབྲི་མོས་མ་འགོག་མོ་རང་མ་གཏོགས་འོ་མ་མི་སྟེར་བས་དེ་མོ་རང་ལ་དབང་བ་བྱས་རྗེས་རྒྱ་བཟའ་ཚང་གི་སྦྲའི་ལྟག་འོག་ལས་གཞན་དུ་མི་འགྲོ་རྒྱུ་བྱས། སེང་བློན་གྱིས་སྦྲ་ཆུང་ཞིག་དྲུབས་ཡོད་པ་དེ་ཕུབ་ནས་རྒྱ་བཟའི་སྦྲའི་ལྟག་ཁ་ན་ཟླ་ཁ་ཤས་བསྡད་ཡོད་སྟབས། རྒྱ་ཚས་ཨ་མ་ལ། བུ་མོ་འདི་ཅི་འདྲ་ཡིན་ཡང་ང་རང་གནང་གི་དང་པོ་ཡིན་པས་ཕྱིར་ལ་བཏང་བ་རྟེན་འབྲེལ་མ་ལེགས་གསུངས་པས། རྒྱ་བཟས“སྨུག་སྦྲིག་སེ་བསེ་རུའི་རྭ་ལྟ་བ་ཞིག་བྱས་ཏེ།། རྒྱ་བཟའི་སྦྲས་ལྟ་ཁ་ན་ཡོད”ཅེས་བཤད་པས། སྦྲ་ཆུང་དེ་ལ་སྦྲིག་ཚེ་བསེ་རུ་ལྟག་ཁ་མ་ཞེས་རྒྱ་བཟས་མིང་ལོག་ཏུ་བཏགས་པ་ཡིན་ཞེས་འཁྲུངས་གླིང་མེ་ཏོག་རྭ་བའི་ནང་དུ་འཁོད་འདུག ནུབ་གཅིག་རྨི་ལམ་དུ་བྲག་སྦལ་བ་འདྲ་བ་འདིའི་མདུན་དུ་སྡོད་དང་གསུངས་བ་རྨིས་ཡོང་བ་དེ་ཁྱོ་བོ་སེང་བློན་ལ་བཤད་པས། སེང་བློན་གྱིས་སྦྲ་ཆུང་འདི་འོག་གད་ཁྲིས་སུ་བཞག་པ་ལས། སྦྲའི་ （སྦྲ་ཆེན་སེར་པོ་གངས་དཀར་གྱི）གོང་དུ་ཅུང་མི་དགའ་གསུངས་ནས་གད་ཁྲིས་བྲག་སྦལ་བ་འདྲ་བའི་མདུན། ཀླུ་གཙུག་ནའི་ཆུ་མིག་ནག་རིང་ཞེས་པའི་ཆུ་མིག་གི་འགྲམ་དེར་བཞག་གོ འཁྲུངས་གླིང་མེ་ཏོག་ར་བ་ལས། “ས་འདི་སྐྱིད་སོས་ཡག་གི་མདོ།། ཆུ་གཉིས་ཆབ་མ་བརྡབས་འདྲ་ཡོད།། བྲག་གཉིས་མདའ་སྒྲོ་གཤིབས་འདྲ་ཡོད།། སྤང་གཉིས་བལ་སྟན་བཏིང་འདྲ་ཡོད།། བྲག་སྦལ་བ་འདྲ་བའི་རྩ་བ་རེད།། ཀླུ་གཙུག་ནའི་གཏེར་སྒོ་ཕྱི་མ་རེད”ཅེས་གསུངས་པ་བཞིན་རྟགས་དང་རྟེན་འབྲེལ་བཟང་བའི་ཉིན་ཞིག་ལ། སྐྱིད་ཁོག་དང་། སོས་ཁོག ཡག་ཁོག་གསུམ་གྱི་མདོ་ཞེས་དེང་གི་ཨ་ཕྱུག་གེ་སར་ལྷ་ཁང་བཞེངས་ཡོད་པའི་གནས་བྲག་སྦལ་བ་འདྲ་བའི་རྩ་བ་རུ་བུ་ཇོ་རུ་འཁྲུངས་པས། སེང་བློན་གྱི་བུ་ཆེ་བ་རྒྱ་ཚ་དང་། ཆུང་བ་ཇོ་རུ་གཉིས་པོ་རྒྱ་བཟའ་དང་འགོག་བཟའ་གཉིས་ལ་བུ་རེ་རེ་སྐྱེས་ནས་ཨ་ཕྱུག་རྩྭ་ཐང་དུ་ཁོང་བཟའ་མི་ཚོ་ཡུན་རིང་ལྕི་ཁོག་དང་སོས་ཁོག་ཡག་ཁོག་སོགས་སུ་འབྲོག་པའི་འཚོ་བ་སྤྱོད་ནས་བསྡད་ཡོད་ཚོད་འདུག འཁྲུངས་གླིང་སོགས་སྒྲུང་ཡིག་ཁག་གི་ནང་དུ་འཁོད་ཡོད་པའི་ས་མིང་ནི། རྫ་འབྲི་ཆུ་ཡི་བར་ཁམས་དང་། མདོ་ཁམས་ས་ཡི་ལྟེ་བ། སྐྱིད་སོས་ཡག་གི་ཁ་མདོ། ལྕི་སོས་ཡག་གི་མདོ་སོགས་འཁོད་ཡོད་པ་ལས། དེང་གི་ས་མིང་བཞིན་བྱང་པ་ཁག་གསུམ་དང་། ཨ་ཕྱུག་རྩྭ་ཐང་ཟེར་བའི་ཐ་སྙད་འདི་དག་མཐོང་དཀོན་པས་མིང་འདི་དག་ཕྱིས་སུ་བཏགས་པ་ཞིག་ཡིན་པ་ཤེས་ཐུབ།
ཨ་ཕྱུག་ས་ཆ་ནི་ཇོ་རུ་འཁྲུངས་ཡུལ་འཁྲུལ་མེད་ཡིན་པ་དང་། རི་ཆུ་ཡུལ་ལུང་གི་མིང་ཙམ་ཡང་མ་འགྱུར་བ་གླིང་སྒྲུང་གི་ཐ་སྙད་དག་དང་ངོ་འཕྲོད་པོར་མཇལ་རྒྱུ་ཡོད་པ་མ་ཚད། ཁོང་བུ་སྤུན་གཉིས་པོ་ཨ་ཕྱུག་རྩྭ་ཐང་དུ་འབྲི་མོའི་ངུར་སྒྲ་དང་། གཡང་དཀར་ལུ་གུའི་འབར་སྦྲའི་ཁྲོད་དུ་འབྲོག་ཁྱིམ་དཀྱུས་མ་ཞིག་ཏུ་ཕ་ཡབ་གཅིག་ཀྱང་མ་ཡུམ་རྒྱ་བཟའ་དང་འགོག་བཟའ་ཞེས་ཁྱིམ་ཐབ་མི་གཅིག་པའི་དུད་ཁྱིམ་གཉིས་སུ་སོ་སོར་སྐུ་བལྟམས་ཡོད་ཚོད་འདུག
འཁྲུངས་གླིང་ལས། དེ་སྟེ་འཁྲུངས་པའི་ས་འདི་ཡིན།། ད་ཆགས་པའི་ས་དེ་རྨ་ཁོག་ཡིན།། ཟེར་བ་བཞིན་ཇོ་རུ་དགུང་ལོ་བདུན་ལ་མ་སོན་ཙམ་ནས་སྟག་རོང་གི་རྔོན་པ་མི་བདུན་བསད་པའི་ངན་ཁག་ཕོག་སྟེ་ཇོ་རུ་མ་བུ་རྒྱང་ཕུད་བཏང་ནས་རྫ་ཆུ་སྔོན་མོའི་ཁུག་པ་དེད་དེ་རྨ་ཡུལ་དུ་བཏང་བ་ནས་རྨ་ཡུལ་དུ་གནས་བཅས་པ་དང་།རྒྱ་ཚས་འབྲི་ཀླུང་འཁྱིལ་མའི་ཁུག་པ་དེད་དེ། ལྕགས་རའི་དངུལ་ཆུ་ཁྲོ་རྫོང་བཞེངས་པ་ནས་དེང་གི་མདོ་ཁམས་སྡེ་དགེའི་ཡུལ་དུ་གནས་སྡོད་བྱས་ཡོད་པ་འདྲ། ཨ་ཕྱུག་དང་རྫོགས་ཆེན་སོགས་ནི་དཔའ་རྒྱ་ཚའི་འབྲོག་པ་ཡིན་ཞེས་ཟེར་སྲོལ་དེའང་དོན་དང་མཐུན་པའི་གཏམ་ཞིག་ཅི་ལ་མིན། དམྱལ་གླིང་རྫོགས་པ་ཆེན་པོའི་མཁར་མི་འགྱུར་དངུལ་ཆུའི་ཁྲོ་རྫོང་གི་ས་དཔྱད་ལས། ཕུ་གསུམ་དཀར་ཡག་གངས་ཀྱི་རི།། གངས་ལ་སེང་གེ་འཁོར་བའི་རི།། ཞེས་པ་དེ་ནི་དེང་གི་ཟིལ་ཁྲོམ་གངས་རི་ཡིན་ཞེས་ཟེར་སྲོལ་ཡོད་པ་དེ་འང་དོན་དང་མཐུན་པ་ཞིག་སྟེ། ཁམས་སྡེ་དགེའི་ལུང་པའི་ཕུ་ནི་ཟིལ་ཁྲོམ་གངས་རི་ཡིན་པ་མ་ཚད། ཟིལ་ཁྲོམ་གངས་རིའི་དབུ་རྩེ་ནས་འབབ་པའི་ཟིལ་ཆུ་དང་། ཁྲོ་ལའི་རི་རྒྱུད་ནས་འབབ་པའི་ཁྲོ་ཆུ་གཉིས་པོ་གངས་རིའི་དབུ་རྩེ་དང་ཁྲོ་ལའི་རི་ཞོལ་ནས་བབསཏེ་སྡེ་དགེ་རྫོང་ཐོག་ནས་དངུལ་ཕུའི་དངུལ་ཆུ་དང་འདྲེས་ནས་ལྕགས་རའི་དངུལ་ཆུ་ཁྲོ་རྫོང་གི་མདུན་ནས་བཞུད་དེ་དར་བབས་འབྲི་ཀླུང་འཁྱིལ་མའི་ནང་དུ་འདྲེས་ནས་ཡོད། ཆུ་དེ་ཟིལ་ཁྲོམ་གངས་རིའི་ཕུ་ནས་བབས་པས། ཆུ་དེའི་མིང་ལ་ཟིལ་ཆུ་ཞེས་འབོད་སྲོལ་ཡོད་པ་ཡོངས་གྲགས་རེད། ཆུ་བོ་ཐུར་དུ་འབབ་པའི་ཕུ་ན་གངས་རི་ཡོད་སྟབས། ཕུ་གསུམ་དཀར་ཡག་གངས་གྱི་རི་ཞེས་དང་། རི་འདབས་ཆུ་སྣ་འདུས་ནས་ལོ་ལེགས་འཁྲུངས་སའི་ཞིང་ས་ཡིན་པས། འདབས་གསུམ་ཆུ་མ་ཞིང་གི་རི།། ཞིང་ལ་འབྲུ་དྲུག་སྨིན་པའི་རི།། ཞེས་གསུངས་པ་བཞིན། ཟིལ་ཁྲོམ་གངས་རིའི་ལྷོ་རྒྱུད་དང་དེའི་ཉེ་འཁོར་དུ་ཆགས་པའི་ཞིང་སྡེ་འདི་ཚོ། འདབས་གསུམ་ཆུ་མ་ཞིང་གི་རི་ལོས་ཡིན་བསམ་པ་ཞིག་ཡོད། རྨ་ས་བཟུང་དར་དཀར་མདུད་པ་ལས་རྒྱ་ཚ་རྨ་ཡུལ་དུ་སོང་བའི་ལོ་རྒྱུས་ཤིག་འཁོད་ཡོད་ཀྱང་། ཇོ་རུས་རྨ་ས་བགོས་ཀྱི་གླུ་བླངས་པ་ལས། འབུམ་པའི་དངུལ་ཆུ་ཁྲོ་རྫོང་དང་།། སྤྱི་དཔོན་ཁྲ་མཁར་གནམ་རྫོང་དང་།། ཨ་ཁུའི་བེའུ་སྟག་རྫོང་སོགས།། ཕྱི་བདག༼ བལྡག༽ ནང་ནས་མ་བོར་དགོས་ཟེར་བ་དང་། རྨ་ས་བཟུང་གི་མཇུག་ཏུ་འབུམ་པ་ཞལ་དཀར་གྱི་གདུང་རྒྱུད་བར་མ་ཆད་པ་མདོ་ཁམས་གླིང་དཀར་རྒྱལ་ཁབ་ཏུ་ཡབ་མེས་ཀྱི་སྐུ་རིང་སྔར་བཞུགས་ཞེས་པ་སོགས་ལ་གཞིགས་ན་རྒྱ་ཚ་རྨ་ཡུལ་དུ་ས་གཡར་འགྲོ་བ་དང་། ས་བགོས་བྱས་པ་བདེན་ཀྱང་། ཁོང་ནི་མདོ་ཁམས་གླིང་ཡུལ་ཞེས་པ་དེང་གི་སྡེ་དགེའི་མངའ་ཁོངས་སུ་དཔོན་ས་བཟུང་ནས་དངུལ་ཆུ་ཁྲོ་རྫོང་གི་ཕྱི་བདག་ནང་ནས་མ་བོར་བ་བྱས་ནས་བཞུགས་ཡོད་པ་འདྲ།
དོ་སྣང་ཆེ་བའི་རྩོམ།
རྩོམ་གསར། 10


༄༅། །ཐེངས་འདིའི་བུད་མེད་དང་སྤྱི་ཚོགས་ཀྱི་ལེ་ཚན་ནང་། ལྕམ་ཧེ་ལི་རི་ཁི་ལིན་ཊིན་(Hillary Clinton) ཨ་རིའི་དམངས་གཙོ་ཚོཊ་པའི་སྲིད་འཛིན་འོས་མི་བུད་མེད་ཐོག་མ་དེར་གྱུར་ཡོད་པའི་སྐོར་དང་འབྲེལ་ཡོད་གནས་ཚུལ་ཁག་ཅིག་རྡོ་རྗེ་མཚོས་ཕྱོགས་སྒྲིག་བྱས་པར་གསན་རོགས་གནང་།
གསར་འགོད་པ་རྡོ་རྗེ་མཚོ།


དེ་ཡང་སྙིགས་དུས་ཀྱི་འདྲེན་པ་ཆེན་པོ། ལྔ་རིག་སྨྲ་བའི་དབང་ཕྱུག དཀྱིལ་འཁོར་རྒྱ་མཚོའི་མངའ་བདག བྱམས་དང་བརྩེ་བའི་བདག་ཉིད། དོན་གྱི་སླད་དུ་མཚན་ནས་སྨོས་ན ༧ རྗེ་བོན་བརྒྱ་ཐམས་ཅད་མཁྱེན་པ་དགེ་ལེགས་ལྷུན་གྲུབ་རྒྱ་མཚོ་གང་ཉིད་དགོངས་པ་བོན་དབྱིངས་སུ་གཤེགས་ཏེ… དེ་ལས་མང་།མདོ་སྨད་སྨྲ་བའི་སེང་ཆེན་བོན་བརྒྱ་དགེ་ལེགས་ལྷུན་གྲུབ་རྒྱ་མཚོ་རིན་པོ་ཆེ་དགོངས་པ་བོན་དབྱིངས་སུ་གཤེགས་ནས་ལོ་འཁོར་གཅིག་ལོན་པའི་རྗེས་དྲན་ཆེད་དེབ《མཚོ་ཆེན་སྐྱོམ་པའི་གདུང་དབྱངས།》དངོས་སུ་འགྲེམས་སྤེལ་བྱས་པ།
དེ་ཡང་འགྲོ་བ་སེམས་ཅན་ཡོངས་ཀྱི་འདྲེན་སྟོན་ཆེན་མོ། རང་ཅག་ཀུན་ལ་མེ་ཏོག་ཕོག་པའི་ལྷ་སྐལ་དུ་གྱུར་བའི་དཔོན་གསས་བླ་མ་དམ་པ་ཡིད་བཞིན་ནོར་བུ་སྐྱབས་རྗེ་མཁས་གྲུབ་བོན་བརྒྱ་ཐམས་ཅད་མཁྱེན་པ་༧དཔལ་དགེ་ལེགས་ལྷུན་གྲུབ་རྒྱ་མཚོ་རིན་པོ་ཆེ་མཆོག་གིས་རེ་ཞིག་དགོངས་པ་ག… དེ་ལས་མང་།ཡར་ནང་བོན་སྡེ་ཁ་གསུམ་གྱི་ཞི་ཁྲོའི་སྒྲུབ་མཆོད་ཆེན་མོ་འཚོགས་པ།


རྩོམ་པ་པོའི་མིང་གི་ཀ་མད་བཞིན་བཀོད་ཡོད།
བདེན་པའི་འཁྲུངས་སྐར།
གངས་བཙན་པོ།
མུན་པའི་ཁྲོད་ནས་རེ་བ་ལྷག
ཡིག་ཆུང་བྲིས་ནས་ཉི་མ་ཟད།།
དུང་གི་ཉི་ཟླ་དཀར་གསུམ་ནི།།
བོད་ཡུལ་སྐྱིད་པའི་གཞི་མ་ཡིན།།
དེ་རིང་བཀྲ་ཤིས་ཉི་མ་བཟང་།།
ཤིང་མོ་ལོ་ཡི་ཚེས་གཅིག་ཉིན།།
སྐྱིད་སྡུག་འདྲེས་མའི་ལོ་ཟླ་ཚེས།།
དགའ་སྐྱིད་དུས་ཀྱི་ཁ་བཏགས་བཟུང་།།
དགུང་གྲངས་བརྒྱ་ཅུའི་དབུགས་ལམ་འཐེན།།
དེ་རིང་བཀྲ་ཤིས་ཉིན་བཟང་ཡིན།།
དེད་དཔོན་ཁྱེད་ཀྱིས་འཛུམ་མདངས་ངོགས།།
འཛམ་གླིང་ཡུལ་མིས་དུས་སྟོན་རོལ།།
བསིལ་ལྡན་བོད་མིའི་ལུགས་སྲོལ་ལྟར།།
གཞིས་ཁྱིམ་གཅིག་ལ་མཉམ་འཛོམས་བྱས།།
དེ་རིང་ཉི་མ་དྲོད་ཀྱིས་བསུ།།
བྱམས་བརྩེས་བདུད་རྩི་ཆུ་རྒྱུན་འོག།
ཟླ་བྲལ་རིག་པའི་ལང་ཚོ་སྨིན།།
ཐབས་ཤེས་ཟུང་འབྲེལ་ཕྱག་གཉིས་ཀྱིས།།
གྲངས་མེད་མགོན་མེད་སྐྱབས་སུ་གྱུར།།
དེ་རིང་ཡོངས་ཀྱིས་བཀའ་དྲིན་བསུ།།
རྟེན་འབྱུང་ལྟ་བའི་ལུགས་བཟང་བཟུང་།།
ཤར་ནུབ་ཚན་རིག་ཆེད་མཁས་དག།
ཟུང་འབྲེལ་ཡ་མཚན་གནས་ལུགས་ལ།།
རྫུན་པའི་གནད་ཀྱིས་མ་གོས་པར།།
དེ་རིང་ཁྱེད་ཉིད་བདེན་པའི་བསུ།།
རྩུབ་མོའི་དྲག་མཚོན་མང་ན་ཡང་།།
འཇམ་པོའི་ཞི་བདེའི་ལམ་ཁར་བསྟན།།
རྣམ་དཔྱོད་རིག་པའི་སྒོ་མང་དེར།།
སྔོན་རབས་མཁས་པའི་གཟེངས་ལས་མཐོ།།
དེ་རིང་ཁྱེད་ཉིད་དགུང་ནས་བསུ།།
འཇིགས་རུང་ལོ་ཟླའི་དམག་རུམ་ནང་།།
དགུང་གྲངས་བརྒྱ་ཅུའི་ཐེམ་སྐེས་འཛེགས།།
ས་ཡ་དྲུག་གི་བདེ་སྡུག་ཁུར།།
མི་རིགས་ཤིག་གི་ལས་དབང་གླེང་།།
དེ་རིང་ཁྱེད་ཉིད་དྲིན་གྱིས་བསུ།།
གཞིས་ལུས་བོད་མིའི་སྙིང་སྟོབས་བཟུང་།།
ཁྱེད་ཉིད་མ་མཇལ་ཡུན་རིང་ལྷག།
དྲན་གདུང་ལྕི་མོས་ན་ཟུག་མང་།།
རེ་སྒུག་འབོད་ཚིག་མང་པོ་དག།
དེ་རིང་དྲན་ཏེ་དྲིན་གྱིས་བསུ།།
དགུང་ལོ་བརྒྱད་ཅུའི་ཁུག་སོ་ན།།
གདོང་ལ་འཛུམ་མདངས་འོད་ཆེམ་ཆེམ།།
བྱིན་ཆེན་ཟེགས་མའི་ཆ་ཤས་དག
བཀྲ་ཤིས་གཡང་གི་རྭ་བར་འཁྱིལ།།
དེ་རིང་ཁྱེད་ཀྱི་འཁྲུངས་སྐར་བསུ།།
ཆོས་ལུགས་དག་གི་སྒོ་ཁ་ན།།
སྟོན་པ་རེ་རེའི་ལམ་སྟོན་ཡོད།།
ལུགས་བཟང་སྲོལ་རྒྱུན་མང་ན་ཡང་།།
མཐུན་བསྒྲིལ་ཟེར་པའི་སྲོལ་བཟང་དཀོན།།
དེ་རིང་ཁྱེད་ཉིད་སྙིང་ནས་དྲན།།
རིས་མེད་ཕྱོགས་ལ་གནད་དུ་འཛིན།།
སེམས་ཅན་ཡོངས་ལ་ཕན་པར་གསུང་།།
བདེ་སྐྱིད་ཡོངས་ཀྱི་གཞི་མ་ནི།།
མཐུན་སྒྲིལ་ཟེར་བའི་མིང་དོན་བསྟན།།
དེ་རིང་ཁྱེད་ཉིད་དོན་གྱིས་བསུ།།
གཡམ་རྒྱུགས་ལས་ཀྱི་མ་གོས་པ།།
འགྲན་རྩོད་ཕྱོགས་ཀྱི་མ་ལྷད་པར།།
ཕྱི་ནང་གད་སྙིགས་སོ་སོར་འབྱེད།།
ཤེས་རིག་སྙིང་སྟོབས་གོ་ཆས་གཡོགས།།
དེ་རིང་ཁྱེད་ཀྱི་སྙིང་སྟོབས་དྲན།།
སྟོད་ལ་བལྟས་ན་རྫིག་ཉམས་ཉམས།།
སྨད་ལ་བལྟས་ན་སྐྱོ་ཉམས་ཉམས།།
དབུས་ཀྱི་དབུས་ལམ་དཀར་པོ་དེ།།
ཁྱེད་ཀྱི་ལམ་ཁ་ཁོ་ནར་ངེས།།
དེ་རིང་ལམ་སྟོན་ཁྱེད་རང་བསུ།།
བརྩེ་བ་དག་དྲོད་ཀྱིས་བསྐྱངས་སོང་།།
ཞི་བདེ་དག་ཉམས་སུ་བླངས་སོང་།།
བདེན་པ་དག་གནས་ལུགས་བསྟན་སོང་།།
མང་གཙོ་དག་ལམ་ཁར་མངགས་སོང་།།
དེ་རིང་འདིར་ཁྱེད་ཉིད་རྒྱལ་ལོ།།
༢༠༡༥/༧/༦
-----------------------------------
ཁྱེད་ཀྱི་འཁྲུངས་སྐར། དབྱངས་ཀྱི་འགྱུར་ཁུག
ལྕོག་གནའ་མྱི།
ཡུན་རིང་ཞིག་སོང་རྗེས་ད་གཟོད་ང་ཚོའི་སེམས་ཁོང་ན་ཡང་དང་བསྐྱར་ཏུ་འཁོར་འོང་བ་ནི་ཨ་མ་ཞིག་གི་བརྩེ་བ་རྣམ་དག་ཅིག་ཡིན་ངེས་ཤིང ། ཡང་ན་དཔྱད་ཤེས་དང་བདེན་འཚོལ་ཁྲོད་ན་ཕ་ལམ་ལྟར་འོད་དུ་འཚེར་བའི་མི་དབང་ཞིག་གི་སྒམ་ཚིགས་ཤིག་ཀྱང་དེ་བས་ཡིན་ཆོག ། དོན་དངོས་ཐོག་ཁོང་ནི་ཕ་མ་ལས་ཀྱང་བརྩེ་མདངས་ཆེ་ཞིང་། ཉི་མ་ལས་ཀྱང་དྲོད་ཁོལ་འབར་བའི་སྐྱོན་གྱིས་མ་གོས་པའི་འོད་ཀྱི་གོང་བུ་ཞིག་ཀྱང་གཏན་ཏུ་ཡིན་ངེས་ཤིང་། དུས་ཚོད་ཀྱི་རྒྱུན་དང་འགྲོགས་ཤིང་ཅང་ཤེས་ཀྱི་རྟ་ཁ་གཅུ་བའི་འཇིན་རྟེན་འདིའི་རི་ལུང་ཐང་གསུམ་གཤགས་པའི་སྔོན་ཐོན་པ་གཅིག་པོ་དེ་ཡང་ཅིས་ཀྱང་ཡིན་ངེས །
ས་ཆེན་འདི་འོད་སྣང་ལ་འཁྱུད་ཅིང་སྒམ་ཚིགས་གང་ཞིག་གིས་གཞུང་ལམ་གཤགས་ཏེ་ཕ་རོལ་པོའི་ཆེས་མཐའ་ཐུག་དེ་རྙེད་དུས །ཁྱེད་རང་ཁོ་ན་བར་སྣང་འདི་ནས་འགྲུད་བཞུད་ཀྱི་མེ་ཟླུམ་འོད་ཆེམ་ཆེམ་དེ་ཡིན་གཤིས ། གནམ་མིག་འདི་ཅི་ཙམ་རྒྱ་ཆེ་ན་ཡང་ཁྱེད་ཀྱི་གོམ་ཁ་ལའང་ཚད་ཅིག་གཏན་དུ་ཡོད་མི་སྲིད་དེ ། སུ་ཞིག་ལ་འགྱེད་པའི་འོད་ཞགས་སྣུམ་པོ་དེ་ནི་བསྐལ་བ་དུ་མ་ཞིག་གི་འབད་པ་ལས་གྲུབ་ཅིང་ཀུན་སློང་རྣམ་དག་ཅིག་གིས་འགྲོ་གྲན་ལས་བྱུང་བ་ཞིག་གཏན་དུ་ཡིན་པས་སོ ། འདི་ལྟར་འོད་སྣང་ཞིག་བསུ་རྗེས་འདང་ནུབ་ཀྱི་མུན་པ་ནག་པོ་ལ་གྱེས་བརྡ་གཏོང་རན་ཅིང ། སེམས་པའི་སྨྲིག་ལོང་གི་རྗེས་ཤུལ་སྙེགས་པའི་ཆུ་ཐིགས་འདི་ཁོ་ན་ད་གཟོད་ཁྱེད་ཀྱིས་ང་ཚོ་ལ་བྱིན་པའི་དྲོད་ལྷང་ལྷང་གི་བརྩེ་མདངས་དེ་ཅིས་མ་ཡིན །
རྟག་ཏུ་བསམ་གཞིག་གི་བར་སྣང་ན་འོད་དུ་འཚེར་ཞིང་དད་འདུན་གྱི་མེ་ལོང་ངོས་སུ་གཏན་ཏུ་གཟིམ་མ་མྱོང་བའི་ཁོང་ནི ། དཀར་ལམ་མེར་འོད་སྣང་གིས་འཁྱུད་པའི་གཤོག་པ་ཞིག་གིས་ཡོད་ཚད་ཀྱི་མདུན་དུ་བདར་གྱིན་ཆེས་མཐོ་ས་ཞིག་ནས་ཕྱི་མིག་གི་གན་རྒྱ་འཇོག་དུས ། རྒྱང་ཤེལ་བ་ཚོས་ད་དུང་འཁྲུལ་བ་ཡི་ཕུང་པོ་འབའ་ཞིག་ལ་ཅི་ཞིག་རྟོགས་ཟིན་པའི་ང་རྒྱལ་གྱི་ཁེངས་ཉམས་སྟོན་ན་ཡང ་། ཁྱེད་ཀྱི་འཛུམ་དམུལ་ཙམ་གྱིས་མི་སེམས་སྟོང་ལ་དགའ་བ་འབུམ་གྱི་མཆི་མ་སྦྱིན་ནུས་པ་ནི་ཅི་ནས་ཀྱང་ཡ་མཚན་བས་ཀྱང་ཡ་མཚན་ཞིག་ཅི་ལ་མིན་ཨང་ །
ངས་འདི་ལྟར་སོར་བཅུ་འདབ་མ་སྙིང་གར་སྦྱར་ཞིང་སྒོ་ལྔའི་ཤེས་པ་ལྷོད་ལ་བཞག་ཏེ་ཀུན་རྟོག་སྒྱུ་མའི་རོལ་དབྱངས་ཤིག་བརྡུང་ན་འདོད་ཅིང་། ཐ་སྙད་ཅིག་གི་སྲང་ལམ་ཉུལ་ཞིང་ཐག་སྐུད་འཐེན་པའི་ངལ་བ་འབུམ་གྱིས་གང་གི་གསང་གསུམ་གསལ་བའི་མཚོན་ཐབས་ཤིག་དེ་བས་གཉེར་ན་འདོད་མོད ། འོན་ཏེ་ཁབ་མིག་ལས་བློ་ཁ་དོག་ཅིང་སྨིག་ལོང་ལས་སེམས་ཁམས་ཉོག་ས་དེ་ནས་འབྲུག་སྒྲ་ལྟ་བུའི་སྐད་ངག་གིས་དབེན་ཞིང་གློག་དམར་ལྟ་བུའི་ཤེས་རབ་ཀྱིས་ཕོངས་པས་སྐྲ་ཉག་བཞིན་རེ་རེ་ནས་ཇི་ལྟར་གསལ་ནུས་སམ ། དེ་ལྟ་ན་ཡང་བདག་ལྟ་བུའི་ཤེས་མེད་གླེན་པ་ཞིག་གིས་ཆར་བཞིན་བསྙིལ་བའི་གང་གི་བླ་མེད་ཀྱི་མཛད་རྗེས་དག་ལ་ཡི་རངས་ཤིག་བྱེད་པ་ཚུན་ཆད་རྣམ་དཀར་གྱི་ཕུང་པོ་ཞིག་ཏུ་ཡིན་པར་ངེས་ན ། ངས་ནི་ཤིས་ཚིག་ཅིག་གི་ཚིག་འགྲོས་འདིའི་ལམ་ནས་བླ་མ་གང་གི་འཁྲུངས་སྐར་གྱི་ཉིན་མོ་དགའ་བ་སྟོང་གིས་བསུ་མ་བྱས །
/2015/7/4/ཉིན་གྱི་དགོང་མོར་བྲིས་པ་དགེའོ །།
-----------------------------------
ཤེལ་གྱི་གོང་བུ།
-----------------------------------
༼ཁྱེད་ཀྱི་འཁྲུངས་སྐར་བསུ།༽
___འཇའ་ཐང་འབྲོག་བུ།
གུམ་གུམ་མདངས་སུ་འཚེར་པའི་སྤྲིན་ཕུང་ཞིག །
ཤར་མཐའི་རི་བོའི་གཙུག་ན་འཁྱུད་པ་བཞིན། །
དམར་སེར་གོས་ཀྱིས་རྒྱན་པའི་ཞི་བདེའི་དཔོན། །
སྟོང་གསུམ་གསལ་བའི་སྒྲོན་མེ་ཆེན་པོ་ཡིན། །
དད་པའི་མིག་ཟུང་ཡངས་བའི་ཡིད་ངོར་ན། །
ཞལ་ཁྱིམ་ལྷོད་ཀྱིས་གྲོལ་བའི་བླ་མ་མཆོག །
སེམས་ཀྱི་གཅོང་ནད་སེལ་བའི་ཟླ་བ་བཞིན། །
གནམ་སའི་ཁྱོན་ནས་འོད་ཀྱི་གོང་བུ་ཞིག །
དགྲ་གཉེན་ཕྱོགས་རིས་སྤོང་བའི་ཐུགས་དཀར་རུ། །
ཆགས་སྡང་རླབས་ཀྱིས་སྐྱོམ་པའི་མ་རྒན་རྣམས། །
བརྩེ་བའི་དཔྱང་ཐག་རིང་བའི་དན་རྟགས་སུ། །
དགྱེས་འཛུམ་བཞད་སྒྲ་སྙན་མོ་ཤིགས་སེ་ཤིག །
རིང་ནས་ཚོགས་གཉིས་ཆུ་གཏེར་འཕེལ་བ་ལས། །
ཆེ་གྲགས་མཐོན་པོའི་སློབ་གྲྭར་མ་ཕེབས་ཀྱང་། །
ས་ཆེན་མཁས་དགུའི་དབུ་ཡི་ཅོད་པན་ན། །
སྙན་པའི་གཟེངས་རྟགས་རོལ་མོ་ཁྲོལ་ལོ་ལོ། །
དགྲ་ལ་བྱམས་པའི་མིག་ཟུང་ཕྱོགས་སུ་བཀྱེད། །
གཉེན་ལ་དགའ་བའི་འཛུམ་ཞལ་ཁོང་དུ་སིམ། །
དགྲ་གཉེན་ཕ་མར་འཛིན་པའི་དཔའ་བོ་སྟེ། །
གནམ་ས་གཉིས་ཀྱི་ཞི་བདེའི་དེད་དཔོན་ལགས། །
འཛམ་གླིང་ཤར་ནུབ་འགྲིམ་པའི་ལམ་ཁ་ན། །
བགྲང་བྱ་བརྒྱད་ཅུའི་ཁུར་བོ་ལྕི་ན་ཡང་། །
ཐུགས་བསྐྱེད་རྡོ་རྗེའི་བྲག་ལ་བྲིས་པ་ཡིས། །
འགྱུར་མེད་སྐུ་ཡི་གོམ་སྟབས་ཐགས་སེ་ཐག །
ཕ་གཞིས་དགྲ་ལ་ཤོར་བའི་གཞན་ཡུལ་ནས། །
རང་སེམས་ཆུ་ལས་འཁྱགས་པའི་བར་སྣང་གི །
གཟའ་སྐར་འཕྲོད་སྦྱོར་དགེ་བའི་དུས་བཟང་ལ། །
བཀྲ་ཤིས་བསྟོད་ཚིག་གླུ་ཡིས་འཁྲུངས་སྐར་བསུ། །
ལྷ་དང་སྲུང་མའི་བཀའ་ལུང་བདེན་པ་དང་། །
སྐུ་དང་གསུང་ལ་སྐྱེ་འགག་བྲལ་བའི་ཕྱིར། །
ཁམས་གསུམ་འགྲོ་བའི་དེད་དཔོན་རིན་པོ་ཆེ། །
རང་ཅག་སྐྱེ་དགུའི་མགོན་དུ་བརྟན་པར་བཞུགས། །
༢༠༡༥/༧/༦----------------------------------
ཤེལ་གྱི་གོང་བུ།
ཐོག་ལྕེ།
གོ་ལའི་ཁྱོན་ལ་འགྲུལ་བཞུད་བྱེད་པའི་བོད་པ་ཞིག།
བརྩེ་བའི་འོད་སྣང་ཀུན་ལ་འཕྲོ་བའི་དེད་དཔོན་ཞིག།
ཤཱཀྱའི་བསྟན་པ་ཁུར་དུ་འཁྱེར་བའི་དགེ་སློང་ཞིག།
ཁ་བ་གངས་རིའི་ལྗོངས་འདིར་བོད་མིའི་མགོན་དུ་བྱོན།།
དཔྲལ་བའི་མིག་ཏུ་འཁྱིལ་བའི་འོད་ཀྱི་གོང་བུ་ཞིག།
སྲིད་པའི་མུན་ཁུང་ནང་གི་གསེར་གྱི་ཚེ་འབར་ཞིག།
ཟླུམ་གཟུགས་གོ་ལའི་སྟེང་གི་འོད་ཐིག་དཀར་པོ་ཞིག།
སྟག་འཚེར་གྲོང་ནས་འཁྲུངས་ཤིང་སྲིད་པའི་རྩེ་རུ་ཕེབས།།
འཁོར་བའི་རྒྱ་མཚོ་ཆེན་པོའི་ཕ་མཐར་བགྲོད་པ་ཞིག།
བྱམས་པའི་རང་གཟུཊ་བརྩེ་བའི་བདག་ཉིད་ཅན་པ་ཞིག།
རིགས་དྲུག་མགོན་དུ་སྲིད་པར་སྐྱེ་བ་བཞེས་པ་ཞིག།
རྒྱལ་ཁའི་གླུ་དང་འགྲོགས་ཏེ་མི་ལོ་བརྒྱད་བཅུར་བྱོན།།
ཁྱེད་སྐུ་རྟག་བརྟན་རྡོ་རྗེ་གཤིས་སུ་གྲུབ་ན་ཡང་།།
སྣང་བའི་ངོས་སུ་ཤ་ཁྲག་གདོས་བཅས་ཕུང་པོ་ཡིན།།
གོ་ལའི་འགྱུར་བག་རླུང་འཚུབ་དྲག་པོ་ལྡང་བའི་དུས།།
རིཊ་དྲུག་མགོན་དུ་བཞུཊ་རོཊ་ལྷ་སྐལ་སྤྱན་རས་གཟིགས།།
----------------------------------
བརྒྱད་ཅུའི་འཁྲུངས་སྐར་བསུ།
བློ་བཟང་ལྷུན་འགྲུབ།
གངས་ལྗོངས་མདོ་ལ་རིང་མོའི་འདབས་རོལ་ན།།
འཁྲུངས་པའི་ཁྱེའུ་ལྷ་མོ་དོན་གྲུབ་ཁྱེད།།
ལང་ཚོ་མེ་ཏོག་པདྨ་འདབ་བརྒྱད་དེ།།
བསིལ་ལྡན་དག་པའི་ཞིང་དུ་མངོན་པར་བཞད།།
ན་གཞོན་བཅུ་དྲུག་ལོ་ནས་འགན་ཚང་བཞེས།།
ང་དགུ་ལོ་ནག་སྲིན་བུར་འཐོར་བའི་དུས།།
ཁྱེད་ཉིད་མ་གཏོགས་སྲིད་ན་མ་མཆིས་པས།།
བཀའ་དྲིན་དྲན་བཞིན་བརྒྱད་ཅུའི་འཁྲུངས་སྐར་བསུ།།
འཕགས་པའི་ཡུལ་དུ་ཞབས་ཟུང་མངོན་བཀོད་ནས།།
འཛམ་གླིང་ཡུལ་གྲུ་ཀུན་ཏུ་མཛད་བཟང་ཀྱིས།།
འཚེ་མེད་ཞི་བདེའི་ངོ་མཚར་མཛད་བཟང་སྐྱོང་།།
བཀའ་དྲིན་དྲན་བཞིན་བརྒྱད་ཅུའི་འཁྲུངས་སྐར་བསུ།།
བདེན་དོན་རྔ་སྒྲ་གོ་ལའི་རྩེ་ནས་རྡུང་།།
རྩམ་གཟན་བོད་མིའི་བདེ་སྡུག་ཐུགས་སུ་བཅངས།།
ཆོལ་གསུམ་ཆིག་སྒྲིག་ཡོང་བའི་ཐབས་ལམ་སྟོན།།
བཀའ་དྲིན་དྲན་བཞིན་བརྒྱད་ཅུའི་འཁྲུངས་སྐར་བསུ།།
མདོར་ན་ཉམ་ཐག་སྡུག་བསྔལ་ཡོངས་སེལ་ཞིང་།།
རྨོངས་པའི་དྲ་བ་རལ་གྲིས་རྒྱུན་བཅད་ནས།།
བདག་སོགས་གདུལ་བྱའི་དཔལ་མགོན་ཡོངས་རྩེ་རུ།།
སྐུ་ཚེ་བསྐལ་བརྒྱར་བརྟན་པའི་སྨོན་ལམ་འདེབས།།
ཅེས་༸གོང་ས་མཆོག་དགུང་ལོ་བརྒྱད་ཅུ་བཞེས་པའི་སྐུའི་འཁྲུངས་སྐར་དང་སྟབས་བསྟུན་བྲིས།།